ކޮމަންޑޫގެ ފުޓްބޯޅަ ދަނޑުގެ މަޝްރޫއު އިފްތިތާހު ކޮށްފި\nއަހުމަދު އިޔާދު 14 ޖެނުއަރީ 2022\nށ. ކޮމަންޑޫގައި ފުޓްބޯޅަ ދަނޑު ހެދުމުގެ މަޝްރޫއު މިއަދު އިފްތިތާހު ކޮށްފިއެވެ.\nއެ ރަށުގައި ފުޓްބޯޅަ ދަނޑެއް އެޅުމުގެ މަސައްކަތްކުރަން ޔޫތު މިނިސްޓްރީން ނިންމާފައިވަނީ، ހުސްވެފައިވާ ކޮމަންޑޫ ދާއިރާގެ ބައި އިލެކްޝަން ބާއްވާނެ ކަމަށް އިލެކްޝަން ކޮމިޝަނުން އިއުލާނުކޮށްފައި ވަނިކޮށެވެ.\nމިކަމަށްޓަކައި ކޮމަންޑޫގައި ބޭއްވި ރަސްމިއްޔާތެއްގައި އެ ރަށުގެ ފުޓްބޯޅަ ދަނޑު އެޅުމުގެ މަޝްރޫއުގެ މަސައްކަތްތައް އިފްތިތާހު ކޮށްދެއްވީ ޔޫތު މިނިސްޓަރު އަހުމަދު މަހްލޫފެވެ.\nއެ މަޝްރޫއުގެ ދަށުން، ކޮމަންޑޫ ދަނޑުގެ ސަބްބޭސް އެޅުމާއި ދަނޑުގައި ޓާފް އެޅުމުގެ މަސައްކަތް ކުރާނެ ކަމަށް އެމްޓީސީސީން ބުންޏެވެ. އަދި މި މަސައްކަތް ކުރަން ހަމަޖެހިފައިވަނީ، އެ ކުންފުނީގެ އިޖުތިމާއީ ޒިންމާގެ ދަށުން ކަމަށްވެސް ބުންޏެވެ.\nކޮމަންޑޫގައި ފުޓްބޯޅަ ދަނޑު އެޅުމުގެ މަސައްކަތް އިފްތިތާހުކުރިއިރު، ކޮމަންޑުއާއި އެ ރަށާ އެއް ފަޅެއްގައި އޮންނަ މަތިކޮމަންޑޫ ގުޅާލުމުގެ މަޝްރޫއުގެ މަސައްކަތްތައް މިއަދު ވަނީ ފަށާފައެވެ.\nއަންނަ މަހުގެ ފަސްވަނަ ދުވަހު ކޮމަންޑޫ ދާއިރާގެ ބައި އިލެކްޝަން އޮންނައިރު، ބައި އިލެކްޝަން އިއުލާނުކޮށްފައިވާ ދަނޑިވަޅެއްގައި މަޝްރޫއުތައް އިއުލާނުކޮށް ފަށާފައިވާތީވެ، ސަރުކާރާ ވާދަވެރި ޕާޓީތަކުގެ ކެންޑިޑޭޓުން ވަނީ ސަރުކާރުން އިންތިހާބަށް ނުފޫޒު ފޯރުވާ ކަމަށް ބުނެ ކަންބޮޑުވުން ފާޅުކޮށްފައެވެ.\nއަރުޝީފަށް ނެގީ 14/01/2022 22:43\nއެންމެފަހުން އަޕްޑޭޓްކުރީ 14/01/2022 22:43\nހަވީރު ސަޔާ އެކު ކާލަންވީ ޕިޓާ ޕޭންގެ "ބޮޑު ހެދިކާ" އެއް\nމުހައްމަދު ޔަމީން 14 މިނެޓު ކުރިން\nމުހައްމަދު ޔަމީން 21 މިނެޓު ކުރިން\nހަނގުރާމަވެރި ތަނެއްގައި އުފަންވި ދެކުދިންގެ މަންމައަކީ ދިވެއްސެއް ކަމަށް ފުރަތަމަ ފަހަރަށް ކަނޑައަޅައިިފި\nމުއާވިޔަތު އަންވަރު 26 މިނެޓު ކުރިން\nބީއެމްއެލް އޭދަފުށީ ބްރާންޗް އޭޓީއެމް ތަކުން ހިދުމަތް ނުލިބޭތާ ފަސްދުވަސް. ރައްޔިތުން ރަތަށް!\nއ-ވޮއިސް 42 މިނެޓު ކުރިން


Falhoo Aurus Thayyaru kurane goh\nފަޅޯ އައުރުސް ތައްޔާރުކުރާނެގޮތް\nމިއަދު މިގެނެސްދެނީ ވަރަށް މީރުކޮށް ތައްޔާރުކޮށްލެވޭ ފަޅޯ ބޭނުންކޮށްގެން ފަޅޯ އައުރުސް ތައްޔާރު ކުރާނެގޮތެވެ. މިއީ ހަދާލަން ވަރަށް ފަސޭހަ ރަހަމީރު ބާވަތެކެވެ. ޢާންމުކޮށް ގޭގައި ހަދާލަން ފަސޭހަ އެއްޗެއްގެ އިތުރުން މޭވާއާއި ތަރުކާރީގެ ބާވަތްތައް މިހާރުވަނީ ބާޒާރުގައި ވަރަށް ތިޔާގިވެފައެވެ.\n6 ޖޯޑު ފަޅޯ ( ރިއްސެޔޮލީ ) ( ފަޅޯ ފެނުކައްކާ ޗަސްކޮށްފައި)\n4 ޖޯޑު ދިވެހިހަކުރު\n2 /1 ޖޯޑު ދޯބްރާލު ހަކުރު\nތާހަށް ހަކުރު އަޅާލާފައި އުނދުން މައްޗަށް އުދާލާށެވެ. ހަކުރު ދިޔާވީމާ ފަޅޯކޮޅު އަޅާލާފައި މަޑުގިނީގައި ބަހައްޓައިގެން ދޭފަތުން ހަލަމުން ދާށެވެ. ހަރުވާންފެށުމުން މާފެން އެއްކޮށްލާށެވެ. ކާރިފަށްހިކި ދޭފަތުން ހަލަމުންދާއިރު ތާހުގެ އަޑި ފެންނަވަރުވީމާ އުނދުންމަތިން ބާލާފައި އަތުގައި ބަޓަރުކޮޅެއް ހާކާލާފައި ދިގުކޮށް އާދައިގެ ސޮސެޖެއްގެ ސައިޒަށް ވަށާލާށެވެ. ޓްރޭއެއްގައި އަތުރާލާފައި ހިކެން ދެން ބަހައްޓާށެވެ. ނުވަތަ ހިކިކެޔޮފަތްކޮޅެއްގައި ވަށާލާށެވެ.


4 vana buurin beyrah elifai oyi kujjaku salaamayikohfi\nހަތަރުވަނަ ބުރިން ބޭރަށް އެލިފައި އޮތް ކުއްޖެއް ސަލާމަތްކޮށްފި\nކުޑަ ކުއްޖާ އިމާރާތުގެ ބޭރުން އެލިފައި: އޭނާ ސަލާމަތް ކުރަން ބޮޑު މަސައްކަތެއް ކުރަން ޖެހުނު\nޗައިނާގެ ބިލްޑިންގެއްގެ ހަތަރު ވަނަ ބުރީގެ އެއް ފަރާތުގައިވާ ދަގަނޑު ތޭރިތަކެއްގެ ތެރެއިން ބޭރަށް އެލިފައި އޮތް ކުއްޖެއް އެގައުމުގެ ފަޔާ ފައިޓަރުން ސަލާމަތްކޮށްފި އެވެ. މި ކުއްޖާ ނުވެއްޓި އޮތީ އޭނާގެ ބޯ ދަގަނޑުތަކުގައި އެޅުވިފައި ހުރީމަ އެވެ.\nރިޕޯޓްތައް ބުނާ ގޮތުން ޗައިނާގެ ޝަންޑޮންގް ޕްރޮވިންސްގެ ލެންޔީ ސިޓީގައި ހިނގި މި ހާދިސާގައި ކުއްޖާ މަރު ނުވެ ސަލާމަތްވީ ނަމަވެސް އޭނާގެ ކަރަށް ވަނީ ވަރަށް އަނިޔާ ވެފަ އެވެ.\nމިދިޔަ ހޯމަ ދުވަހު މި ހާދިސާ ހިނގަން މެދުވެރިވީ ކުއްޖާ ކުޑަދޮރު މައްޗަށް އަރައިގެން އުޅެނިކޮށް ފައި ކައްސާލައިގެން ވެއްޓުނީމަ އެވެ. ކައްސާލައިގެން ގޮސް ކުއްޖާ ވެއްޓުނީ އެތާގެ ސެކިއުރިޓީއަކަށް ޖަހާފައިވާ ދަގަނޑު ހޮޅިތަކެއްގެ ތެރެއިންނެވެ. އޭނާ ސަލާމަތްވީ އެ ހޮޅިތަކުގެ ދޭތެރޭގައި ބޯ ތާށިވެގެނެވެ.\nމި ހާދިސާ ހިނގި ވަގުތު ކުއްޖާގެ މައިންބަފައިން ގެޔަކު ނެތެވެ. އޭނާގެ ކާފަ އޮތީ ނިދާފަ އެވެ. ކުއްޖާ ރޯ އަޑަށް ކާފައަށް ހޭލެވިގެން ނުކުމެ މީހުންގެ އެހީތެރިކަމަށް އެދުނީ އެވެ.\nމި ކުއްޖާ ސަލާމަތްކުރަން އައި މީހުން އެންމެ ފުރަތަމަ ކުއްޖާގެ އުނަގަނޑުގައި ވަލެއް ބެއްދީ އެވެ. އަދި ހައިޑްރޯލިކް ސްޕްރެޑާ އަކުން ދަގަނޑުތައް ދުރުކޮށްލީ އެވެ. ކުއްޖާ ވެއްޓިދާނެތީ އެ ހިސާބުގަނޑު މީހުން ތިބީ ބިންމަތީގައި ގޮދަޑިތައް ވެސް ފަތުރައިގެންނެވެ.\nޗައިނާގެ އިމާރާތްތައް ހަދާފައި ހުންނަ ގޮތުން ވަރަށް ގިނަ ކުޑަކުދިންނަށް މި ކަހަލަ އެކްސިޑެންޓްތަކާ ކުރިމަތިވާ ކަމަށް ވެސް މި ޚަބަރުގައި ބުނެފައި ވެއެވެ.


މޫސާ ފަތުޙީ - ވިކިޕީޑިއާ\nއަލްއުސްތާޛު މޫސާ ފަތުޙީ އަލްއަޒްހަރީ އަކީ ދިވެހިރާއްޖޭގެ އުއްތަމަ ފަނޑިޔާރުކަން ކުރެއްވި ބޭފުޅެކެވެ.\n3 ސަރުކާރަށް ޚިދުމަތް ކުރެއްވުން\n4 އަދަބިއްޔާތަށް ޚިދުމަތްކުރުން\nއަލްއުސްތާޛު މޫސާ ފަތުޙީ ދުނިޔޭގެ އަލިކަން ދެކެވަޑައިގަތީ 28 ސެޕްޓެމްބަރު 1929 ގައި ޅ. ނައިފަރު ގައެވެ.އެއީ 10 ރަމަޟާން 1342 ގައެވެ. ބައްޕާ ފުޅަކީ ގާސިމް ޢަލީ އެވެ. މަންމާ ފުޅަކީ ސަންފާ އަލީ އެވެ. ފުރަތަމަ ކައިވެނި ބައްލަވައިގަތީ ޖަމީލާ ހުސައިން އާއެވެ. ޖަމީލާ ޙުސައިން ނިޔާވުމުން ދެން ކައިވެނި ބައްލަވައިގަތީ އާމިނަތު މުޙައްމަދު ދީދީ އާއެވެ. ދެކައިވެނި ބައްލަވައިގެންފައި ވިޔަސް އުފަން ދަރިއެއް އަލްއުސްތާޛު މޫސާ ފަތުޙީ އަށް ލިބިވަޑައެއް ނުގަންނަވައެވެ. އަވަހާރަވިއިރު ވަރަށް ފަހުން ކައިވެނި ބައްލަވައިގަތް އައްޑުއަށް އުފަން އަނބިކަނބަލަކު ދުނިޔޭގައި އިންނެވި އެވެ. މޫސާ ފަތުޙީ އެއްބަނޑު އެއްބަފާ3ބޭފުޅުން ތިއްބަވައެވެ. އެއީ އަލީ ފަތުހީ، އާދަމް ފަތުހީ އަދި އިސްމާޢީލް ފަތުހީ އެވެ. އިސްމާޢިލް ފަތުހީ އަކީ މިނިސްޓަރ އޮފް ސްޓޭޓް ފޯރ ފިނޭންސްގެ މަގާމް ކުރިން އަދާކުރެއްވި ބޭފުޅެކެވެ.\nއަލްއުސްތާޛު މޫސާ ފަތުޙީ އެންމެ ފުރަތަމަ ތަޢުލީމް ޙާޞިލް ކުރެއްވީ މަދަރުސަތުލް އިފްތިތާޙް އިންނެވެ. އެއަށްފަހު މަދަރުސަތުއް މަޖީދިއްޔާ އިން ވެސް ކިޔަވާ ވިދާޅުވިއެވެ. މީގެ އިތުރުން މިޞްރުގެ އަލް އަޒުހަރު ޔުނިވަސިޓީގައި ޝަރީޢަތާ ގާނޫނުން މަތީ ތަޢުލީމް ޙާޞިލްކުރެއްވި އެވެ. އަލްއުސްތާޛު މޫސާ ފަތުޙީ އަލްއަޒުހަރު ގެ ޝަރީޢާ އިސްލާމިއްޔާ ފެކަލްޓީ އިން ބީއޭ ފާސް ހޯއްދަވާފައެވެ. އަދި ކިޔަވާދެއްވުމުގެ ރޮނގުން މިޞްރުގައި (ހަޔަރ ޑިޕްލޮމާއެއް )މަތީފާހެއް އަލްއުސްތާޛު މޫސާ ފަތުޙީ ވަނީ ހޯއްދަވާފައެވެ. މިޞްރަށް ތަޢުލީމް ޙާޞިލް ކުރެއްވުމަށް އަލްއުސްތާޛު މޫސާ ފަތުޙީ ވަޑައިގަތީ އުމުރު ފުޅުން 21 އަހަރުގައި 1950 ވަނަ އަހަރު އެވެ. ޖުމްލަ 16 އަހަރު މިޞްރުގައި ތަޢުލީމް ޙާޞިލް ކުރެއްވުމަށް ހޭދަކުރެއްވި އެވެ. އެބުރި ރާއްޖެ ވަޑައިގަތީ 1966 ވަނަ އަހަރު އެވެ.\nއަލްއުސްތާޛު މޫސާ ފަތުޙީ ވަނީ ދިވެހި ސަރުކާރުގައި 60 އަހަރަށްވުރެ ގިނަ ދުވަހުގެ މުއްދަތަށް ޚިދުމަތް ކުރައްވާފައެވެ. އަވަހާރަވިއިރު ހުންނެވީ ދިވެހި ދައުލަތަށް ގިނަދުވަހު ޚިދުމަތް ކުރެއްވި އިއްޒަތްތެރިއެއްގެ މަގާމްގައެވެ. އަލްއުސްތާޛު މޫސާ ފަތުޙީ އަދާކޮށްފައިވާ ސަރުކާރުގެ ވަޒީފާތަކާއި އެހެނިހެން ވަޒީފާތައް ތިރީގައި މިވަނީއެވެ.\nވުޒާރަތުލް މަޢާރިފްގެ މުދައްރިސްކަން - ފުރަތަމަ އަދާކުރެއްވި ސަރުކާރު ވަޒީފާ\nވަޒީރުލް އަޢުޒަމް އޮފީހުގެ ޚާއްޞަ ވަކީލުކަން - 10 އޮގަސްޓް 1966ން 19 ޖޫން 1967އަށް\nވަޒީރުލް އަޢުޒަމްގެ ނާއިބުކަން - 19 ޖޫން 1967ން 12 ނޮވެމްބަރު 1968އަށް\nމިނިސްޓަރ އޮފް ޖަސްޓިސް - 11 ނޮވެންބަރު 1968ން6އޮކްޓޯބަރު 1980 އަށް\nއުއްތަމަ ފަނޑިޔާރުކަން -6އޮކްޓޯބަރު 1980ން6ނޮވެމްބަރު 1996އަށް\nއިސްލާމީ ކަންތަކާ ބެހޭ އެންމެ މަތީ މަޖްލީހުގެ ރައީސްކަން-6ނޮވެމްބަރު 1996ން 11 ނޮވެމްބަރު 1998އަށް\nއިސްލާމީ ކަންތައްތަކާ ބެހޭ އެންމެ މަތީ މަޖްލީހުގެ މުސްތަޝާރުކަން- 11 ނޮވެމްބަރު 1998ން 17 ނޮވެމްބަރު 2003އަށް\nދައުލަތަށް ޚިދުމަތް ކުރެއްވި އިއްޒަތްތެރިއެއްގެ މަގާމް- 17 ނޮވެމްބަރު 2003ން 10 ޖުލައި 2007އަށް\nރައްޔިތުން މަޖްލީހުގެ ރައީސުލް ޖުމްހޫރިއްޔާގެ މެންބަރުކަން- 13 ނޮވެމްބަރު 1986ން 8 އޮކްޓޯބަރު 1980އަށް\nރައީސުލް ޖުމްހޫރިއްޔާގެ މަޝްވަރާ މަޖްލީހުގެ މެންބަރުކަން-7ޖުލައި 1985ން 30 ނޮވެމްބަރު 1998އަށް\nއަމީނިއްޔާ ސުކޫލްގެ މުދައްރިސްކަން\nއަލްއުސްތާޛު މޫސާ ފަތުޙީ އަށް ފުރަތަމަ ޕެންޝަން ލިބިވަޑައިގަތީ 10 ޖުލައި 1967 ގައެވެ. ދެވަނަ ޕެންޝަން ލިބިވަޑައިގަތީ 10 ޖުލައި 1987 ގައެވެ. އެހެންކަމަށްވާނަމަ އަވަހާރަވީ3ވަނަ ޕެންޝަން ހަމަވި ދުވަހު 10 ޖުލައި 2007ގައެވެ.\nއަދަބިއްޔާތަށް ޚިދުމަތްކުރުން[އުނިއިތުރު ގެންނަވާ]\nއަދަބިއްޔާތާއި ލިޔުންތެރިކަމާއި ޅެންވެރިކަމަށް ބަލާއިރު އަލްއުސްތާޛު މޫސާ ފަތުޙީ ވަނީ ގާނޫނީ ގޮތުންނާއި ދީނީ ގޮތުން މީހުން ހޭލުންތެރި ކުރެއްވުމަށް ތަފާތު ފޮތްތައް ލިޔުއްވާފައެވެ. މިނިވަން 25 ގެ އިނާމް ޙާޞިލް ކުރެއްވުމުގެ އިތުރުން 1983 ވަނަ އަހަރު ރައީސުލް ޖުމްހޫރިއްޔާ ދެއްވާ ޢާއްމު ޚިދުމަތުގެ ޝަރަފްވެރިކަމުގެ އިނާމް ވެސް އަލްއުސްތާޛު މޫސާ ފަތުޙީ އަށް ލިބިވަޑައިގެންފައި ވެއެވެ. ތަފާތު އަސަރުގަދަ އެތައް ޅެންތަކެއް ހެއްދެވިއެވެ.\nރާއްޖޭގައި ދީނީ ޝިޢާރު ފާޅުކުރުމާއި، ގާނޫނީ އަދި ޝަރުޢީ ދާއިރާ، އަދަބިއްޔާތާއި، ހިސާބު ޢިލްމުގެ ދާއިރާއަށް ވަރަށް ގިނަ ޢިލްމީ ޚިދުމަތްތަކެއް އަލްއުސްތާޛު މޫސާ ފަތުޙީ ވަނީ ކޮށްދެއްވާފައެވެ. އެންމެ ބޮޑު ޚިދުމަތްތަކެއް ކޮށްފައިވަނީ ގާނޫނީ އަދި ޝަރުޢީ ދާއިރާގައެވެ.\nއަލްއުސްތާޛު މޫސާ ފަތުޙީ އާ ބެހޭގޮތުން ދިވެހިބަހާ ތާރީޚަށް ޚިދުމަތްކުރާ ގައުމީ މަރުކަޒު ރައީސް ޢައްބާސް އިބްރާހީމް ލިޔުއްވާފައި ވެއެވެ. ފަތުޙީގެ ޢިލްމީ ޚަޒާނާގެ މުއްސަނދިކަމާ ތަނަވަސްކަން ހުރުމާއެކު ހެއްދެވި ގިނަ ޅެންތަކަކީ ވަރަށް ފެންވަރު ރަގަޅު ޅެންތަކެކެވެ. އެމަނިކުފާނު ލޯބިކުރެއްވީ ބައިވަރަކަށްވުރެ ބޮޑަށް ފެންވަރަށެވެ.\nއަލްއުސްތާޛު މޫސާ ފަތުޙީ އާ ބެހޭގޮތުން ދިވެހި ބަހުގެ އަދީބު މުލީގޭ ޢަބުދުﷲ ޞާދިޤް ވިދާޅުވެފައި ވެއެވެ. މުޙައްމަދު ޖަމީލް އަވަހާރަވުމަށްފަހު އަޅުގަނޑުމެން ބަހާ އަދަބިއްޔާތާ މެދު އަރާ އޮޅުން ފިލުވުމަށް ބޭނުންކުރި ދިވެހި ޑިކްޝަނަރީ އަކީ މޫސާ ފަތުޙީ. މޫސާ ފަތުޙީ ނެތިދިޔަ ކަމުގައި ވިޔަސް އަދަބިއްޔާތުގައި އޭނާގެ ހަރުމުދާ އެބަހުރި..\nއަލްއުސްތާޛު މޫސާ ފަތުޙީ ލިޔުއްވި ބައެއް ފޮތްތައް ތިރީގައި މިވަނީއެވެ.\nއަލްއުސްތާޛު މޫސާ ފަތުޙީ އަވަހާރަވީ 10 ޖުލައި 2007 އަންގާރަ ދުވަހުގެ ހެދުނު 11.25ގައި ސިންގަޕޫރުގެ މައުންޓް އެލިޒަބަތު ހޮސްޕިޓަލްގައި އުމުރު ފުޅުން 77 އަހަރުފުޅުގައެވެ. އަވަހާރަވީ އާލާސްކަންފުޅާ އުޅުއްވާތާ ދުވަސްތަކެއް ވުމަށްފަހުގައެވެ. ޚަބަރު ލިބިފައިވާ ގޮތުގައި ސިންގަޕޫރަށް މޫސާ ފަތުޙީ ގެންދެވުނީ ކޮޓަރިކޮޅުގެ ތެރެއަށް ވެއްޓި ވަޑައިގެން އުނަގަނޑުގެ ކަށިގަނޑެއް ބިނދުމުން އޮޕަރޭޝަން ކުރެއްވުމަށެވެ. އަދި އަވަހާރަވީ އެ އޮޕަރޭޝަނާއި ގުޅިގެން ކަމަށްވެއެވެ. އަލްއުސްތާޛު މޫސާ ފަތުޙީ އަވަހާރަވުމާ ގުޅިގެން ދިވެހި ގައުމުގެ ދިދަ3ދުވަހުގެ މުއްދަތަށް ބައިދަނޑިއަށް ތިރިކޮށްފައި ވެއެވެ.


Tharinge PSG ah rangalhu filaavalheh dhinumah fahu Real quarter ah - AO News\nޗެމްޕިއަންސް ލީގު: ތަރިންގެ ޕީއެސްޖީއަށް ރަނގަޅު ފިލާވަޅެއް ދިނުމަށް ފަހު ރެއާލް ކުއާޓާ އަށް\nދުނިޔޭގެ މަޝްހޫރު ގިނަ ތަރިންތަކެއް ހިމެނޭ ފްރާންސްގެ ޕީއެސްޖީ ކަޓުވާލުމަށް ފަހު ޔޫއެފާ ޗެމްޕިއަންސް ލީގުގެ ކުއާޓާ ފައިނަލަށް މި މުބާރާތް އެންމެ ގިނަ ފަހަރު ކާމިޔާބު ކުރުމުގެ ޝަރަފު އޮތް ސްޕެއިންގެ ރެއާލް މެޑްރިޑު ދަތުރުކޮށްފިއެވެ.\nސަންޓިއާގޯ ބާނަބެއުގައި ރޭ ކުޅުނު ދެވަނަ ބުރުގެ ދެވަނަ ލެގުގެ މެޗު ރެއާލް އިން ކާމިޔާބު ކޮށްފައިވަނީ ޕީއެސްޖީއާއި ވާދަކޮށް 1-3 ގެ ނަތީޖާއިންނެވެ.\nމި ދެޓީމު ޕީއެސްޖީ ދަނޑުގައި ކުޅުނު ފުރަތަމަ ލެގުގެ މެޗުން 0-1 ގެ ނަތީޖާއިން މޮޅުވެފައިވަނީ ޕީއެސްޖީއެވެ. ނަމަވެސް ރޭ ރެއާލްގެ ދަނޑުގައި ކުޅުނު ދެވަނަ ލެގުގެ މެޗު ފަހަތުން އަރާ 1-3 އިން ރެއާލް ވަނީ ޕީއެސްޖީ ބަލިކޮށްފައެވެ. މި ނަތީޖާއާއި އެކު 2-3 ގެ އެގްރިގޭޓް ނަތީޖާއަކުން ކުރި ހޯދާ މުބާރާތުގެ ކުއާޓާ ފައިނަލުން ޖާގަ ހޯދާފައިވަނީ ރެއާލް މެޑްރިޑުންނެވެ.\nތަފާތު އަދި އެހާމެ ރީތި އަވަސް ކުޅުމެއް ފެނިގެން ދިޔަ މި މެޗު ފެށިގެން ވެސް ޕީއެސްޖީގެ ފަހަތަށް ޕްރެސަރ ބޮޑުކޮށް ރަނގަޅަށް ކުޅެމުން ގެންދިޔައީ ރެއާލުންނެވެ. ނަމަވެސް މި ހާފުގައި ޕީއެސްޖީގެ ގޯލުގެ ތެރެއަށް ބޯޅަ ފޮނުވާލަން މާ ރަނގަޅު ހުސް ފުރުސަތެއް ރެއާލްއަކަށް ތަނަވަސްކުރެވިފައެއް ނުވެއެވެ.\nރެއާލުން ރަނގަޅަށް ކުޅެމުން ދަނިކޮށް އުފެއްދި ކައުންޓަ އެޓޭކެއްގައި މެޗުގެ 39 ވަނަ މިނެޓުގައި ޕީއެސްޖީން ވަނީ ލަނޑު ޖަހާ މެޗުގެ ލީޑުނަގާފައެވެ. ރެއާލްގެ ކުޅުންތެރިން ކުރިޔަށް ޖެހިލާފައި އޮތް ވަގުތު ނޭމާ ވަނީ ބޯޅަ ހޯދާ އަރިމަތިން ހުސްކޮށް އޮތް އެމްބާޕޭއަށް ދީފައެވެ. ނޭމާގެ މި ހިތްގައިމު ޕާހާއި އެކު ބޯޅަ ހިފައިގެން ބާރު ދުވެލީގައި ދުވެފަ ދިޔަ އެމްބާޕޭ ދިޔައީ ހުސްކޮށެވެ. ރެއާލްގެ ފަހަތުގައި ގޯލް ކީޕަރު ފިޔަވާ އިތުރު ކުޅުންތެރިއެއް ނެތެވެ. ދުވެފައި ދިޔަ އެ ބާރު މިނުގައި އެމްބާޕޭ ވަނީ އެ ބޯޅަ ރެއާލްގެ ގޯލުގެ އަރިމަތީ ތިރީ ކަނަށް ފޮނުވާލާފައެވެ.\nމި ލަނޑަށް ފަހު ޕީއެސްޖީން މެޗުގެ ކޮންޓްރޯލް ހޯދިއިރު، އެޓީމުން ވަނީ ރެއާލްގެ ގޯލަށް ނުރައްކާ ކޮށްފައެވެ. އެގޮތުން ނޭމާ އާއި މެސީ އަދި އެމްބާޕޭ ގުޅިގެން ނުރައްކާތެރި ދެތިން ހަމަލާއެއް ރެއާލްގެ ގޯލާއި އަމާޒުކޮށް ފޮނުވާލާފައިވެއެވެ. ނަމަވެސް ރެއާލްގެ ކީޕަ ވަނީ މި ހަމަލާތައް ދިފާއުކޮށްފައެވެ.\nޕީއެސްޖީ ލީޑުގައި އޮވެ މެޗުގެ ފުރަތަމަ ހާފު ނިމުނު ނަމަވެސް އެޓީމަށް ހިތްދަތިކަން އިހުސާސް ކުރަން ޖެހުނީ މިހާފުގައެވެ. މި ހާފު ފަށައިގެން މޮޅު ކުޅުމެއް ދައްކަމުން ދިޔަ ރެއާލުން ވަނީ ނަތީޖާ އަނބުރާލަން ބުރަކޮށް މަސައްކަތް ކޮށްފައެވެ. އެގޮތުން ޕީއެސްޖީގެ ފަހަތަށް ބާރު ބޮޑުކޮށް ޕީއެސްޖީގެ ގޯލަށް ނުރައްކާ ކުރެވޭތޯ ހުއްޓުމެއްނެތި މަސައްކަތް ކުރަމުން ދިޔައެވެ. ނަތީޖާއެއްގެ ގޮތުން މެޗުގެ 61 ވަނަ މިނެޓުގައި ރެއާލުން ވަނީ ލަނޑު ޖަހާ މެޗުގެ ނަތީޖާ ހަމަހަމަކޮށްފައެވެ. ރެއާލަށް މެޗުގެ ނަތީޖާ ހަމަހަމަ ކޮށްދިން މި ލަނޑު ކާމިޔާބު ކޮށްދިނީ ވިނީސަސް ޖޫނިއަރގެ އެހީތެރި ކަމާއި އެކު އިތުބާރު ފޯވާޑް ކަރީމް ބެންޒެމާއެވެ.\nމި ލަނޑާއި އެކު ޕީއެސްޖީ ހާސްކަމުގެ ތެރެއަށް ވެއްޓުނުއިރު، އެޓީމުން ކުޅެމުން ދިޔަ ވަރުގަދަ ރީތި ޕާސިން ގޭމްގަނޑު ވިއްސި ވިހާލިވިއެވެ. މުޅި ޓީމުގެ ޖޯޝާއި ފޯރި ނެތިގެން ދިޔައެވެ. ޕީއެސްޖީގެ ހާފުތެރޭގައި ރަސްކަން ކުރަމުން ގެންދިޔަ ރެއާލުން އެޓީމުގެ ދެވަނަ ލަނޑު ކާމިޔާބު ކޮށް ޕީއެސްޖީ އިތުރަށް ހާސްކަމުގެ ތެރެއަށް ވައްޓާލި މެޗުގެ 76 ވަނަ މިނެޓުގެ ތެރޭގައި މޮޑްރިޗް ދިން ހިތްގައިމު ބޯޅަ އަކުން ކަރީމް ބެންޒެމާ ރެއާލްގެ ދެވަނަ ލަނޑު ޖަހާ މެޗުގެ ލީޑު ނެގުމުންނެވެ. ބެންޒެމާގެ މި ލަނޑާއި އެކު ދެޓީމު މެޗުގެ އެގްރިގޭޓް ނަތީޖާ ހަމަހަމަވިއެވެ.\nގޮތް ހުސްވެ ހާސްކަމުގެ ތެރޭގައި ކުޅެމުން ދިޔަ ތަރިން ގިނަ ޕީއެސްޖީއަށް ޖެހުނީ ދަނޑުމަތީގައި ރެއާލްގެ ޗަރުކޭސްތައް ބަލަން ތިބޭށެވެ. މުޅި މެޗުގެ ކޮންޓްރޯލް އަތުލާ ރެއާލުން ދިޔައީ އެޓީމުން ބޭނުންވާ ކުޅުން ކުޅެ ޕީއެސްޖީގެ ހާފުތެރޭގައި ރަސްކަން ކުރަމުންނެވެ. ރެއާލުން ދިޔައީ ފުލުފުލުގައި ޕީއެސްޖީގެ ގޯލަށް ނުރައްކާ ކޮށް ހަމަލާތައް އުފައްދަމުންނެވެ. ރެއާލުން މި މެޗުގެ ތިންވަނަ ލަނޑު ޖަހާ މެޗުގެ އެގްރިގޭޓް ނަތީޖާ އެޓީމު ކޮޅަށް އަނބުރާލީ މެޗުގެ 76 ވަނަ މިނެޓުގައެވެ. ރެއާލްގެ ކުޅުންތެރިން ކުރުޕާސްތަކާއި އެކު ޕީއެސްޖީގެ އޭރިޔާތެރެއަށް ވަދެގަނެ ތިންވަނަ ފަހަރަށް ޕީއެސްޖީގެ ގޯލު ފޫއަޅުވާލީ މެޗުގައި މޮޅު ކުޅުމެއް ކުޅެމުން ދިޔަ ފްރާންސް ފޯވާޑް ކަރީމް ބެންޒެމާއެވެ. ބެންޒެމާގެ ތަފާތު މޮޅު ކުޅުމާއި އެކު މި މެޗުގައި ރެއާލް މޮޅުކޮށްދިނުމުގެ އެންމެ ބޮޑު ހިއްސާއެއް އޮތް ކުޅުންތެރިއަކީ ކަރީމް ބެންޒެމާއެވެ. މި މެޗުގައި ރެއާލުން ޖެހި ތިން ލަނޑުވެސް ޖަހާ މި މެޗުގެ ހެޓްރިކް ފުރިހަމަ ކުރިއިރު، މިއީ އޭނާގެ ކެރިއަރުގައި ގެދި ހަތަރު ވަނަ ހެޓްރިކެވެ. އަދި ޗެމްޕިއަންސް ލީގުގައި ހެދި ތިންވަނަ ހެޓްރިކެވެ.\nރޭ ޕީއެސްޖިއަތުން ހޯދި މޮޅާއިއެކު ރެއާލް މުބާރާތުގެ ކުއާޓާއިން ޖާގަ ހޯދިއިރު، ރޭ ޕޯޗުގަލްގެ ސްޕޯޓިން ލިސްބަން އާއި ދެކޮޅައް ކުޅެ އެއްވަރުވި މެންޗެސްޓާ ސިޓީ ވެސް ވަނީ 0-5 ގެ އެގްރިގޭޓް ނަތީޖާއިން ކުރިހޯދާ މުބާރާތުގެ ކުއާޓާއިން ޖާގަ ހޯދާފައެވެ.\nމިހާތަނަށް މުބާރާތުގެ ކުއާޓާއިން ޖާގަ ހޯދާފައިވަ ޓީމުތަކަކީ ލިވަޕޫލް، ރެއާލް މެޑްރިޑް، މެންޗެސްޓާ ސިޓީ އަދި ބަޔާން މިޔުނިކްއެވެ.


Tiktok In Fenunu Shana Ge Hunaru Bollywood Ah - Vaguthu\nމާލެ އިން ކޮވިޑަށް ފައްސިވާ އަދަދުތައް ދަށަށް! -9ގަޑިއިރު ކުރިން\nރާއްޖޭގެ މަޝްހޫރު ޓިކްޓޮކް ތަރި ޝާނާ ؛- ވަގުތު އިމޭޖަސް- އަހްމަދު މަމްދޫހް\nޓިކްޓޮކްއިން ހުނަރު ދައްކާލިއެވެ. ނެށުމުގެ ހުނަރެވެ. އެކްޓް ކުރުމުގެ ހުނަރެވެ. އެއާއެކު އޭނާއަށް ފުރުސަތު އޮހެން ފެށިއެވެ. ލަވަތަކާއި، ޑްރާމާތަކާއި، އިޝްތިހާރުތަކުން ފުރުސަތު ލިބެން ފެށިއެވެ. އެ ފުރުސަތުގެ ބޭނުން ހިފަމުން އައިސް މިހާރު ރާއްޖޭގެ އެންމެ މަޝްހޫރު ޓިކްޓޮކް ތަރިންގެ ތެރޭގައި، އާމިނަތު ޝާނާ ސައީދު (27އ) ހިމެނޭނެއެވެ.\nހުޅުމާލޭގައި ދިރިއުޅެމުން އަންނަ ޝާނާއަކީ ރާއްޖޭގެ ޓިކްޓޮކްގައި އެންމެ ހުނަރުވެރި އެއްތަރިއެވެ. އޭނާގެ ޓިކްޓޮކް އެކައުންޓްގައި 30،000 އަށްވުރެ ގިނަ ފޮލޯވަރުން އެބަތިއްބެވެ. އޭނާގެ ނެށުމުގެ ހުނަރުން އެތައް ބައެއްގެ ހިތްތައް ފަތަހަކޮށްލި އެވެ.\nޝާނާ ބުނީ، އޭނާއަކީ ކުޑައި އިރުން ފެށިގެންވެސް ނެށުމަށް ޝައުގުވެރިކަން ހުންނަ ކުއްޖެއް ކަމަށެވެ. އެކަން ސްކޫލްގެ ކޮންސެޓްތަކުންވެސް ފެނިގެން ގޮސްފައިވެއެވެ. އަމީނިއްޔާ އާއި އިމާދުއްދީންގައި އުޅުނުއިރު، ކޮންސާޓްތަކުން ޝާނާގެ ނެށުމުގެ ހުނަރު އައީ ފެންނަމުންނެވެ.\nޝާނާ ވަގުތު އަށް އިންޓަވިއު ދެނީ؛- ވަގުތު އިމޭޖަސް- އަހްމަދު މަމްދޫހް\nޓިކްޓޮކްއަށް ވަނީ މަޖަލަކަށް!\nޝާނާ ޓިކްޓޮކްއަށް ވަނީ މަޖަލަކަށެވެ. ކުރާހިތުން ކުރި ކަމެއް ނޫނެވެ. އެހެން ނަމަވެސް އޭނާއަށް ވަރަށް ހުނަރު ހުރި މީހުން އެއެޕްލިކޭޝަނުން ފެނިގެން ދިޔައެވެ. އެހެންވެ އޭނާ ބޭނުންވީ އޭނާގެ ހުނަރުވެރިކަން ދައްކާލާށެވެ. "ދެން އެހެން އުޅެމުން އުޅެމުންގޮސް، ވީޑިއޯވެސް އެހެން އުޅެލާފައި ވައިރަލް ވެލާފައި އެގޮތަށް ދިޔައީ، އައިތޯޓް ވައިނޮޓް ޓްރައިއޭ" ފެށިގެން އައިގޮތް ހިއްސާ ކުރަމުން ޝާނާ ބުންޏެވެ.\nޝާނާ ބުނީ، ޓިކްޓޮކް ކުޅެން ފެށިފަހުން، އާއްމުންގެ ތެރެއަށް ނުކުމެ އުޅޭއިރު ބައެއް ފަހަރު އުފާވާ ވަގުތުތަކާއި ދިމާވާ ކަމަށެވެ. އެއީ މީހުންގެ ތައުރީފް އޭނާއަށް ލިބުމުންނެވެ. އެހެން ނަމަވެސް މީހުންގެ ނުރުހުމުގެ ކޮމެންޓްތައްވެސް އޭނާ އަށް ލިބެއެވެ. އެކަން އޭނާ ބަލައިގަނެއެވެ.\n"ބައެއް ފަހަރު ވަރަށް ދެރަވޭ، އެކަމަކު ކުރިއެރުން ލިބެނީ ޕޮޒިޓިވް އަދި ނެގެޓިވް ކޮމެންޓް ލިބިގެން“\nޝާނާ ފުރަތަމަ ޓިކްޓޮކެއް ކުޅެފައި ވަނީ އޭނާގެ ފަސް އަހަރުގެ ދަރިފުޅު ލައިރާއާ އެކުގައެވެ. އެއީ ލިޕްސިންކް ވީޑިއޯއެކެވެ. އެއަށްފަހު، އިތުރު އެތައް ވީޑިއޯއެއް އޭނާ ނެގިއެވެ. އޭނާގެ އެތައް ވީޑިއޯތައް މިހާތަނަށް އައިއިރު ވައިރަލް ވެފައިވެއެވެ.\nނަށާ ވީޑިއޯއަކަށް އެހާ ވަގުތެއް ނުނަގާ!\nޝާނާ ބުނީ، އޭނާ ނަށާ ވީޑިއޯއެއް ނަގަން އެހާ ވަގުތެއް ނުނަގާނެ ކަމަށެވެ. އޭނާ ފާހަގަކުރިގޮތުގައި އެއިރެއްގެ އެންމެ ޓްރެންޑިންގ ވީޑިއޯ ނަގާނަމަ ދެތިން ވަރަކަށް ޝޮޓުން އެ ނެށުން އޮންނާނީ ފުރިހަމަ ވެފައެވެ. އޭގެ ފަހުން އެ ވީޑިއޯ ރަނގަޅަށް ބަލާފައި ވީޑިއޯ އަޕްލޯޑް ކުރަނީ ކަމަށް އޭނާ ބުންޏެވެ.\nBloooperr 🙈♥ #foryoupage #dancemaldives #aharengemaldives #viral #trending #tiktokmv #blooper\n♬ Madan (Siren Jam) - Haska & Timmy687\nއެންމެ ފަސޭހައީ ނިމް އާއި ހަަސޭއާއެކު ޓިކްޓޮކް ކުޅެން!\nމިހާރު ރާއްޖޭގައި އެންމެ ފާހަގަކޮށްލެވޭ ޓިކްޓޮކް ތަރި ނިމްޝާ ޒާހިރު އާއި ހަސަން ނިޒާރް (ހަސޭ) އަކީ ޝާނާގެ އެންމެ ގާތް ދެމީހުންނެވެ. ހާއްސަކޮށް ހަސޭއަކީ އޭނާގެ ދިރިއުޅުމުގައި މުހިންމު ބައިވެރިއެކެވެ. ޝާނާ ބުނަނީ އެންމެ ފަސޭހައީ ނިމް އާއި ހަސޭ އާއެކު ޓިކްޓޮކް ކުޅެން ކަމަށެވެ.\nޝާނާ ޓިކްޓޮކް ތަރި ނިމް އާއެކު\n"ނިމް އާއި ހަސޭއާއެކު އެންމެ ފަސޭހައީ ޓިކްޓޮކް ވީޑިއޯ ހަދަން. ހަސޭއާއެކު ވަރަށް ނުހުންނާނެ ބްލޫޕާސް، އެއް ޝޮޓްއިން ނިމޭނެ، ވަރަށް ވަރަށް ފަސޭހަ ދެ މީހުންނާއެކު ޓިކްޓޮކް ކުޅެން. ދެން އުޅޭނީ ކޮކީ، ކޮކީ އާއެކުވެސް ވަރަށް ފަސޭހަ. ގިނަ ފަހަރު ނިމް އާއި ކޮކީއާއެކު ހުންނާނީ ބްލޫޕާސް، އެއީ ސަކަރާތުގެ ތެރޭގައި އާއެކު ޓިކްޓޮކް ހަދާތީ"\nޝާނާ ބުނީ މި ފީލްޑްގައި ހަސޭއާއި ނިމްއަކީ އޭނާ ވަރަށް ލުކްފޯވާޑް ކުރާ ދެ މީހުން ކަމަށެވެ. އަދި ދެމީހުންވެސް ނެށުމުގައި ވަރަށް މޮޅު ކަމަށާއި ދާއިރާއިން ކުރިއަރާތީ ވަރަށް އުފާވާ ކަމަށް ޝާނާ ބުންޏެވެ.\nބޮލީވުޑްގެ ތަރިއަކާއެކު ލަވައެއް ކުޅެލަން ލިބުނު ފުރަތަމަ ޓިކްޓޮކް ތަރި!\nއޭނާގެ ނެށުމުގެ ހުނަރު ގިނަބަޔަކު ބަލާގަތްއިރު، އޭނާ މި ވަނީ ރާއްޖޭއިން ބޭރުގެ ތަރިއަކާއެކު ލަވައެއްވެސް ކުޅެ ފައެވެ. އަދި އެ ލަވަ ނެރެފައެއް ނުވެއެވެ. އެއީ ބޮލީވުޑްގެ ލަވަކިޔުންތެރިއެކެވެ. ޢެއީ ރާއްޖެއަށް އެމްްއެސްޕީއޭގެ ފަރާތުން އައި ބޭފުޅެކެވެ.\n"އެއީ ބޮލީވުޑްގެ ލަވަކިޔުންތެރިއެެއް، އެމްއެސްޕީއޭގެ ފަރާތުން މިކޮޅަށް އައި ފަންނާނެއެއް އެއީ، އެ ލަވަ އަދި ރިލީޒް ނުވޭ، ކޮވިޑާއި ގުޅިގެން ރިލީޒް ކުރުމުގައި ދަތިތަކެއް އުޅޭތީ. އެކަމަކު ވަރަށް އަވަހަށް ފެންނާނެ އިރާދަކުރެއްވިއްޔާ. މި ފުރުސަތު ދެއްވީތީ ދަރާ ސާއަށް ޝުކުރު ދަންނަވަން”\nއެ ލަވަކިޔުންތެރިޔާގެ ނަމަކީ ވިނޭ އެވެ. ޝާނާ ބުނީ، އެއީ ހިންދީ ލަވައެއް ކަމަށާއި، އެއީ ވަރަށް ފަހުން ކުޅުނު ލަވައެއް ކަމަށެވެ.\nއެ ލަވަ ނެރޭނެ ދުވަހެއް އަދި ޝާނާއަށް ވެސް ނޭނގެއެވެ. އެ ލަވައިގެ ޝޫޓިންގތައް ހުޅުމާލެ އާއި ވިލިމާލޭގައިވެސް ކުރިއަށް ގެންގޮސްފައި ވެއެވެ.\nޓިކްޓޮކް ތަރި ޝާނާ ބޮލީވުޑްގެ ލަވަކިޔުންތެރިޔާ ވިނޭއާއެކު\nޝާނާއަށް މި ވަނީ ޓީވީއެމްއިން ގެނެސްދޭ ޑްރާމާއެއްގައި މަސައްކަތް ކުރުމުގެ ފުރުސަތު ލިބިފައެވެ. އެއީ އޭނާއަށް ދަރާ ރަޝީދު ދިން ފުރުސަތެކެވެ. އެއީ ޑްރާމާ ސެޓެކެވެ. އެ ސެޓްގެ ފަސް ސެޓް އޭނާއަށް ކުޅެވިއްޖެ އެވެ. އިތުރު ސެޓްތައްވެސް ކުޅެން އޮތީ ހަމަޖެހިފައެވެ.\n"އެހެން ނަމަވެސް މިހާރުގެ ހާލަތާއި ހެދި ޑްރާމާތަކުތަކުގެ މަސައްކަތް ކުރިއަށް ނުދޭ، އިރާދަކުރެއްވިއްޔާ ވަރަށް އަވަހަށް ފެންނާނެ. އައިތޭންކް ދަރާ ސާރ އަށް، ޕްރިވިލޭޖްގެ އެމްބެސެޑަރއެއް ޝާނާއަކީ، އެ ޕްލެޓްފޯމުން ލިބުނު ފުރުސަތެއް، ހާއްސަ ޝުކުރެއް ޕްރިވިލޭޖަށް." ޝާނާ ބުންޏެވެ.\nޓިކްޓޮކްއަށް ވަންނަން ބޭނުންވާ ކުދިންނަށް ޝާނާ ދިން ޓިޕް!\nޓިކްޓޮކްއަށް ވަންނަން ބޭނުންވެފައި އެ ފުރުސަތުގެ ބޭނުން ނުހިފާ ތިބި ކުދިންނަށް އޭނާ ވަނީ ކަންތައް ކުރަންވީ ގޮތް ކިޔާދީފައެވެ. ޝާނާ ބުނަނީ ޖެހިލުން ނުވުމަށެވެ. ހުރިހާ އެންމެންގެވެސް ހުނަރު އެބަ ހުރި ކަމަށާއި، އެފަދަ ކުއްޖަކު ގިވްއަޕް ނުދިނުމަށް އޭނާ ނަސޭހަތްތެރިވިއެވެ.\n"ޑޯންޓް ގިވްއަޕްއޭ މި ބުނަނީ، އަންނާނެ ހޭޓާސް ކޮމެންޓްސް އާ އެއްޗެހި، ޕޮޒިޓިވްވެސް ނެގެޓިވްވެސް އަންނާނެ، ނެގެޓިވްގެވެސް އަންނާނެ ރޫޑް އެއްޗެއްސާއި ރަނގަޅު ކުރަންވީ އެއްޗެހި، އެ އެއްޗެހިވެސް ބަލައިގަނެގެން ކުރިއަށްދާށޭ" ޝާނާ ބުންޏެވެ.\nޓިކްޓޮކް ބޭނުންކުރާ މީހުންގެ އަދަދު މިހާރު 689 މިލިއަނަށް އަރައެވެ. ދިވެހިންގެ މެދުގައި ވެސް މިހާރު އެންމެ މަގުބޫލް އެޕްލިކޭޝަންތަކުގެ ތެރޭގައި ޓިކްޓޮކް ހިމެނެއެވެ.\nޅަ ޖީލް މުޅިން ހަލާކު ވެެއްޖެ\nމެއި 30, 2021 09:11\nމެއި 30, 2021 18:02\nއެފޯޓްލަސް! އެފޯޓްލަސް! އެފޯޓްލަސް!\nމެއި 30, 2021 09:15\nއިންޑިޔާ ކޮންމެ ލަވަކިޔާ މީހަކީ ބޮލީވުޑު ލަވަކިޔުންތެރިއެއް ނޫން\nމެއި 30, 2021 12:34\nބޮލީވުޑްގެ ލަވަކިޔުން ތެރިންނޭ ކިޔަނީ ބޮލީވުޑްގެ ފިލްމްތަކަށް ލަވަކިޔާ މީހުން ކަމަށް އަހުން ހީކުރަނީ. އިންޑިއާގެ ލަވަކިޔުންތެރިއެކޭ ކިޔާ ބަލަ. މިމީހުނަށް ވަރިހަމަވާނެ ބިދޭސީއެއްވިއްޔާ ކޮންމެ މީހެއްވެސް . ތިމީހާ ކިޔާފައިވާ ލަވައަކީ ކޮބަޔޯ ؟ ހޭބަލިވެދާނެ މިތިބަ ތަރިންނާހެދި.\nމެއި 30, 2021 09:32\nސާނާ ތިޔަހާ ވަރައް ފަހުރުވެރި ތިޔަވަނީ ، އިސްލާމް ދީނުގަ ނެށުމަކީ ކިހާވަރެއް ގެ ކަމެއްކަން ނޭގެނީ ބާ ؟ އަމީނިއްޔާ ސްކޫލް އިން އިސްލާމް ނުކިޔާވާ ދިޏި ބާ ؟\nމެއި 30, 2021 09:41\nހިއެއްނުވޭ ދުވަސް ކޮޅަކުން ތި ބޮލުގަ އަޅާފަ ތީނަ ފޮތިކޮޅި އިއްނާނެ ހެެނެއް ތިވަރުން ދައްޔާ..\nމެއި 30, 2021 12:31\nފޮތިކޮޅު އިންނާނެ އެއީ މުސްލިމުން އައުރަ ނިވަކުރަން އަޅާފަ އޮންނަފޮތިކޮޅެއްނޫން. މީހާގެ ސިފަ ރީތިކަމަށް ދައްކާ އެފަދަ ފޮތިކޮޅެއް ބޮލުގައި އަޅާފައިއޮތީމަ . ފަހަކަށް އައިސް ބައެއްމީހުން ބޮލުގެ އިސްތަށިގަނޑު ރީތިނޫންވީމަވެސް އެފަދަ ފޮތިކޮޅު އަޅާއުޅޭ.\nހޫ އިޒް ދިސް ވިނޭ!\nމެއި 30, 2021 10:02\nވިނޭ، ތި ކާކު؟ ގޫގަލް ސަރޗް ކުރީމަވެސް ނާދޭ! ތީ ގައިމުވެސް މަޝްހޫރުމީހެއްނޫން.\nމެއި 30, 2021 10:20\nއެކުގައި އުޅެން އެންމެ ބޭނުން ވާމީހުންނާއި އެކީ މަހުށަރު ކުރެވޭނީ.. އެންމެ ލައިފް އެއް މިލިބެނީ ދާއިމީ ލައިފް އަށް އިންވެސްޓް ކުރުމަށް..\nމެއި 30, 2021 10:21\n0 ހަމަ .\nމެއި 30, 2021 10:32\nޥިނޭތީ މީހުން ދަންނަމީހެއވެސްނޫން އިންޑިޔާއިން އަންނަ ކޮންމެމީހަކީ ބޮލީވޫޑް ގެ ތަރިއެއްތަ\nއެއްވެސް އެކްޓެއް ހުންނަ މަންޖެ އެއް ނުން. އަބަދު ލިޕްސިންގް ކުރާނީ ސްލޯމޯ ގަ ހިނގާފަ. މީނަ އަށް ވުރެ މާ ޓެލެންޓެޑް ކުދިން އުޅޭ ޓިކްޓޮކް ގަ\nމެއި 30, 2021 11:12\nމަށަށް ހީވަނީ އަބަދު އެކައްޗެއް ލައިގެން އުޅޭ މީހެއް ހެން\nމެއި 30, 2021 11:15\nމަ ހިތައްއަރާ މީހުން މީނައަށް ސަޕޯޓު ކުރަނީ ކީއްވެބާއޭ' އިރެއްގަ ކަޅު ހެދުންލާ އުޅުނު އަންހެއްމީ. ކުރު އެތިބުރި ލައިގެން އޮރިޔާމުން ،ފިރެހެނުންގައިގަ އޮޅުލަމުން ދުވަނީ. އެއްވުރެން ރަނގަޅު ވާނެ5ވަގުތު ނަމާދުކޮށް އިސްލާމްދީނައް އުޅުނިއްޔާ .\nމެއި 30, 2021 11:19\nދީނީ ގޮތުން ބަލާ އިރު ވަރަށްވެސް ނިކަމެތި ނަސީބުދެރަ އަންހެނެއްތާ . މޭ ﷲ ގައިޑް ޔޫ.\nނަރަކަޔާ ދިމާލަށް މިސްރާބު ޖަހާފަ ތިހިރީ.\nމެއި 30, 2021 11:52\nސާބަސް ދަރިއާ ތިކުރާ ހިއްވަރަށް! ފުރިހަމައަށް ތާއީފުކުރަން\nމެއި 30, 2021 11:54\nވިނޭ.. ވިނޭގެ ނަމެއް ގޫގުލް ސާރޗުން ނުދެއްކުމަކީ ލަދުގަންނަން ޖެހޭ ކަމެއްނޫން.\nއެކަމަކު ބޮލީވުޑޭ ކިޔައިގެން ތިއޮއްފަޅާލި ކަރައެއްދޯ.. ހެހެހ\nމެއި 30, 2021 12:13\nޅަ ޖީލު ހަލާކުވެ ނިމިއްޖެ. ތި ޓިކް ޓޮކް އެބަޖެހޭ ރާއްޖެއިން ބްލޮކް ކުރަން. ތިޔަށްވަދެ މައިންބަފައިންނާއި އެއްބަނޑު އެއްބަފާ މީހުންނަށް ބަލަން ނުކެރޭ ވަރުވޭ.. މީހުންގެ ޅަކުދިން ގޭތެރޭގައި ބައިތިއްބާ ހަލާކު ކުރާ އެއްޗެއް ޓިކްޓޮކް އަކީ.. މިގައުމުގައި އިސްލާމީ ގައުމެއްގެ ސިފަ ގެއްލެން ފަށައިފި.. ސަރުކާރުގެ އިސްލާމިކް މިނިސްޓްރީ އެއް އެބަހުރިބާ.. ޅަކުދިން ހަލާކު ވުމުގެ ކުރިން ދީނީ ހޭލުންތެރިކަން އިތުރުކުރުމަށް މަސައްކަތް ކޮށް ދެއްވާ..! މަގުމަތީގައި ދީނީ މެސެޖްތައް ބިލްބޯޑުތަކުގައި ހަރުކުރަންވީ..\nމެއި 30, 2021 12:54\nމި ދިވެހިންނަކީ ދެން މާ ހެއްވާ ބައެއް. މިމީހުން ލޯކަލް އެއްވެސް ތަރިއަކަށް ތާއީ ދެއްވެސް ނުކުރާނެ މާ ދީނީ ވެގެން އުޅޭނީ ހިތުން ކޮންމެ މީހަކީވެސް ހަމަ އަލިފެއް، ތިމާވަރު މާތްމީހަކު ނެތްކަމަށް ހެ ދިގެން އެހެންމީހުން ކުރިމަތީ އެކަމު ނި ދަން އަރާ އަންހެނުން ގޮވައިން އިންނާނީ ކަބީހުޝީކަބީގަމް ބަލާފަ ހޭރެން\nމެއި 30, 2021 15:25\nއަދިކިރިޔާ ޖީލައް ބޮޑުމަންޒަރު ފެންނަނާ ވީމާ ކަށިހަރުވާ ޒާތުގެ ވާހަކަނުދައްކާ\nމެއި 30, 2021 16:20\nވަރައް ހަޔާތްކުޑަ ވައްތަރު ޖައްސާތަން ފެނޭ. އެއީ އެއްގޮތަކައްވެސް ތަރުހީބެއްދީ ހިތްވަރުދޭފަދަ ކަންކަމެއް ނޫން. ފެންނަނީ ކަދުކުޑަކަމާއި ތަގުވާވެރިކަމާއި އީމާންކަމުން އެއްކިބާވެ ހަވާނަފްސައް ގެއްލިފައިވާ މަންޒަރު. އެއީ އެއްވެސް މުސްލިމު މަޔަކައް ބަފަޔަކައް ހެވެއް ލިބޭނެ ނުވަތަ ސަވާބު ލިބޭނެ މަންޒަރުތަކެއް ނޫން. ލިބުން އެންމެ ގިނައީ ގިނަ މުސްލިމުންތަކެއްގެ ބަދު ދުއާ އާއި ލައުނަތެވެ.\nމެއި 30, 2021 17:38\nއަހަރެންނަށް ވެރިކަން ލިބިއްޖެޔާ ބަރަހަނާ ވެބްސައިޓްތަކާ ޓިކްޓޮކް ރާއްޖެއިން ބުލޮކް ކުރާނަން. އަންހެނުން އަދި ފިރިހެނުން އައުރަ ނިވާނުކޮށް އުޅުން މަނާ ކުރާނަން. ފެޝަން ސޯ ތަކާ މޮޑެލިން ހުއްޓުވާނަން. މަށަކީ ހަރުކަށި މީހަކަށް ވާނެތަ އޭރުން؟\nމެއި 30, 2021 18:34\nޖޫން 1, 2021 15:52\nތަނެއް ހަލާކުވެދާއިރު އެ ތަނެއްގައި ދިރިއުޅޭ ރަނގަޅު މީހުންނަށް ވެސް އެތަނުގައި އުޅޭ ފަސާދަކުރާ މީހުންގެ ފަސާދައިގެ ނޭދެވޭ އަސަރުތައް ކުރާނެ، އަދި ހެދި ބޮޑުވަމުން އަންނަ ދެ ޖިންސުގެ ޒުވާނުންނަށް ވާނުވާ ނޭނގި ތިބެ ނަމަވެސް އެ ފިތުނަ ތަކުގައި ޖެހި އެއީ ހަމަ ރަނގަޅު ކަންތައްތައް ކަމަށް ދެކިގެން އުޅޭނެ، އަދި އެއީ ފަހުރެއްކަމުގައި ހީވިޔަސް، އެއީ ވަރަށް ބޮޑު ޖާހިލުކަންކަން،\nވީމަ މުސްލިމުންގެ ތެރޭގައި ފެތުރޭ ފިތުނަ ފަސާދަ ހުއްޓުވުމަށް އެއްމެ އެކަށީގެންވާ ގޮތެއްގައި މަސައްކަތް ކުރުމުގެ ބާރު ލިބިގެންވާ ބަޔަކީ ތަނުގެ ވެރިކަން ކުރާން ތިބޭ ހެޔޮ އެދޭ ވެރިންނެވެ. އެވެރިން ހަރުދަނާ ނުވެ އަދި ހަރުކަށި ނުވެ ނުބައި ފިތުނަ ފަސާދަތައް ކޮންޓްރޯލް ނުކުރެވޭނެ.\nމެއި 30, 2021 18:32\nކާފަރުންނާއީ ދީން ގަބޫލު ނުކުރާ މަޖޫސީންގެ ނަޒަރުގައި އޭރުން ހަރުކަށިމީހަކައްވާނީ. އެއްޖިންސުން ކައިވެނި ކުރިޔަސް އެމީހުންނަކައް ހަރުކަށިކަމަކައް ނުވާނެ. އަދި ބަރަހަނާ ވިޔަސް އެއީ ހަރުކަށިކަމެއް ނޫން. ޑުރަގު ބުޔަސް އެއީ ހަރުކަށިކަމެެއް ނޫން. ރާ ބުޔަސް ޒިނޭ ކުރިޔަސް އެއީ ހަރުކަށިކަމެއް ނޫން. އެކަމަކު ނިވާވާން ގޮވާކާހިސާބުން ހަމަ ރަތްލާޖެހި ހަރުކަށިމީހަކައް ބަދަލުވާނެ...\nމެއި 30, 2021 19:08\nޓިކްޓޮކުން ފޭމަސްވާ މީހުންނަކީ އެކްޓަރުންނެއް ނޫން. އެމީހުންގެ ޚަބަރު ނުލިޔޭ\nމެއި 30, 2021 20:26\nމަރުވާނެ ސްވާލުކުރާނެ ސޯ އެދުވަހުން ފުލޯވަރުން ނުތިބޭނެ. ބިރުވެތިވޭ. ފުރުޞަތު ނަގާނުލާ\nމެއި 31, 2021 10:08\nހަހަހަ އިންޑިއާއިން މިއުޒިކްޖަހާފަ ކަރުކެހޭ މީހަކުއަޔަސް މިވަނީ ބޮލީވުދްތަރިއަކަށް.\nޖޫން 1, 2021 13:26\nބަންގާޅި އެއް ފެނުނަސް ބޮލީވްޑް މީހެއް


vnews - Riyaasee Inthikhaabuge kankan gos kohffinama natheejaa varah hadi vaane: MP Mahuloof\nރިޔާސީ އިންތިޚާބުގެ ކަންކަން ގޯސްކޮށްފިނަމަ ނަތީޖާ ވަރަށް ހަޑިވާނެ: މަހުލޫފް\nގުޅިފައިވާ ޕާޓީތަކުގެ ތަރުޖަމާން އަހުމަދު މަހުލޫފް މިރޭގެ ޕްރަގްރާމްގައި\n2018 ވަނަ އަހަރުގެ ރިޔާސީ އިންތިޚާބުގެ ކަންކަން ގޯސްކޮށް ހިތަށް އެރިހާގޮތަކަށް ކަންކަން ކުުރުމުގެ ފުރުސަތު ރައީސް އަބުދުﷲ ޔާމީނަށް ނުދެއްވާނެކަމަށް ގަލޮޅު ދެކުނު ދާއިރާގެ މެންބަރު އަދި ގުޅިފައިވާ ޕާޓީތަކުގެ ތަރުޖަމާން އަހުމަދު މަހުލޫފް ވިދާޅުވެއްޖެއެވެ.\nމަހުލޫފް މިހެން ވިދާޅުވީ ލަންކާގައި ހުންނަވާ ވީމީޑިއާއަށް ދެއްވި ޚާއްސަ ބަސްދީގަތުމެއްގައެވެ.\n"މަޚްލޫފާއެކު" މިނަމުގައި މިރޭ ވީޓީވީއާއި ވީއެފްއެމްއިން ގެނެސްދިން މި ބަސްދީގަތުމުގައި ވާހަކަދައްކަވަމުން މަހުލޫފް ވިދާޅުވީ ރައީސް އަބުދުﷲ ޔާމީނަކީ ވަރަށް ފިނޑި، އިންތިޚާބު ދެކެ ވަރަށް ބިރުގަންނަ ބޭފުޅެއްކަމަށެވެ.\nރާއްޖޭގައި ކަންކަން ހިނގަމުންދަނީ ދުނިޔޭގެ އެއްވެސް ގައުމަކުން އަދި ދިވެހި އެއްވެސް ރައްޔިތަކު އެދޭގޮތަށް ނޫންކަމަށާ ނަމަވެސް މިއަދު ރައްޔިތުން މަޑުމަޑުން ތިބިނަމަވެސް އަބަދު ގައުމުގައި ކަންކަން މިގޮތަށް ހިނގަމުންދިއުމަށް ދޫކޮށްލައިގެން ނުތިބޭނެކަމަށް މަހުލޫފް ވިދާޅުވިއެވެ. މަހުލޫފް ވިދާޅުވީ ރިޔާސީ އިންތިޚާބުގެ ކަންކަން ގޯސްކޮށް، އިންތިޚާބުގެ ތެރޭގައި ހިތުހުރިގޮތަކަށް އަމަލުކުރުމުގެ ފުރުސަތު ސަރުކާރަށް ނުދޭނެކަމަށެވެ.\n"އަޅުގނަޑު މި ފުރުސަތުގައި ދަންނަވާލަން ބޭނުން މަޑުން ތިބިނަމަވެސް ވަގުތު ޖެހޭއިރު ހީވެސްނުކުރާހާ ކަންކަން ގޯސްވާނެ. ކަންކަން ހަޑިކޮށް ގެންދާނަމަ ވަރަށް ހަޑިވާނެ." މަހުލޫފް ވިދާޅުވިއެވެ.\nމަހުލޫފް ވިދާޅުވީ ރިޔާސީ އިންތިޚާބުގައި ވާދަކުރަން ބޭނުންވާ ހުރިހާ ކެނޑިޑޭޓުންނަށް އެ ފުރުސަތު ތަނަވަސްވެގެންދާނެކަމަށެވެ. އަދި ރައީސް އަބުދުﷲ ޔާމީންގެ ބާރާއި ނުފޫޒް ބޭނުންކޮށްގެން ކެނޑިޑޭޓުންތަކެއްގެ ހައްގަށް އުނިކަން އަންނަ ކަންތައްތަކެއްކޮށްފިނަމަ އެކަން އެހިސާބުން ނުނިމޭނެކަން ދަންނަންޖެހޭކަމަށް މަހުލޫފް ވިދާޅުވިއެވެ.\n"އަޅުގަނޑަށްވެސް އިނގޭ ޔާމީން ބޭނުންނުވާ ހުރިހާ ކެނޑިޑޭޓުންގެ ނަންތައް ބާތިލްކުރެވުނު ގޮތަކަށް ބާތިލްކޮށްފާނެކަން. ނަމަވެސް އެހާ ހިސާބުން އެކަމެއް ނުނިމެނޭނެ." މަހުލޫފް ވިދާޅުވިއެވެ.\nމަހުލޫފް ވިދާޅުވީ މިއަދުވެސް ރާއްޖެ އޮތީ ބައިނަލްއަގްވާމީ ދުނިޔޭގައި މުޅިން އެކަހެރިވެފައިކަމަށާ ބޭރު ދުނިޔޭގެ ޕްރެޝަރު ސަރުކާރުގެ މައްޗަށް ވަރަށް ބޮޑުކަމަށެވެ. ރިޔާސީ އިންތިޚާބު ކައިރިވަމުންދިޔަ ވަރަކަށް އެ ޕްރެޝަރު ބޮޑުވާނެކަން ފާހަގަކުރައްވާ މަހުލޫފް ވިދާޅުވީ ބޭރު ދުނިޔޭގެ އެހީތެރިކަމާއިއެކު ރާއްޖޭގައި މިނިވަން އިންސާފުވެރި އިންތިޚާބެއް ބޭއްވޭނެކަމަށް އުންމީދު ކުރައްވާކަމަށެވެ.\nމި ޕްރަގްރާމްގައި ވާހަކަދައްކަވަމުން މަހުލޫފް ވަނީ ގުޅިފައިވާ ޕާޓީތަކުން އެއް ކެނޑިޑޭޓަކު ނެރުމަށް ކުރަމުންދާ މަސައްކަތުގައި ޚިޔާލުތަފާތުވުންތައް އުފެދިފައިވާކަމަށް ދެކެވޭ ވާހަކަތަކާއި ގުޅޭގޮތުންވެސް ވާހަކަދައްކަވާފައެވެ.\nމަހުލޫފް ވިދާޅުވީ ރިޔާސީ އިންތިޚާބުގެ ފުރަތަމަ ބުރުގައި އިއްތިހާދުގައި ހިމެނޭ ޕާޓީތަކުން ގިނަ ކެނޑިޑޭޓުންތަކެއް ނެރުމަކީ މައްސަލައެއް ނޫންކަމަށެވެ. އަދި ކޮންމެ ގޮތަކަށް އިންތިޚާބުގައި ކެނޑިޑޭޓުން ވާދަކުރިނަމަވެސް ރައީސް އަބުދުﷲ ޔާމީނަށް ފުރުސަތު ނެތްކަމަށް މަހުލޫފް ވިދާޅުވިއެވެ.\n"މިސާލަކަށް އިނގޭތޯ. ރިޔާސީ އިންތިޚާބުގެ ފުރަތަމަ ބުރުގައި ގިނަ ކެނޑިޑޭޓުންތަކެއް ވާދަކުރީ. އަޅުގަނޑަށް ހަމަފެނޭ އިނގޭތޯ ދެވަނަ ބުރުން ރައީސް ޔާމީނަށް ފުރުސަތުވެސް ނުލިބޭނެ މަންޒަރު. ދެން ކިހިނެއްތޯ. އެހެންވީމަ މިދަންނަވަނީ ރައީސް ޔާމީން އިންތިޚާބު ކާމިޔާބުކުރާނެ އެއްވެސް ފޯމިއުލާއެއް ނެތޭ." މަހުލޫފް ވިދާޅުވިއެވެ.\nމަހުލޫފް ވިދާޅުވީ ލަންކާގައި މިވަގުތު ހުންނެވިނަމަވެސް ވަރަށް އަވަހަށް އެނބުރި ރާއްޖެ ވަޑައިގަންނަވާނެކަމަށެވެ. އަދި ޖަލަށްލީނަމަވެސް މަޖިލީހުގެ މެންބަރުކަން ގެއްލުވާލިނަމަވެސް ފަހަތަށް ނުޖެހޭނެކަމަށް މަހުލޫފް ވިދާޅުވިއެވެ.


Mohamed Shafiu: މަންމަ ގާތުން ޒިނޭކުރުމުގެ ހުއްދައަށް އެދުނު އަންހެންކުއްޖާ\nމަންމަ ގާތުން ޒިނޭކުރުމުގެ ހުއްދައަށް އެދުނު އަންހެންކުއްޖާ\nއަންހެންކުއްޖަކު އޭނާގެ މަންމަ ގާތުން ޒިނޭކުރުމުގެ ހުއްދައަށް އެދުނެވެ. އެހިނދު މަންމަ ނުހަނު ލޯތްބާއި ކުލުނާއެކު އެއީ ދީނީ ގޮތުން ވަރަށް ބޮޑު ޙަރާމްކަމެއްކަމާއި ކިހާވަރެއްގެ ހަޑިމުޑުދާރު ޢަމަލެއްކަން ވިސްނައިދެވޭތޯ މަސައްކަތް ކުރިއެވެ. ނަމަވެސް އަންހެންކުއްޖާ އޭނާގެ ޚިޔާލު ދޫކުރާ ގޮތެއް ނުވިއެވެ. އެންމެ ފަހުން މަންމަ ބުނީ ވަކި ޝަރުތެއްގެ މަތީން ހުއްދަދެވިދާނޭ ކަމުގައެވެ. އެ ޝަރުތަކީ މަންމަ ބުނާ ކަންތައްތަކެއް ކޮށްދިނުން ކަމުގައި ބުންޏެވެ. ދެން އަންހެންކުއްޖާ ވަރަށް އުފަލުން އެކަމާ ޤަބޫލުވެ ކޮށްދޭންވީ ކޮން ކަމެއްތޯ ސުވާލުކުރިއެވެ. މަންމަ އެދުނީ މާދަމާ ހެދުނުހެދުނާ ރަސްގެފާނު ގަނޑުވަރުން ނުކުމެވަޑައިގަންނަވާ ވަގުތު ގަޑުވަރުގެ ދޮރުކުރިމަތީ ހުރުމަށެވެ. އަދި ރަސްގެފާނު ނުކުމެވަޑައިގަންނަވާން ފެށުމުން ހޭނެތުނީ ކަމަށް ހެދިފައި ބިންމައްޗަށް ވެއްޓިގަތުމަށެވެ.\nއަންހެންކުއްޖާ އަނެއް ދުވަހުގެ އިރު އަރާއިރަށް ނިކަން ނަލަހެދިފައި ގޮސް ރަސްގެފާނުގެ ގަނޑުވަރުގެ ކުރިމަތީގައި ހުރެއްޖެއެވެ. ރަސްގެފާނު ހަމަ ނުކުމެޑައިގަންނަވާން ފެށުމުން ވެއްޓިގަނެއްޖެއެވެ. ރަސްގެފާނަށް މި މަންޒަރު ހަމަ ފެނުމާއެކު ކުއްލިއަކަށް އަންހެންކުއްޖާއާ ދިމާއަށް ވަޑައިގެންނެވިއެވެ. ދެން އެންމެހާ ވަޒީރު ބޭކަލުންނާއި އެހެންވެސް މީހުން އެކުއްޖާގެ ވަށައިގެން ޖަމާވެއްޖެއެވެ. ހޭނެތިގެން ކަމަށް ހެދިގެން އޮވެއޮވެފައި އެމީހުން އެކުރި ހޭހަމެއް ކޮށްހެދުމުން ރަނގަޅުވީ ކަމަށް ހެދިގެން، ތެދުވެފައި ރަސްގެފާނަށް ވަރަށް ޝުކުރުއަދާކޮށްފައި އަންހެންކުއްޖާ މަންމަ ގެ ގާތަށް އެނބުރި ހިނގައްޖެއެވެ. އަދި ކަންތައް ހިނގާދިޔަ ގޮތުގެ ވާހަކަ ކިޔައިދީފައި ދެން ކޮށްދޭންވީ ކޮން ކަމެއްތޯ ސުވާލުކުރިއެވެ.\nދެވަނަ ކަމެއްގެ ގޮތުގައި މަންމަ ހުށައެޅީ ހަމަ އެކަންތައް އެތަނުގައި ދެވަނަ ފަހަރަށް ތަކުރާރުކުރުމަށެވެ. ދެން އަންހެންކުއްޖާ ޖެހިގެން އައިދުވަހު ހަމަ އެތަނަށް ގޮސް ކުރީ ދުވަހު ކަންތައް ކުރި ފަދައިން ކަންތައް ކޮށްފިއެވެ. މިއަދުގައި އަންހެންކުއްޖާ ވެއްޓުމުން އެކަމާ ހަރަކާތްތެރިވީ ވަޒީރުއާއި އޭނާ އާ އެކު އައި ޖަމާއަތެކެވެ. މިއަދަކު ރަސްގެފާނު އެކަމަކާ އަޅާލެއްވުމެއް ނެތި ވަޑައިގެންނެވީއެވެ. ދެން ހޭއެރީ ކަމަށް ހެދިފައި ވަޒީރަށް ޝުކުރުއަދާކުރުމަށް ފަހު ގެއަށް އައިސް ކަންތައް ދިމާވި ގޮތް މަންމަ އަށް ކިޔައިދީފިއެވެ. އަދި ތިންވަނަ ކަމަކީ ކޮބައިތޯ ސުވާލުކުރިއެވެ.\nތިންވަނަކަމަކީ މާދަމާވެސް ހަމަ އެތަނުގައި އެކަންތައް ތަކުރާރު ކުރުން ކަމުގައި މަންމަ ބުންޏެވެ. އަންހެން ކުއްޖާ ޖެހިގެން އައިދުވަހު ވެސް ހަމަ އެތަނަށް ގޮސް އާދައިގެ މަތީން އޭނާގެ މިޝަން ހިންގާލިއެވެ. މިއަދަކު ވަޒީރެއް ވެސް އަޅައެއް ނުލެއްވިއެވެ. މިއަދު އަންހެން ކުއްޖާ އާ އެހީވާން އައީ ގަނޑުވަރުތެރޭ އުޅޭ ނިކަން އާދައިގެ ދެތިން މީހެކެވެ. ދެން މިއަދުވެސް އެނބުރި އައިސް ކަންތައް ހިނގާދިޔަ ގޮތް މަންމައަށް ކިޔައިދީފިއެވެ. ނަމަވެސް އަންހެންކުއްޖާ މިހާރު ވަރަށް ނުތަނަވަސްކަން އިޙްސާސްކުރާ ކަހަލައެވެ. އަންހެންކުއްޖާ މަންމަ އާ ސުވާލުކޮށްލިއެވެ. ކޮބާ އަދިވެސް ކޮށްދޭން ޖެހޭ ކަންތައްތައް ނުނިމޭ ހެއްޔެވެ؟ މަންމަ ބުނީ ދެން ބާކީ އޮތީ އެންމެ ކަމެއް ކަމުގައެވެ. އެއީ އަދި ހަމަ އެންމެ ފަހަރަކު އެކަންތައް ތަކުރާރުކޮށްލުން ކަމުގައެވެ.\nވަރަށް ހިތްވަރުކޮށްފައި ޖެހިގެން އައިދުވަހު ވެސް އަންހެންކުއްޖާ އޭނާގެ ޢަމަލު ތަކުރާރުކޮށްލިއެވެ. ނަމަވެސް މިއަދު އެނބުރި ގެއަށް އައީ ރޮމުން ގިސްލަމުންނެވެ. މިއަދުގައި ކަންތައް ހިނގާދިޔަ ގޮތަކީ އަންހެންކުއްޖާ ހޭނެތިގެން ކަމަށް ހެދިފައި ވެއްޓުނީމާ އެއްވެސް މީހަކު ގާތެއް ނުވިއެވެ. ބައެއް މީހުން ޒާތްޒާތުގެ އެއްޗެހި ކިޔާ މަލާމާތްކުރި އިރު ބައެއް މީހުން މަގުހިނގާފައި ދަމުން ކޮޅުފައިން ތަޅާވެސް ހެެދީއެވެ.\nކަންތައް ވީގޮތް މަންމައަށް ކިޔައިދިނުމުން، ބުއްދިވެރި ވިސްނުންތޫނު މަންމަ އަންހެންކުއްޖާ އަށް ބުންޏެވެ. ޒިނޭގެ މިސާލަކީ މިއީއެވެ. ފެށުމުގައި ބޭފުޅުން ވެސް އެކުގައި އުޅޭނެއެވެ. މާގިނަ ދުވަސްތަކެއް ނުވެ އެންމެން ދަރިފުޅާ ދުރަށް ހިނގައިދާނެއެވެ. ގެއްލިދިޔަ އަބުރުވެސް އަނބުރާ ނުމެލިބޭނެއެވެ. އަދި ކިއެއްހެއްޔެވެ؟ އެންމެ ނިކަމެތި މީހާ ވެސް ދަރިފުޅަށް މަލާމަތްކުރާނެއެވެ. އޭ އަހަރެންގެ ލޯބިވާ ދަރިފުޅާއެވެ؟ އަދި ވެސް އެހާ ބަދުނަސީބު ޢަމަލަކަށް ލޯބިކުރަންހެއްޔެވެ؟ އަންހެންކުއްޖާ ހުވާކޮށްފައި ރޮވިފައި ބުނީ މިހާރު ވިސްނިއްޖެ ކަމުގައެވެ. އަދި އެހާ ދަށުދަރަޖައިގެ ވާހަކައެއް މަންމަ ގާތުގައި ދެއްކުނީތީ އަންހެންކުއްޖާ މަންމަ ގާތުން މާފަށް އެދުނެވެ.\nދީނީނިއުސް.ކޮމް އިން ނަގާފައިވާ ލިޔުމެއް\nPosted by Mohamed Shafiu at 6:49 PM\nAnonymous 5/1/11 3:05 PM\nMaasha Allah, varauh iburaitheri vaahaka ei.


އީމާންކަމުގެ އެންމެ މަތިވެރިބަޔަކީ لاإله إلاالله | ޑރ ޒިޔާދު ބާގިރު – Haftha\nއީމާންކަމުގެ އެންމެ މަތިވެރިބަޔަކީ لاإله إلاالله | ޑރ ޒިޔާދު ބާގިރު\nޝަހާދަތުގެ ދެކަލިމަ ކިޔުން ލިބިގަންނަންވި ފައިދާތައް:\nމުސްލިމަކަށްވުމަށްޓަކައި ޝަހާދަތުގެ ދެކަލިމަ ދުލުން ކިއުމަކީ ޝަރުޠެއް\nއީމާންކަމުގެ އެންމެ މަތިވެރިބަޔަކީ لاإله إلاالله ކިއުން\nﷲ އާ އެކަލާނގެ ރަސޫލާއާ އީމާން ވެގެން މެނުވީ ދެދުނިޔޭގެ ކާމިޔާބު ނުލިބޭނެކަން.\nއަޅުކަމުގައި އިޚްލާސްތެރިކަމަކާ ނުލާ ކުރާ އަޅުކަން ޤަބޫލެއް ނުކުރެވޭނެކަން.\nﷲ އާ އެކަލާނގެ ރަސޫލާގެ އަމުރުތަކަށް ކިޔަމަން ވުން.\nދެވަނަ ރުކުން: ނަމާދު ޤާއިމްކުރުން\nނަމާދުގެ ލުޣަވީމާނައަކީ ދުޢާކުރުމެވެ. އިސްތިލާޙީ މާނައަކީ ނަމާދަކީ ޚާއްޞަވެގެންވާ ޝަރުޠުތަކާއެކު ތަކުބީރަކުންފެށޭ ސަލާމް ދިނުމަކުން ނިމޭ ކަންތައްތަކަކާއި ބަސްތަކެކެވެ. މިކަމުގެ ދަލީލަކީ\nفَإِذَا قَضَيْتُمُ الصَّلَاةَ فَاذْكُرُوا اللَّهَ قِيَامًا وَقُعُودًا وَعَلَىٰ جُنُوبِكُمْ ۚ فَإِذَا اطْمَأْنَنْتُمْ فَأَقِيمُوا الصَّلَاةَ ۚ إِنَّ الصَّلَاةَ كَانَتْ عَلَى الْمُؤْمِنِينَ كِتَابًا مَوْقُوتًا (النساء: 103)\nމާނައަކީ: ” އަދި، ތިޔަބައިމީހުން ނަމާދުކޮށް އަވަދިވެއްޖިއްޔާ، ތިޔަބައިމީހުން اللَّه ހަނދުމަކޮށް އުޅޭށެވެ! ކޮޅަށްތިބޭ حالގައްޔާއި، އިށީނދެތިބޭ حالގައްޔާއި، އޮށޯވެތިބޭ حالގައެވެ. އަދި، ތިޔަބައިމީހުންނަށް أمانކަން ލިބިއްޖެ ހިނދަކު، ނަމާދު (ފުރިހަމަކޮށް) قائمކުރާށެވެ! ހަމަކަށަވަރުން، ނަމާދަކީ مؤمنތަކުންގެ މައްޗަށް وقت ކަނޑައެޅިގެންއޮތް فرضއެއްކަމުގައި ވެއެވެ.\nމުސްލިމުންގެ މައްޗަށް ނަމާދު ފަރުޟު ކުރެއްވީ އިސްރާއާއި މިޢުރާޖުގެ ރޭގައެވެ. މި އުއްމަތުގެ މައްޗަށް މާތް ﷲ ގެ ޙަޒުރަތުން ޖިބުރީލުގެފާނު މެދުވެރި ނުކުރައްވައި ސީދާ ފަރުޟުކުރެއްވި ހަމައެކަނި އަޅުކަމަކީ ނަމާދެވެ. ނަމާދު ފަރުޟު ކުރެއްވުނީ ކީރިތި ރަސޫލާ ހިޖުރައަށް ވަޑައިގަތުމުގެ 18 މަސްދުވަސްކުރިން ނެވެ.\nނަމާދު ބެހިގެން ވަނީ ދެބަޔަކަށެވެ.\nފަރުޟު ނަމާދު: ފަރުޟު ނަމަދު ބެހެވިގެންވަނީ2ބަޔަކަށެވެ. އެއީ ޢައިނިއްޔަ ފަރުޟު ނަމާދު ކަމުގައިވާ ފަރުޟުފަސްނަމާދާއި، ހުކުރު ނަމާދާއި، ކިފާޔަތުގެ ފަރުޟު ނަމާދެވެ.\nސުންނަތްނަމާދު: ސުންނަތް ނަމާދު ދެބަޔަކަށް ބެހެވިގެން ވެއެވެ. އެއީ ޖަމާޢަތުގައި ސުންނަތް ވެގެންވާ ނަމާދާއި ފަރުދީ ގޮތުން ކުރާ ސުއްނަތް ނަމާދެވެ.\nނަމާދުން ލިބިގަންނަ ފައިދާ:\nއިސްލާމީ އުޚުވަތްތެރިކަމާއި، އިޖުތިމާޢީ ގުޅުންތައް ބަދަހިވެ އާލާވުން\nނިކަމެތި ފަޤީރުންގެ ޙާލުދެކެ އެހީތެރިވުމުގެ ރޫޙު އާލާވުން\nމާތް ﷲ އަށް ބިރުވެތިވުމާއި، ތިމާގެ ނުކުޅެދުން ތެރިކަން ގެނަސް އެކަނލާގެއަށް ބިރުވެތިވުން\nހަށިގަނޑުގެ އެންމެހާ ގުނަވަންތަކާއި، ހުޅުހުޅަށް ޙަރަކާތްތެރިކަން ލިބުން\nމުޅިހަށިގަނޑުގެ ލޭހިގުމުގެ ނިޒާމް ހަމަޖެހި ނުރައްކާތެރި އެތަކެއް ބަލިތަކުން އިންސާނާ ސަލާމަތްކުރުން\nތިންވަން ރުކުން: ޒަކާތްދިނުން\nލުޣަވީ ގޮތުން ޒަކާތުގެ މަނައަކީ އިތުރު ވުމާއި، ހެދި ބޮޑުވުމާއި، ތާހިރުކަމާއި ބަރަކާތްތެރިކަމެވެ. އިސްޠިލާޙީ މާނައަކީ ކަނޑައެޅިފައިވާ ވަކި ބާވަތެއްގެ މުދާތަކެއް ވަކި މިންވަރަކަށް އިތުރުވެ ކަނޑައެޅިފައިވާ މުއްދަތެއް ހަމަވުމުން ޚާއްޞަ ވެގެންވާ ބަޔަކަށް ދެވޭ ވާޖިބު ޙައްޤެކެވެ. އެކަމުގެ ދަލީލަކީ\nوَأَقِيمُوا الصَّلَاةَ وَآتُوا الزَّكَاةَ وَأَطِيعُوا الرَّسُولَ لَعَلَّكُمْ تُرْحَمُونَ (النور: 56)\nމާނައަކީ: ތިޔަބައިމީހުން ނަމާދު قائمކުރާށެވެ! އަދި زكاةދޭށެވެ! އަދި رسولއާއަށް ކިޔަަމަންވާށެވެ! (އެއީ) ތިޔަބައިމީހުންނަށް رحمةލެއްވުމަށްޓަކައެވެ.” ޒަކާތް ފަރުޟު ކުރެއްވުނީ ހިޖުރައިން ދެވެނަ އަހަރުގައެވެ.އެއީ ރޯދަ ފަރުޟު ކުރެއްވުމުގެ ކުރިން ނެވެ. ޒަކާތް ބެހިގެން ވަނީ ދެބަޔަކަށެވެ. އެއީ މުދަލުގެ ޒަކާތާއި ފިޠުރު ޒަކާތެވެ.\nޒަކާތުން ލިބިގަންނަންވި ފައިދާތައް:\nﷲ އަށް ކިޔަމަންތެރިވުން\nއިންސާނާގެ ހިތުގައިވާ ނޭދެވޭ ސިފަތަކުން އެއިންސާނާ ދުރުހެލިކުރުން\nމުޖުތަމަޢުގެ އަމަން އަމާންކަމާއި ހަމަޖެހުން\nފަޤީރުންނާއި މިސްކީނުންނާއި ނިކަމެތިންނަށް އެހީތެރިވުން\nމުސްލިމުންނާއި ފަޤީރުންގެ މެދުގައި ލޯތްބާއި އިޙުތިރާމް އާލާވުން\nހަތަރުވަނަ ރުކުން: ރަމަޟާންމަހު ރޯދަހިފުން\nރޯދައިގެ ލުޣަވީމާނައަކީ: ކަމަކުން ދުރުވެ ހުރުމެވެ. ރޯދައިގެ އިސްތިލާޙީ މާނައަކީ: ނިޔަތާއެކު ފަޖުރުވީއްސުރެ އިރު އޮއްސި ރޯދަ ވީއްލުމަށް ދާންދެން ކާބޯ ތަކެއްޗާއި ޝަހުވާނީ އެދުންތަކުން އިންސާނާ ދުރުހެލިވެ ރައްކާތެރިވާންޖެހޭ ރައްކާތެރި ވުމެކެވެ. މިކަމުގެ ދަލީލަކީ\nމާނަ އަކީ: އޭ إيمانވެއްޖެ މީސްތަކުންނޭވެ! ތިޔަބައިމީހުންގެ ކުރީގެ މީހުންގެ މައްޗަށް فرضކުރެއްވި ފަދައިން ތިޔަބައިމީހުންގެ މައްޗަށްވެސް ރޯދަ فرضކުރައްވައިފިއެވެ. (އެއީ) ތިޔަބައިމީހުން تقوىވެރި ވުމަށްޓަކައެވެ.\nރޯދަ ފަރުޟު ކުރެއްވުނީ ހިޖުރައިން ދެވެނަ އަހަރުގައެވެ.\nރޯދަ ބެހިގެންވަނީ3ބަޔަކަށެވެ. އެއީ 1. ރަމަޟާން މަހުގެ ރޯދަ 2. ސުއއްނަތް ރޯދަތައް 3. ނަދުރުގެ ރޯދަތައް\nރޯދައިން ލިބިގަންނަންވި ފައިދާތައް:\nމުސްލިމުންކިބައިގައި މާތް ﷲ އަށް ބިރުވެތިވެ ތަޤުވާވެރި ވުމުގެ ސިފަ އެންމެ ފުރިހަމަ ގޮތުގައި އުފެދުން\nރޯދައަކީ ތިމާ އެންމެ ހިތްއެދޭ ކައިބޯ ހެދުމާއި، ޝަހުވާނީ އެދުންތައް ދުވާލުގެ ވަގުތުގައި އެކަންތަކުން ދުރުހެލިވެ ރައްކާތެރިވުން\nރޯދައަކކީ މުސްލިމުން ކެތްތެރި ވުމަށް ދަސްކޮށްދިނުން\nކާބޯ ތަކެތި ހަޖަމްވުމުގެ ސަބަބުން އެތަކެއް ބަލީގެ ޖަރާސީމު އުފެދުން ދުރުކޮށްދިނުން\nމުޖުތަމަޢުގައި އެއްބައިވަންތަކަން އަސަގަތުން\nފަސްވަނަ ރުކުން: ކުޅަދާނަވެގެންވާމީހާ ގެފުޅަށް ގޮސް ޙައްޖުވުން\nޙައްޖުގެ ލުޣަވީ މާނައަކީ: މާތްތަނަކަށް ދިއުމަށް ޤަޞްދުކޮށް އެތަނަކަށް ދިއުމެވެ. ޝަރުޢީ ގޮތުން ޙައްޖަކީ: ޙާއްޞަ ކަންތަކެއް އަދާ ކޮށްގެން ޤަޞްދުކޮށްގެން ޚާއްޞަ ވަގުތެއްގައި ގެފުޅުގެ އަރިހަށް ދިއުމެވެ. فِيهِ آيَاتٌ بَيِّنَاتٌ مَقَامُ إِبْرَاهِيمَ ۖ وَمَنْ دَخَلَهُ كَانَ آمِنًا ۗ وَلِلَّهِ عَلَى النَّاسِ حِجُّ الْبَيْتِ مَنِ اسْتَطَاعَ إِلَيْهِ سَبِيلًا ۚ وَمَنْ كَفَرَ فَإِنَّ اللَّهَ غَنِيٌّ عَنِ الْعَالَمِينَ (آل عمران: 97)\nމާނައަކީ: ” ފާޅުވެގެންވާ ހެކިތަކެއް އެތާނގައި ވެއެވެ. إبراهيمގެފާނު ހުންނެވިތަން (އޭގެތެރެއިން) ވެއެވެ. އެތަނަށް (އެބަހީ: ގެފުޅުގެ حرمފުޅަށް) ވަދެއްޖެ މީހާއީ،\nأمانކަން ލިބިގެންވާ މީހަކު ކަމުގައިވިއެވެ. އެކަމަށް މަގެއްފެނި ކުޅަދާނަވެއްޖެ މީހާ، އެ ގެފުޅަށް قصدކޮށްގެންދިއުމީ، (އެބަހީ: حجވުމަކީ) اللَّهއަށްޓަކައި މީސްތަކުންގެ މައްޗަށްއޮތް واجبއެކެވެ. (އެކަމާމެދު) ދެކޮޅުހަދައިފި މީހާ، (ދަންނާށެވެ!) ފަހެ، ހަމަކަށަވަރުން، اللَّهއީ، އެންމެހާ عالمތައް ފިޔަވައި، ފުދިވޮޑިގެންވާ ރަސްކަލާނގެއެވެ.” ޙައްޖު ފަރުޟު ކުރެއްވުނީ ހިޖުރައިން ނުވަނަ އަހަރުގެ ފަހުކޮޅުގައެވެ.\nޙައްޖުން ލިބޭ ފައިދާ\nމަތް ﷲ އަށް ކިޔަމަންތެރި ވުމަށް ދެނެގަތުން 2. ޙައްޖަކީ ފާޙިޝް ޢަމަލުތަކުން ސަލާމަތްކޮށްދޭ އަޅުކަމެކެވެ. 3. މުސްލިމުންގެ ދީނީ ސިޔާސީ، އިޖުތިމާޢީ، އިޤްތިޞާދީ އަދިވެސް މިފަދަ އެންމެހައި ކަންކަމުގައި ބައިވެރިވެ މަޝްވަރާ ކުރުމަށް ލިބޭ ފުރުޞަތެއް 4. މުޖުތަމަޢުގައިވާ ނިކަމެތިންގެ ޙާލު ދެކި އެކަން އިޙުސާސް ކުރުމަށާއި، އެބައި މީހުންނަށް އެހީތެރިވުމުގެ ބޭނުންތެރިކަން އުގަންނައިދިނުން 5. ހުރިހާ ފާފަތަކެއް ފުހެވިގެން ދިއުން


ބައިނަލްއަގުވާމީ އަންހެނުންގެ ދުވަސް: ދުނިޔޭގެ އެކި ކަންކޮޅުތަކުގައި ހިނގާލުންތަކެއް ބާއްވައިފި | Sandhaanu\nބައިނަލްއަގުވާމީ އަންހެނުންގެ ދުވަސް: ދުނިޔޭގެ އެކި ކަންކޮޅުތަކުގައި ހިނގާލުންތަކެއް ބާއްވައިފި\nކޮރޯނާ ވައިރަހުގެ ސަބަބުން ދުޔޭގެ އެކި ކަންކޮޅުތަކުގައި ހަރުކަށި ގަވައިދުތައް ކަނޑައަޅާފައި ވަނިކޮށް އެއަށް ބެލުމެއްނެތި މިދިޔަ ހޯމަ ދުވަހު ގިނަ ގައުމުތަކެއްގައި ބޮޑެތި އެއްވުންތަކެއް ބާއްވާފައިވެއެވެ. އެ ހިނގާލުންތައް ބާއްވާފައި ވަނީ ބައިނަލްއަގުވާމީ އަންހެނުންގެ ދުވަހުގެ މުނާސަބަތުގައެވެ.\nއޭޝިއާ އާއި މެދުއިރުމަތީގެ ގައުމުތަކުގެ އިތުރަށް ޔޫރަޕުގެ އެކި ސަރަހައްދު ތަކުގައި އަންހެނުންގެ ދުވަސް ފާހަގަ ކުރުމުގެ ގޮތުން ގިނަ ބަޔަކު ވަނީ ސުލްހަވެރި ހިނގާލުންތަކެއް ބާއްވާފައެވެ.\nޖިންސީ ތަފާތުކުރުންތަކާއި އަންހެނުންނަށް ދެވޭ އަނިޔާތައް ހުއްޓުމަށް އެދި ހިނގާލުމުގެ ބައިވެރިން ވަނީ އަޑުއުފުލާފައެވެ.\nމުޅި ދުނިޔެއަށް ދިމާވެފައި ވާ ކޮވިޑް-19ގެ މުސީބާތުގެ ސަބަބުން ހާލުގަ ޖެހިފައިވާ ގިނަ އަންހެނުންނަށް އެހީތެރިވުމަށްވެސް ހިނގާލުމުގެ ބައިވެރިން ގޮވަމުން ދިޔައެވެ.\nމޫސާ މުހައްމަދު މާރޗް 10, 2021 At 10:25 ޕމ\nކޮންމެ ދުވަހަކީވެސް ދުވަހެއް ކަމުގައި ބަލަމާހިނގާށެވެ. ވަކި ވާކަމެއް ހަމަ ހަރާމް. އަންހެނުން ރޭޕުކުރުމާއި ރޭޕުކޮށްފާ މެރުމާއި އިއްފަތްފޭރިގަތުމާއި ވިއްކުމާއި ދެން މިހެންގޮސް ބައިވަރު ޖަރީމާތަކެވެ. މީހުން އިސްލާޙުވާންވީއެވެ. ފައިސާ ދީގެން ހިންގޭ އެންޖީއޯ ތަކުން ޙަރާމް ވާނެ މާ މޮޅެއް.


މަސްތުވާތަކެތީގެ ޙަރާމްކަމާއި އޭގެ ގެއްލުންތައް –2– DhiSalafiyyah\nމަސްތުވާތަކެތީގެ ޙަރާމްކަމާއި އޭގެ ގެއްލުންތައް – 2\n15/02/2022 އެހެނިހެން, ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލްއަޚް މުޙައްމަދު ޖަޒްލާން ޢުމަރު\nއައްސިޔާސަތުއްޝަރުޢިއްޔާ (ޞ92)ގައި އިބްނު ތައިމިއްޔާ ވިދާޅުވެފައި ވެއެވެ:\n“ޤިއްނަބުގެ ފަތުން ތައްޔާރު ކުރެވޭ ޙަޝީޝަކީ ވެސް ޙަރާމު އެއްޗެކެވެ. އަދި އެ ބޭނުން ކުޅަ މީހެއްގެ މައްޗަށް ބަނގުރާ ބޯ މީހާއެކޭ އެއްފަދައިން ޙައްދު ޤާއިމު ކުރެވޭނެތެވެ. އެއްގޮތަކުން ބަލާއިރު، ބަނގުރަލަށް ވުރެ ޙަޝީޝުގެ ނުބައިކަން ބޮޑު ވެގެންވެއެވެ. އެހެނީ ޙަޝީޝުގެ ސަބަބުން އެ ބޭނުން ކުރާ މީހާގެ ބުއްދި ކުރުމުގެ ބާރާ އެކުއެކީގައި މީހާގެ މިޒާޖުވެސް ފަސާދަ ކުރާތީއެވެ. އެ ބޭނުން ކުރާ ފިރިހެނާ އަންހެނެކޭ އެއްފަދައިން މިޒާޖު ބަދަލުވެ ދިއުމާއި މި ނޫންވެސް ގޮތްގޮތަށް މިޒާޖު ފާސިދު ވެދާތީއެވެ. އަދި އަނެއްގޮތަކުން ބަނގުރަލުގެ ނުބައިކަން ޙަޝީޝަށް ވުރެ ބޮޑުވެގެން ވެއެވެ. އެއީ އެ ބޭނުންކުރާ މީހާ، އޭގެ އަސަރުގައި ހުންނަ ހިނދު، އެހެން މީހުންނާ ކުރިމަތިލުމަށް މަގުފަހި ކުރާތީއެވެ. ފަހެ މި ދެ ބާވަތުގެ ސަބަބުންވެސް އެ ބޭނުން ކުރާ މީހާ ﷲ މަތިން ހަނދުމަ ކުރުމުންނާއި ނަމާދުކުރުމުން އެއްކިބާ ކުރެއެވެ.\nފަހެ ފިޤުހުވެރިން ކުރެ ފަހުގެ ބައެއް ބޭކަލުން ޙަޝީޝް ބޭނުން ކުރާ މީހާގެ ކިބައިން ޙައްދު ކެނޑިގެންވާ ކަމުގައި ދެކިލައްވަތެވެ. އަދި އެ ބޭކަލުންގެ އަރިހުގައި ޙަޝީޝުފަދަ ތަކެތި ބޭނުންކުރާ މީހާގެ ޙުކުމަކީ ތަޢުޒީރު ކުރެވުމެވެ. އެހެނީ އެ ބޭކަލުން ދެކިލެއްވީ ޙަޝީޝްގެ ސަބަބުން ބުއްދިކުރުމުގެ ބާރު ފިލުވައިލާ ފިލުވައިލުމަކީ ބެންޖެއް (އެނެސްތެޓިކެއް) ބޭނުންކުރުންފަދަ ކަމެއްގެ ގޮތުގައެވެ. އަދި އަމަލުކުރުވާކަމެއްގެ ގޮތުގައެއް ނޫނެވެ. މި ކަމުގައި އިހުގެ ފިޤުހުވެރީންގެ ކިބައިން ރައުޔެއް ފެންނާކަށް ނެތެވެ. ނަމަވެސް މި މައްސަލައިގައި ކަންވަނީ ފަހުގެ ފިޤުހުވެރީން ދެކިވަޑައިގަންނަވާ ފަދައިން ނޫނެވެ. ޙަޝީޝް ބޭނުން ކުރާ މީހާވެސް ބަނގުރާ ބޯ މީހެކޭ އެއްފަދައިން އަދި އެއަށްވުރެ ބޮޑަށް، އެއަށް ދެވިހިފައި އިތުރަށް އެ ބޭނުން ވެއެވެ. އަދި އެ ގިނައިން ބޭނުން ކުޅަ ވަރަކަށް މީހާ ﷲގެ މަތީން ހަނދާން ކުރުމާއި ނަމާދުން އެއްކިބާ ކުރެއެވެ. އެއީ މީގައިވާ އެހެން ފާސިދު ކަންކަމުގެ އިތުރަށެވެ.\nފަހެ މި އެއްޗަކީ (ޙަޝީޝަކީ) ބަނގުރާ ފަދައިން ދިޔާ އެއްޗެއްކަމުގައި ނުވުމުން، މީގެ ނަޖިސްކަމާމެދު ތިން ރައުޔެއްގެ މައްޗަށް އިމާމު އަޙްމަދުގެ މަޛުހަބުގައި އަދި އެހެން މަޛުހަބުތަކުގައިވެސް ފިޤުހުވެރީން ޚިލާފު ވެފައި ވެއެވެ؛\nފުރަތަމައީ، ބަނގުރަލެކޭ އެއްފަދައިން ޙަޝީޝަކީވެސް ނަޖިހެއްކަމުގައި ބުނާ ރައުޔެވެ. އިޢުތިބާރު ވެވޭ ޞައްޙަކަން ބޮޑު ރައުޔަކީ ވެސް މި އެވެ.\nދެވަނަ ރައުޔަކީ، މި ބާވަތަކީ ދިޔާ އެއްޗެއްކަމުގައި ނުވާތީ ނަޖިހެއް ނޫންކަމުގައި ބުނާ ރައުޔެވެ.\nތިންވަނަ ރައުޔަކީ: މީގެ ހަރުތަކެއްޗާ ދިޔާ ތަކެތީގެ މެދުގައި ފަރަޤު ކުރާ ރައުޔެވެ. (ނަޖިސް ކަމުގައި ވާނީ ދިޔާ ތަކެއްޗެވެ.)\nކޮންމެ ގޮތެއްގައި ނަމަވެސް، (އެއްވެސް ޝައްކެތް ނެތް ގޮތުގައި) މިއީ ﷲ ޙަރާމު ކުރެއްވި މަސްތު ކުރުވަނިވި ތަކެއްޗާއި ބަނގުރަލުގެ ތެރޭގައި ބަހުގެ ގޮތުން ނުވަތަ މާނައިގެ ގޮތުން ނަމަވެސް ހިމެނޭނޭ ތަކެއްޗެވެ. ﷲ އެކަލޭގެފާނަށް ރުއްސުން ލެއްވި އަބޫ މޫސާ އަލްއަޝްޢަރިއްޔުގެފާނު ވިދާޅުވިއެވެ: “އޭ ﷲގެ ރަސޫލާ އެވެ! ޔަމަނުގައި އަޅުގަނޑުމެން ތައްޔާރު ކޮށް އުޅުނު ދެ ބުއިމަކާ ގުޅެ ގޮތުން ކަލޭގެފާނުންގެ ކިބައިން ފަތުވާއަކަށް އެދެމެވެ: އެއީ البِتْعُ އެވެ ކިޔޭ މާމުއިން ބަނގުކޮށް ތައްޔާރު ކުރެވޭ ބުއިމަކާއި المِزْرُ އެވެ ކިޔޭ ޒުވާރިއާއި ބާރުލީން ބަނގުކޮށް ތައްޔާރު ކުރެވޭ ބުއިމެކެވެ. ރަސޫލާ صَلَّىٰ اللهُ عَلَيْهِ وَسَلَّم އަކީ މަދު ލަފުޒަކުން މާނަ ފުން ޢިބާރާތްތައް ލިބިވަޑައިގެންފައި ވާ ފަރާތެކެވެ. އެކަލޭގެފާނު ޙަދީޘް ކުރެއްވިއެވެ: “މަސްތުކުރުވަނިވި ކޮންމެ އެއްޗަކީ ޙަރާމު އެއްޗެކެވެ.” މި ޙަދީޘް ބުޚާރީއާއި މުސްލިމުގައި ވެއެވެ.”\n– ޝައިޚުލްއިސްލާމް އިބްނު ތައިމިއްޔާގެ ވާހަކަ ނިމުނީ –


Fiyavathi hama nujehun: Shuja aa noosverin ge massala balanee\nފިޔަވަތި ހަމަނުޖެހުން: ޝުޖާއު އާއި ނޫސްވެރިންގެ މައްސަލަ ބަލަނީ\nރައީސް ސޯލިހް ބައެއް ނޫސްވެރިންނާއެކު ސެލްފީއެއް ނަންގަވަނީ: ނޫސްވެރިންގެ މައްސަލަ ބަލަން ވަނީ ނިންމާފައި --\nޖެންޑާ މިނިސްޓްރީގެ ދަށުގައި ހުންނަ ކުޑަކުދިން ބަލަހައްޓާ "ފިޔަވަތި" ގެ ހިންގުން ބޮއްސުންލާ ކުދިންގެ ތެރޭގައި ހަމަނުޖެހުން އުފެދިފައިވާ މައްސަލާގައި މާލެ ސިޓީ ކައުންސިލްގެ ހުޅުމާލެ ދާއިރާގެ ކައުންސިލަރު އިބްރާހިމް ޝުޖާއު އާއި ބައެއް ނޫސްވެރިން އަމަލުކުރި ގޮތް ބަލައިދިނުމަށް ކަމާބެހޭ އިދާރާތަކަށް ހުށައެޅުމަށް ރައްޔިތުންގެ މަޖިލީހުގެ ޖެންޑާ ކޮމެޓީން ނިންމައިިފި އެވެ.\n"ފިޔަވަތި" ގެ ހިންގުން ބޮއްސުންލާ ކުދިންގެ ތެރޭގައި ހަމަނުޖެހުން އުފެދިފައިވާ ތިން ދުވަސް ފަހުން މިދިޔަ ހުކުރު ދުވަހު ވަނީ އެތަނުގައި ބޮޑު ހަމަނުޖެހުމެއް ހިންގާފައެވެ. ވަރަށް ގިނަ ކުދީން ވަނީ ފުރާޅު މައްޗަށް އަރާ ދުވެ އަޑުގަދަކޮށް ހަދާފައެވެ. ބައެއް ކުދިން ވަނީ ފިލަން މަސައްކަތް ކޮށްފައެވެ. އަދި އެތަނުގައި ހުޅު ޖަހާ ތަކެއްޗަށް ގެއްލުން ދީފައިވެއެވެ.\nހުކުރު ދުވަހު ހަވީރާއި އެ ރޭ ހިނގާދިޔަ ކަންކަން ކަވަރު ކުރަން އެ ސަރަހައްދުގައި ވަރަށް ގިނަ ނޫސްވެރިން ހަރަކާތްތެރިވިއެވެ. އަދި ހުޅުމާލެ ދާއިރާގެ ކައުންސިލަރު އިބްރާހިމް ޝުޖާއު އެ ސަރަހައްދަށް ވަޑައިގެން އިމާރާތުގެ ތެރެއަށް ވަދެވަޑައިގަތެވެ. އަދި އޭގެ ފަހުން މީޑިއާއަށް އިންޓަވިއުވެސް ދެއްވިއެވެ.\nމި މައްސަލަ މަޖިލީހުން ބަލަމުންދާއިރު މިއަދު އޮތް ކޮމެޓީ ބައްދަލްވުމަށް އެޗްއާރުސީއެމް އާއި ޗިލްޑްރަންސް އޮމްބަޑްސްޕާސަންގެ އޮފީހުން ވަނީ ރިޕޯޓެއް ހުށައަޅާފައެވެ. އެ ރިޕޯޓްގައި ޝުޖާއު އަމަލު ކުރެއްވި ގޮތާއި ނޫސްވެރިންގެ އަމަލުތައް ހުރި ގޮތާމެދު ކަންބޮޑުވުން ފާޅުކޮށްފައިވާ ކަމަށް ކޮމެޓީގެ މެންބަރުން ވިދާޅުވިއެވެ.\nކޮމެޓީގެ ބައްދަލްވުމުގައި ފުވައްމަލު ތަމްސީލު ކުރައްވާ މުހައްމަދު މުމްތާޒު ވަނީ ފިޔަވައްޗަށް ވަދެވަޑައިގެން ޝުޖާއު އަމަލު ކުރެއްވި ގޮތާއިމެދު ކަންބޮޑުވާ ކަމަށެވެ. އަދި އެކަން އެލްޖީއޭއަށް ހުށައަޅައިގެން ބެލުމަށް ހުށައެޅުއްވިއެވެ. ނޫސްވެރިންގެ މައްސަލަ މީޑިއާ ކައުންސިލަށް ހުށައެޅުމަށްވެސް އެދިވަޑައިގަތެވެ. އެހެން ކަމުން ކޮމެޓީގެ މެންބަރުންގެ ތާއީދާއެކު އެ ގޮތަށް ވަނީ ނިންމާފައެވެ.\nޖެންޑާ މިނިސްޓްރީގެ ދަށުގައި ހުންނަ ކުޑަކުދިން ބަލަހައްޓާ "ފިޔަވަތި" ގެ ހިންގުން ބޮއްސުންލާ ކުދިންގެ ތެރޭގައި ހަމަނުޖެހުން އުފެދިފައިވާތާ ފަސް ދުވަސް ވީ ފަހުން ސަރުކާރުގެ އިސްވެރިން އެތަނަށް އިއްޔެ ވަނީ ޒިޔާރަތްކޮށްފައެވެ. ނާއިބު ރައީސް ފައިސަލް ނަސީމުގެ އަރިހުގައި އެޑިއުކޭޝަން މިނިސްޓަރު ޑރ. އައިޝަތު އަލީ އާއި ޖެންޑާ ފެމިލީ އެންޑް ސޯޝަލް ސާވިސަސް މިނިސްޓަރު އާއިޝަތު މުހައްމަދު ދީދީ އާއި ހޯމް މިނިސްޓަރު އިމްރާން އަބްދުﷲ އަދި ރައީސް އޮފީހުގެ މިނިސްޓަރު އަހުމަދު ސަމީރު ވަޑައިގެންނެވިއެވެ.\nރައްޔިތުންގެ މަޖިލިސް މިނިސްޓްރީ އޮފް ޖެންޑާ އެންޑް ފެމިލީ ފިޔަވަތި


Haluvi speed aa eku Ooredoo Supernet ge hidhumaiy Dhaandhoo ah\nހަލުވި ސްޕީޑާ އެކު އުރީދޫ ސުޕަނެޓްގެ ހިދުމަތް ދާންދުއަށް\nހަލުވި ސްޕީޑާ އެކު އުރީދޫ ސުޕަނެޓް ފިކްސްޑް ބްރޯޑްބޭންޑް ހިދުމަތް ގއ. ދާންދުއަށް ތައާރަފްކޮށްފި އެވެ.\nމި ހިދުމަތާ އެކު އެރަށު މީހުންނަށް ހަލުވިކަމާ އެކު، 100 އެމްބީޕީއެސްއާ ހަމައަށް އިންޓަނެޓް ބޭނުންކުރެވޭނެ ކަމަށާއި، ފައިބާ ސުޕަނެޓް ކަނެކްޝަނަށް ސަބްސްކްރައިބް ކުރައްވާ ކަސްޓަމަރުންނަށް 300 ޖީބީ ބޯނަސް ޑޭޓާ ފުރަތަމަ ތިން މަހަށް ލިބޭނެ ކަމަށް އުރީދޫން ބުންޏެވެ.\nއުރީދޫ މޯލްޑިވްސްގެ ޗީފް ކޮމާޝަލް އޮފިސާ ހުސައިން ނިޔާޒް ވިދާޅުވީ އުރީދޫ މޯލްޑިވްސްގެ ޗީފް ކޮމާޝަލް އޮފިސާ ހުސައިން ނިޔާޒް ވިދާޅުވީ ވަރުގަދަ ނެޓްވޯކް ކަވަރޭޖަކާއި ހަލުވި ސްޕީޑެއްގައި އެ ހިދުމަތް ދާންދޫގެ މީހުންނަށް ފޯރުކޮށްދިނުމަކީ ލިބޭ އުފަލެއްކަމަށެވެ.\n“މި ޙިދުމަތާއެކު ދާންދޫގެ ރައްޔިތުންނަށް އިތުރު ފުރުސަތުތަށް ހުޅުވިގެންދާނެ. އަޅުގަނޑުމެންގެ އަމާޒަކީ ރާއްޖޭގެ ހުރިހާ ހިސާބަކައްވެސް ފެންވަރު ރަނގަޅު ފިކްސްޑް ބްރޯޑްބޭންޑް ޙިދުމަތް ފޯރުކޮށްދިނުން.”\nދާދި ފަހުން އޫރިދޫން ވަނީ ސުޕަނެޓް ޕެކޭޖުތަކަށް ގިނަ ބަދަލުތަކެއް ގެނެސްފަ އެވެ. އޭގެ ތެރޭގައި، އިންޓަނެޓްގެ ސްޕީޑް ފަސް ގުނައަށް އިތުރު ކުރުމާއި، 100 ޕަސެންޓާ ހަމައަށް އިތުރު ޑޭޓާ ލިބޭ ގޮތް ވަނީ ހަދައިފަ އެވެ.\nމަސް ނިމޭއިރު ބާކީ ހުންނަ ޑޭޓާ އަނެއް މަހުގެ ޕެކޭޖަށް އެކުވާ ގޮތަށް ވެސް ވަނީ ހަދައިފަ އެވެ. އަދި ތުރޮޓުލް ސްޕީޑް ނުވަތަ ޑޭޓާ ޕެކޭޖު ހުސްވުމަށް ފަހު ލިބޭ ސްޕީޑް ހަލުވިވާނެ އެވެ.


Kairi kaireegai thuththu5kujjehge maru! | Mihaaru\n11 ޖުލައި 2017 - 11:15 20 comments\nއުފަންވިތާ ހަފްތާއަކަށް ވުރެ ގިނަ ދުވަސް ނުވެ ތުއްތު ތިން ކުއްޖަކު މިދިޔަ ހުކުރު ދުވަހާއި ހޮނިހިރު ދުވަހު މަރުވެއްޖެ އެވެ. އަދި އިއްޔެ ވެސް، އުފަންވި ގޮތަށް ތުއްތުކުއްޖަކު މަރުވެފައިވެ އެވެ. އޭގެ އިތުރުން، ބަނޑަށް ފަސް މަހުގައި ވިހޭ ކުއްޖަކު ވެސް އޭޑީކޭގައި އާދީއްތަދުވަހު މަރުވެފައިވެ އެވެ.\n"މިހާރު"އަށް އެނގިފައިވާ ގޮތުގައި 24 ގަޑިއިރު ތެރޭ މަރުވެފައިވަނީ އުފަންވިތާ ހަތް ދުވަސް ވީ ކުއްޖަކާއި އެއް ދުވަސްވީ އަދި އުފަންވިތާ ކުޑައިރުކޮޅެއްވީ ކުއްޖެކެވެ.\nއެނގިފައިވާ ގޮތުގައި އެ ތިން ކުދިން ވިހާފައިވަނީ އައިޖީއެމްއެޗުގަ އެވެ. އެކަމަކު އެ ކުދިން މަރުވި ސަބަބުތަކެއް އެ ހޮސްޕިޓަލުން ސާފުވާގޮތެއް ނުވި އެވެ.\nއިއްޔެ މަރުވި ކުއްޖާއާ ބެހޭ މައުލޫމާތެއް ވެސް ނުލިބެ އެވެ.\nއުފަންވާ ތަނުން ނުވަތަ ވަރަށް ޅަ އުމުރުގައި ތުއްތު ކުދިން މަރުވުން ރާއްޖޭގައި ވަނީ ވަރަށް މަދުވެފަ އެވެ. އަދި ރާއްޖެ އަކީ މި ސަރަހައްދުން ވެސް އެ ނިސްބަތް އެންމެ ދަށް ގައުމެވެ.\nއާއްމުންގެ ސުވާލުތަކަކަށް ޖަވާބު ދެއްވަމުން މަޝްހޫރު ކުޑަކުދިންގެ ޑޮކްޓަރު އަބްދުﷲ ނިޔާފް ވިދާޅުވި ގޮތުގައި ޅަ އުމުރުގައި ކުދިން މަރުވާ ސަބަބު ދެނެގަނެ، އެކަން މޮނީޓާ ކުރެވޭނެ ނިޒާމެއް ރާއްޖޭގައި ވަނީ ގާއިމުކޮށްފަ އެވެ. އަދި ތުއްތު ކުއްޖަކު މަރުވެއްޖެ ނަމަ، އޭގެ ސަބަބު ބަލައި ރިޕޯޓު ކުރަން ޖެހޭނެ ކަމަށާއި އަދި އޭގެ ފަހުން، ކަމާ ބެހޭ ތަޖުރިބާކާރުންގެ ޕެނަލަކުން ވެސް އެކަން ދިރާސާކޮށް، މަރުގެ ސަބަބު ދެނެގަތުމަށް މަސައްކަތް ކުރާނެ ކަމަށް އޭނާ ވިދާޅުވި އެވެ.\nއެ ފަދަ މަރުތައް ދެނެގަނެ، އެކަން ދެވަނަ ފަހަރަށް ތަކުރާރުވިޔަ ނުދިނުމަށް މަސައްކަތް ކުރާ ކަމަށް ވެސް ނިޔާފް ވިދާޅުވި އެވެ.\nއޭނާ ވިދާޅުވި ގޮތުގައި ރާއްޖޭގައި ތުއްތު ކުދިން މަރުވާ ނިސްބަތް އެހާ ދަށީ ވެސް، އެކަން މަދު ކުރުމަށް ކުރަމުން އަންނަ މަސައްކަތުގެ ސަބަބުންނެވެ.\nއެކަމަކު މި ހާދިސާތަކާ ގުޅިގެން ބައެއް މީހުން އަންނަނީ، ޅަ އުމުރުގައި ކުދިން މަރުވާ ނިސްބަތް މިހާރު ރާއްޖޭގައި އަނެއްކާ ވެސް އިތުރުވާން ފެށީތޯ ސުވާލުކުރަމުންނެވެ.\nއޭޑީކޭގެ މެނޭޖިން ޑިރެކްޓަރު އަހުމަދު އަފްއާލް ވިދާޅުވީ އެ ހޮސްޕިޓަލުގައި ތުއްތު ކުއްޖަކު މަރުވީ ގިނަ ދުވަސްތަކަކަށް ފަހުގައި ކަމަށާއި އެހެންވެ، ރާއްޖޭގައި އެ ފަދަ މަރުތައް އިތުރުވެފައިވާކަން އަދި ސީދާ ބުނަން ނޭނގޭ ކަމަށެވެ.\n"މި ތަނުގައި، 25-30 ހަފުތާގައި ވިހައިގެން ވެސް ނާސަރީގައި ބާއްވައިގެން އެބަ ފަރުވާ ދެން. އަދި އިހަކަށް ދުވަހު އަޅުގަނޑުމެން މި އެއްފަހަރާ ހަތަރު ކުދިން ވިއްސީ. އެހެންވެ، މި ފަދަ ކަންކަމުގައި އަޅުގަނޑުމެން މިވަނީ ކުރިއެރުންތަކެއް ހޯދާފައި،" އަފްއާލް ވިދާޅުވި އެވެ.\nއިތުރު ލިޔުންތައް ސިއްހަތު ކުޑަކުދިން ތުއްތުކުދިން އައިޖީއެމްއެޗު އޭޑީކޭ ހޮސްޕިޓަލް މާބަނޑުވުން މަރު\nކުޑަހުވަދޫގައި ދުވަސްނުފުރާ ވިހޭ ދެ ކުދިން މަރުވެއްޖެ


vnews - Dhivehi cricket ge haalathaa medhu dholhu baheh...\nދިވެހި ކުރިކެޓްގެ ހާލަތާމެދު ބަހެއް ދޮޅުބަހެއް....\nރާއްޖެއަށް ކުރިކެޓް ތައާރަފުވިތާ ކުރީކޮޅު 1928 ވަނައަހަރު މާލޭގައި ކުރިކެޓް ކުޅެނީ.\nދިވެހި ކުރިކެޓަށް އެންމެ ބޮޑު ހިތާމައެއް ކުރިމަތިވި އެއްދުވަހަކީ 1973 ވަނަ އަހަރުގެ ޑިސެމްބަރު ނަވާވީސްވަނަ ދުވަހެވެ. އެއީ ދިވެހިރާއްޖެ ދުށް އެންމެ ހުނަރުވެރި އެންމެ ކުޅަދާނަ ކުރިކެޓްކުޅުންތެރިޔާ ހުސައިން ރަޝީދު ނިޔާވި ދުވަހެވެ.\nހުސައިން ރަޝީދު ނިޔާވީ މާލޭގައި ހުންނަ ސަރުކާރުގެ ހަސްފަތާލުގައި ފަރުވާދެމުންދަނިކޮށް އެދުވަހު މެންދުރުފަހު އެއްގަޑި ތިރީހުގައެވެ. ނިޔާވިއިރު އެއީ އުމުރުން ތިރީހުގެ އަހަރުތައް ގުނަމުންދިޔަ ޒުވާނެކެވެ. ކުރިކެޓުގެ އެންމެ އުހުގައި ފިޔަޖަހަމުންދިޔަ ތަރިއެކެވެ.\nހުސައިން ރަޝީދުގެ ކުއްލި ވަކިވުމަކީ އެފަދަ ހުނަރުވެރި ކުޅުންތެރިން މަދު ގައުމެއްގެ ކުރިކެޓަށް ކުރިމަތިވާނެ ފޫނުބެއްދޭވަރުގެ ބޮޑު ގެއްލުމެކެވެ. އެހެންނަމަވެސް ހުސައިން ރަޝީދާއެކު ދިވެހި ކުރިކެޓް ވަޅުލެވިގެން ނުވާނެއެވެ. ކުރިކެޓަށް ޝައުގުވެރިވާ ޒުވާނުން ތިބިކަމަށްވަނީވިއްޔާ ދިވެހި ކުރިކެޓަށްވެސް ފާގަތި ކުރިމަގެއް އޮންނަންވާނެއެވެ. އޮންނާނެވެސްމެއެވެ. އެފަދަ ޒުވާނުންނަށް އޮތީ ހިއްމަތާއި މިންނަތުން ކުރިއެރޭތޯ ގަދައެޅުމެވެ.\nކުރިކެޓް ކުރިއަރުވައި އާލާކުރުމަށް ކުޅިވަރުކުޅޭނެ ބިންބިމާއި ޒުވާނުން ތިބުމަކުން އަދި ނުފުދެއެވެ. ރަގަޅު ރޭވުންތަކާއި އިރުޝާދުވެސް ބޭނުންވެއެވެ. މިއީ ދުވަސްވީ ތަޖުރިބާކާރު ކުޅުންތެރިންގެ ޒިންމާއެކެވެ. ޒުވާނުންނަށް އިރުޝާދުދީ މަގުދެއްކުމުގެ ޒިންމާއެޅެނީ އެމީހުންގެ ކޮނޑުގައެވެ. މިއީ ކުޑަ މަސައްކަތެއް ނޫނެވެ. މިއީ ބުރަ މަސައްކަތެކެވެ. ނަތީޖާގެ ފޮނިކަން ހާސިލްވާނީ މަސައްކަތް ކުރެވިގެންނެވެ. ޒުވާނަކު ކުޅަދާނަ ކުރިކެޓްކުޅުންތެރިޔަކަށް ހެދުމަކީ އެއްދުވަހުން ދެދުވަހުން ކުރެވޭ ކަމެއް ނޫނެވެ. ޒުވާނަކު ކުޅުންތެރިޔަކަށް ހެދުމަށްޓަކައި މެދުނުކެޑި އެތައް މަހަކަށް ތަމްރީނުދޭން ޖެހެއެވެ. ކެތްތެރިކަމާއި ހިތްވަރުވެސް ހުންނާންޖެހެއެވެ.\nދުނިޔޭގެ ފެންވަރުގެ ކުޅުންތެރިންނަށް ވުމަށް ދިވެހި ޒުވާނުންނަށް އޮތް އެންމެ ބޮޑު ހުރަހަކީ އެހިސާބަށް ވާސިލްވުމަށް މަގުދައްކައިދޭނެ އެޒާތުގެ ފަންނީ ތަޖުރިބާކާރުން ދިވެހިރާއްޖޭގައި ނެތުމެވެ. ފޮތެއްނެތި އެދުރުވާންޖެހުމެވެ. ހަމައެޔާއެކު ހިތްވަރާއި ގަދަފަދަ އަޒުމާއެކު ކުރިއެރުމަށް މަސައްކަތްކުރާ ޒުވާނުންވެސް މަދުކަމެވެ. ބުރަމަސައްކަތްކޮށްގެން ދާއޮހޮރުވައިގެން ނޫނީ ނަތީޖާ ފޮނިނުކުރެވޭނޭކަމީ ކަށަވަރު ހަގީގަތެކެވެ. ވަސީލަތްތައް މަދޭ ބުނެ އުޒުރުދައްކާން ނުތިބެ ދިވެހި ޒުވާނުންވެސް މިހަގީގަތް ގަބޫލުކުރާން އެބަޖެހެއެވެ.\nރަގަޅު ރޭވުންތެރިކަމާއެކު މިދެންނެވި މަގުން ކުރިއަށްދެވޭނަމަ ބައިނަލްއަގުވާމީ އެކި މުބާރާތްތަކުގައި ދިވެހިންނަށް ބައިވެެރި ނުވެވޭންވީ ސަބަބެއްނެތެވެ. އަދި ރަގަޅު ނަތީޖާއަކަށް އުންމީދު ނުކުރެވޭންވީ ސަބަބެއްވެސް ނެތެވެ. ދިވެހިންނަށްވެސް ތޮށިގަޑު ފަޅާލާފައި ބޭރަށް ނިކުމެވިދާނޭކަން ދިވެހި ޓޭބަލްޓެނިސް ކުޅުންތެެރިން ދާދިފަހުން އެވަނީ ސާބިތުކޮށްދީފައެވެ. އެހެންނަމަވެސް އެއްކަމެއް ސިކުނޑީގައި ހަރުލައްވާން އެބަޖެހެއެވެ. ކުޅިވަރުގައި އޮންނާނީ މޮޅުވުމާއި ބަލިވުމެވެ. މުހިންމީ މިއިން ކޮންމެވެސް އެއްކޮޅުގައި ލެއްވުމެއް ނޫނެވެ. އެންމެ މުހިންމީ ޖޯޝާއިއެކީ ބައިވެެރިވެ ކަށީން ހިތްވަރު ނެރުމެވެ. ކުޅިވަރުގެ ރޫހަކީ އެއީއެވެ.\nމިނިސްޓްރީ އޮފް ހޯމް އެފެއާޒްގެ ސްޕޯޓްސް ޑިވިޝަނުން އިންތިޒާމްކޮށްގެން ކޮންމެ އަހަރަކުވެސް ގައުމީ ކުރިކެޓް މުބާރާތެއް އަންނަނީ ބާއްވަމުންނެވެ. މިވަގުތުވެސް އެކާވީސްވަނަ ގައުމީ ކުރިކެޓް މުބާރާތުގެ ކުޅުން އެދަނީ ކުރިއަށެވެ. އެހެންނަމަވެސް ހިތާމަޔާއެކު ފާހަގަކޮށްލަން ޖެހެނީ ސަރުކާރުން މުޅިން ހިލޭ ތަކެތި ދޫކޮށްފައިވާއިރުވެސް މިވަރުގެ މުހިންމު މުބާރާތަކަށް އެކަށީގެންވާ މިންވަރަށް ތައްޔާރުވެ ފަރިތަކޮށްގެން ބައިވެރިވެފައިވާ ޓީމުތަކެއް ފެންނާން ނެތުމެވެ. ހައްތާވެސް ފެންނަނީ އަމާބުނީތީ ފަރަށްދާ އުސޫލުން އަދަދުހަމަކުރަން ބައިވެރިވެގެން އުޅޭ ޓީމުތަކެވެ.\nކުރިކެޓް ދިރުވުމަށް ބޭނުންވަނީ ސަރުކާރުން ތަނަވަސްކޮށްދޭ ވަސީލަތްތައް އެކަންޏެއް ނޫނެވެ. ހެޔޮގޮތުގައި ފޯރީއާއި ޖޯޝުގައި އެވަސީލަތްތަކުގެ ބޭނުން ހިފައި ފަރިތަކުރާ ބަޔަކުވެސް ބޭނުންވެއެވެ. ކުޅިވަރުގެ ރޫހު މިކަމުގެ ތެރެއަށް ވައްދާން ޖެހެއެވެ. ކުރިކެޓުގެ ހަރުމީހުންގެ އިރުޝާދާއެކު ދިވެހި ޒުވާނުން މިމަގު އިޚުތިޔާރުކޮަަށްފިނަމަ ލަސްތަކެއްނުވެ ދިވެހި ކުރިކެޓް އާއުސްމިންތަކަށް އުފުލިގެންދާނޭކަމާމެދު ޝައްކެއްވެސްނެތެވެ.\nނޯޓް: މިއީ މީގެ ސާޅީސްއެއް އަހަރު ކުރިން 16 ޖޫން 1978ގައި މޫންލައިޓު ނޫހުގައި އިނގިރޭސިބަހުން ޝާއިއުކޮށްފައިވާ ލިޔުމެއްގެ ޚުލާސާ އެވެ.


Tower Ehkoh Endhiyas Aailaa in Thibee Raniya aa2Kudhin Dhirithibba Fennaane Kamuge Ummeedhuga | Dhiislam\nޓަވަރު އެއްކޮށް އެނދިޔަސް އާއިލާއިން ތިބީ ރާނިޔާއާއި ދެކުދިން ދިރިތިއްބާ ފެންނާނެކަމުގެ އުއްމީދުގައި\nމާޒިން ހުސައިން ޖުލައި 2, 2017\nޖޫން 14 ވީ ބުދަދުވަހުގެރޭ މެންދަމު 1:38 ގައި ރާނިޔާ އިބްރާހިމް އޭނާ ދިރިއުޅެމުންދިޔަ ލަންޑަންގެ ގްރެންފެލް ޓަވަރުގައި އަލިފާން ރޯވެފައިވާ މަންޒަރު ފޭސްބުކުން ލައިވް ކުރަމުން ގެންދިޔައެވެ. ރާނިޔާ 31، ފިރިމީހާއާއި ދެކުދިންނާއެކު ދިރިއުޅެމުން ގެންދިޔައީ ގްރެންފެލް ޓަވަރުގެ 23 ވަނަ ފަންގިފިލާގައެވެ. އިމާރާތުގައި އަލިފާން ރޯވެފައިވާކަމަށް ބުނެ ރާނިޔާ ކުޑަދޮރު ބޭރުން އިމާރާތުގައި އަލިފާން ރޯވެފައިވާތަން ލައިވް ކުރަމުންދިޔައެވެ. އޭރު 24 ބުރީގެ އިމާރާތުގައި ރޯވެފައިވާ އަލިފާންގަނޑުވަނީ 20 ވަނަ ފަންގިފިލާއާއި ހަމައަށް ފޯރާފައެވެ.\nރާނިޔާ ޝަހާދަތް ކިޔަމުން ގެންދިޔައިރު ފުލުހުންގެ ވެހިކަލްތަކާއި އެންބިއުލަންސްތަކުގެ ސައިރަންގެ އަޑާއިއެކު މުޅި ހިސާބުވަނީ ގުގުމާލާފައެވެ. ރޯވެފައިވާ އަލިފާންގަނޑުގެ ދުމާއެކު މުޅި ޖައްވުވަނީ އޭރުވެސް ކިލަނބުކޮށްލާފައެވެ. އެވަގުތު ކުޑަދޮރަކުން މީހަކު ތިރީގައި ތިބި މީހުންނަށް އަހަރުމެން މިތިބީ 23 ވަނަ ފަންގިފިލާގައި ތާށިވެފައިކަމަށް ބުނެ ހަޅޭލަވަމުން ގެންދެއެވެ.\nމިއުނދަގޫ ވަގުތުގައި ރާނިޔާ އޭނާގެ ދެކުދިންނަށް ހެއްދިވިފަރާތުގެ ކިބައިން އެއަލިފާނުން ސަލާމަތްކޮށްދިނުމަށް އެދި ދުޢާ ކުރުމަށް ބުނަމުން ގެންދިޔައެވެ. ރާނިޔާގެ ދެއަންހެން ކުދިންގެ ތެރެއިން އެއްކުއްޖަކަށް ފަސް އަހަރުވެފައިވާއިރު އަނެއް ކުއްޖާގެ އުމުރަކީ ހަތަރު އަހަރެވެ.\nރާނިޔާއާއި ހަސަންގެ ދެކުދިން. ދިރިތިއްބާ ފެންނާނެކަމަށް އާއިލާއިން އުއްމީދުކުރޭ\nއެވަގުތު މިޞްރުގައި ދިރިއުޅެމުންދާ ރާނިޔާގެ ބޭބެ، މުހައްމަދު ގެންދިޔައީ ހާރުކެއުމަށް ތައްޔާރުވަމުންނެވެ. ޚަބަރުތަކާއި ފޮޓޯތައް ބަލާލުމަށް ފޭސްބުކަށް ވަތް މުހައްމަދުގެ ލޮލުގައި އަޅައިގަތީ ރާނިޔާ ކުރަމުންދިޔަ ލައިވް ވީޑިއޯއެވެ. ވަގުތުން މުހައްމަދު ރާނިޔާއަށް ގުޅާ އޭނާހުރީ ރައްކާތެރި ތަނެއްގައިތޯ ބެލިއެވެ. އަދި އޭނާހުރީ ރައްކާތެރި ތަނެއްގައި ކަމަށާއި އިމާރާތުގެ އަނެއް ފަރާތުގައި އަލިފާން ރޯވެފައިވާކަމަށް ރާނިޔާ މުހައްމަދު ގާތު ބުންޏެވެ. ފޯނު ނުކަނޑާލާ ހުރުމުގެ ބަދަލުގައި، ރާނިޔާ ފޯނުގެ ބެޓެރި ހުސްވެދާނެތީ މުހައްމަދު ރާނިޔާއަށް ގުޅަމުން ގެންދިޔައީ އިރުއިރު ކޮޅުންނެވެ. އަދި ގުޅާ ކޮންމެ ފަހަރަކު ވާހަކަ ދައްކަނީ އެއްމިނެޓަށްވުރެ މަދު ވަގުތު ކޮޅަކަށެވެ. އަދި އެއިން ކޮންމެ ފަހަރަކު، ކުދިން ތިބީ ރައްކާތެރިކޮށް ކަމަށާއި އެމީހުންނަށް އެހީވާން މީހަކު އަންނަކަމަށް ރާނިޔާ ބުނަމުންދިޔައެވެ. ނަމަވެސް 3:40 ގައި މުހައްމަދު ރާނިޔާގެ ފޯނަށް ގުޅަން މަސައްކަތް ކުރުމުންވަނީ ގުޅޭގޮތް ނުވެފައެވެ.\nރާނިޔާގެ ފިރިމީހާ، ހަސަން އެވަގުތުދިޔައީ މިޞްރަށް އާއިލާގެ މީހުންގާތަށް ޒިޔާރަތްކޮށްލާފައި އެނބުރި ލަންޑަނަށް ދިއުމަށް އެއަރޕޯޓަށް ދަތުރުކުރަމުންނެވެ.\nމިސްރުގައި ޤާނޫނުގެ ދާއިރާއިން ކިޔަވަމުންދިޔަ ރާނިޔާ، ކިޔެވުން މެދުކަނޑާލާފައި ލަންޑަނަށް 2009 ވަނަ އަހަރު ދިޔައީ އާއިލާގައި އެންމެ ދޮށީ ، ސައްޔިދާއަށް ކެންސަރު ޖެހިފައިވާ ކަމަށް ރިޕޯޓުތަކުން ދެއްކުމުންނެވެ. ރާނިޔާގެ ފިރިމީހާ ހަސަން އަވާދުއާއި ބައްދަލުވީ ލަންޑަނުންނެވެ. އޭރު ހަސަންއަކީ އެތަނުގެ މިސްކިތެއްގައި ޕާޓްޓައިމްކޮށް މަސައްކަތް ކުރަމުންދިޔަ މީހެކެވެ. އަލިފާނުގެ ހަދިސާ ހިނގިއިރު ރާނިޔާގެ އާއިލާ ގްރެންފެލް ޓަވަރުގައި ދިރިއުޅެމުންދާތީ ވީ އެންމެ އަހަރެކެވެ.\nއާއިލާއާއެކު މިޞްރުގެ ކެއިރޯގައި ދިރިއުޅެމުންދާ ރާނިޔާގެ ދައްތަ ރަޝާ ކިޔައިދިން ގޮތުގައި އަލިފާނުގެ ހާދިސާ ހިނގާފައިވަނީ ރާނިޔާއާއި ހަސަން މިޞްރަށް ދިރިއުޅުން ބަދަލުކުރަން ނިންމާފައިވަނިކޮށެވެ.\nއިމާރާތުގައި އަލިފާނުގެ ހާދިސާއެއް ހިނގިކަން އެނގުމާއެކު ރާނިޔާ އެންމެ ފުރަތަމަވެސް ގުޅާ ޚަބަރުދިނީ ފިރިމީހާ ހަސަންއަށެވެ. ވަގުތުން އިމާރާތް ދޫކޮށް ދިއުމަށް ހަސަން ބުނި ނަމަވެސް ރާނިޔާ ބުނެފައިވަނީ އެމަޖެންސީ ޚިދުމަތްދޭ ފަރާތުން މަޑުކުރަން ބުނެފައިވާ ކަމަށެވެ.\nރަޝާ ކިޔައިދިން ގޮތުގައި ކަމާބެހޭ ފަރާތްތަކުން އިރުޝާދުދީފައިވަނީ އެކަފަހަރު އެކިގޮތަށެވެ. އެއްފަހަރު މަޑުކޮށްގެން ތިބުމަށް ބުނެފައިފަހުން އަނެއްކާ ފަހުން އަނެއްކާ ނިކުތުމަށް ފުލުހުން ބުނެފައިވެއެވެ.\n"ކޮންތާކުން ނިކުންނަން؟" ނިކުންނާނެ ގޮތެއްނެތި، ލައިވް ކުރަމުންދިޔަ ވީޑިއޯގައި ރާނިޔާ ބުނެފައިވެއެވެ. އޭރު އަލިފާނުގެ ދުންތައް އިމާރާތުގެ ކުޑަދޮރުތަކުން ނިކުންނަމުންދިޔައެވެ.\nމިއަލިފާނުގެ ހާދިސާއާއި ގުޅޭގޮތުން މީޑިއާއިން ބުނެފައިވަނީ 15 މިނެޓުގެ ތެރޭގައި އަލިފާންގަނޑު ޓަވަރުގެ ފަންގިފިލާތަކަށް ފެތުރިގެން ގޮސްފައިވާ ކަމަށެވެ. ނަމަވެސް އެއީ ދޮގުކަން ހާމަވެގެންދަނީ އަލިފާން ރޯވުމަށްފަހު ދެގަޑި އިރުވަންދެން ރާނިޔާއާއި އޭނާގެ ބޭބެ މުހައްމަދު ފޯނުން އެކިފަހަރު ވާހަކަ ދައްކާފަވާތީއެވެ. ރާނިޔާއާއި އޭނާގެ އަވަށްޓެރި އެޕާޓްމަންޓުތަކުގައި ދިރިއުޅުނުމީހުން ދެގަޑިއިރުވަންދެން ސަލާމަތްކުރަން ބަޔަކު އަންނާނެކަމަށް ތިބިއެވެ.\nހާދިސާއަށްފަހު ރާނިޔާގެ އާއިލާއިންވެސް އުފައްދަނީ މިހާދިސާގައި މަރުވި މީހުންގެ އެހެން އާއިލާތަކުންވެސް އުފައްދާ ސުވާލުތަކެވެ. އެހާގިނައިރު އެޙީ ތެރިކަމަށް އެދި ތިބި އިރު އެހީތެރިކަން ފޯރުކޮށް ނުދެވުނީ ކީއްވެގެން ހެއްޔެވެ؟ ހެލިކޮޕްޓަރު ފަދަ ވަސީލަތްތަައް ބޭނުންކޮށްގެން މަތީ ފަންގިފިލާގަ ތިބި މީހުން އަލިފާން ގަނޑު ފެތުރުމުގެ ކުރިން ސަލާމަތް ނުކުރެވުނީ ކީއްވެ ހެއްޔެވެ؟ އެންމެ ފަހުވަގުތު ގޮތެއް ނެތިގެން އިމާރާތުން ފުންމާލާ މިހާއަށް ސަލާމަތްކަން ދިނުމަށް އިމާރާތުގެ ކައިރި ސޭފްޓީ ނެޓެއްހާ ހިސާބު ދަމާނުލެވުނީ ކީއްވެ ހެއްޔެވެ؟\nމުހައްމަދު އާއި އެންމެފަހުން ވާހަކަދެއްކިފަހުން ރާނިޔާގެ ޚަބަރެއް ވެފައެއްނުވެއެވެ. އަލިފާނުގައި އަނދައިގެން ގޮސްފައިވާ ހަށިގަނޑުތަކުގެ ސާމްޕަލްތައް ނަގާފައިވާއިރު އެއިން ސާމްޕަލްއަކާއި ރާނިޔާގެ އާއިލާ މީހުންގެ ޑީއެންއޭއާއި ދިމާވެފައެއް ނުވެއެވެ. މިކަމާއި ގުޅޭގޮތުން ކަމާއިބެހޭ އިދާރާތަކުން ރާނިޔާގެ އާއިލާއަށް އެއްބާރުލުން ނުދޭއިރު، ޖަވާބެއްގެ އިންތިޒާރުގައި ހަމަސްދުވަހު އާއިލާއިން މަޑުކުރަންޖެހިފައިވާ ކަމަށް ރަޝާ ކިޔައިދިނެވެ.\n" އަހަރުމެންގެ މަންމަ މަރުވެގެންދިޔައިރު އަހަރެން ވަރަށް ހިތާމަކުރިން. ވަރަށް ދެރަވި. މިފަހަރު އެކަމު ވަރަށް ތަފާތު. އަހަރެންނަށް އަދިވެސް ވަރަށް ބޮޑު އުއްމީދެއް އެބައޮތް ރާނިޔާ ދިރިހުންނާނެ ކަމުގެ " ރަޝާ ބުންޏެވެ.\nރަޝާއާއި އާއިލާއިންވެސް އުއްމީދުކުރަނީ ތަހުގީގު ކުރާފަރާތްތަކުން އަވަސް މުއްދަތެއްގައި ރާނިޔާއާއި ގުޅޭ މައުލޫމާތު އެއާއިލާއަށް ފޯރުކޮށްދޭނެކަމަށެވެ.\nއަލިފާނުގެ ހަދިސާއަށް ދެހަފްތާ ވެގެންދިޔައިރު ހާދިސާގައި 80 މީހުން މަރުވެފައިވާކަން ޔަޤީން ކުރެވިފައެވެ. އަދި މިއަދަދު ސަތޭކައަށްވުރެ މައްޗަށް ދާނެކަމަށް ތަހުޤީގު ކުރާފަރާތުންވެސް ދެކެއެވެ.\nފަރުވާކުޑަކަމާއި އަޅާނުލުމުގެ ނަތީޖާއެއްގެ ގޮތުން ހިނގި މިހާދިސާ އަކީ އެސަރަހައްދުގެ ކައުންސިލާއި ސަރުކާރާއި ސިޔާސީ މީހުންނަށް ހެދުނު ގޯސްތަކެއްގެ ނަތީޖާ ކަމަށް ހާދިސާގައި ގެއްލުން ލިބުނު ފަރާތްތަކުން ދަނީ ބުނަމުންނެވެ.\nމައުލޫމާތު ނަގާފައިވަނީ މިޑިލް އީސްޓް މޮނިޓަރއިން


Dho?! Coat liyas themenee? Rangalhu coat eh hoadhaa\nމިއޮތީ ވިއްސާރަ މޫސުން އައިސްފަ އެވެ. އިއްޔެ އާއި ރޭ ވެސް ވާރޭ ވެހުނު އިރު މިއަދު ވެސް ވިއްސާރަވާނެ ކަމަށް އޮތީ ލަފާކޮށްފަ އެވެ. އެހެންވީމާ ގަދަ ވިއްސާރައަށް ތައްޔާރުވާން މިހާރު މާބޮޑަށް ވެސް ލަސްވެއްޖެ އެވެ.\nވިއްސާރަ މޫސުމަށް ތައްޔާރުވާން އެންމެ ފުރަތަމަ ކަމަކަށް ވެސް ކުރަންވީ ކަމަކީ ވާރޭ ކޯޓާއި ކުޑަ ހޯދުމެވެ. މާލެއިން ޓެކްސީއެއް ހޯދުން ބޮޑު ކަމަކަށްވެފައި އޮތް މި ދުވަސްވަރު ވާރޭގެ ސަބަބުން އިތުރަށް އުނދަގޫވާނެ އެވެ. އެހެންވީމާ ޓެކްސީއަށް ބަލައިގެން އެއްވެސް ތައްޔާރެއް ނުވެ ހުންނާނެކަމެއް ނެތެވެ.\nކުޑައެއްގެ އިތުރުން ކޮންމެހެން ވެސް ކޯޓެއް ހޯދަންވާނެ އެވެ. އެއީ މާބޮޑަށް ވައިގަދަވެއްޖެ ނަމަ ވެސް ކުޑަ ނަގައިގެން ހިނގަން އުނދަގޫވާނެތީ އެވެ. އަދި ސައިކަލު ދުއްވާއިރު ކުޑައެއް ހިފައިގެން އިނުން އެންމެ ރައްކާތެރި ވެސް ނުވާނެތީ އެވެ. މިއީ މިހެން ކިޔައިދޭން ޖެހޭ ވާހަކައެއް ނޫނެވެ. އެންމެނަށް ވެސް އެނގޭ ކަމެކެވެ.\nއެހެންވީމާ އެންމެ ރައްކާތެރި ގޮތަކީ ކޯޓެއް ހޯދުމެވެ. ކުޑަކުދިންނަށް އަދި ބޮޑެތި މީހުންނަށް ވެސް އެވެ. ކޮތަޅު ކޯޓަކަށް ވުރެ ވެސް ބޮޑަށް ރަނގަޅީ ކޮލިޓީ ރަނގަޅު ކޯޓެކެވެ. އެ ކޯޓު ނިކަން ފަސޭހައިން ހަލާކުވާނެ އެވެ. އަގު ބޮޑަސް ރަނގަޅު ކޯޓެއް ގަތުން މާ ބުއްދިވެރިވާނެ އެވެ.\nއެކަމަކު ކޯޓެއް ގަންނައިރު ވެސް ބަލަންޖެހޭ މުހިންމު ކަންތައްތަކެއް އެބަހުއްޓެވެ. ބައެއް ފަހަރު ބޮޑުއަގުގައި ގަންނަ ކޯޓުން ބޯކޮށް ވާރޭވެހޭނަމަ ކޯޓު ލައިގެން ހުއްޓަސް ނުތެމި ސަލާމަތެއް ނުވެ އެވެ. އެންމެ ރަނގަޅު ކޯޓެއް ގަންނަން ބަލާނެ ކަންކަން މި ކިޔައިދެނީ އެވެ.\nވޯޓާ ޕްރޫފް ފެބްރިކެއްތޯ ބަލަންވާނެ\nކޯޓެއް ލުމުގެ އެންމެ ބޮޑު ބޭނުމަކީ ވެސް ނުތެމުމެވެ. ކޯޓެއް ގަންނައިރު އެ ކޯޓު ތައްޔާރުކޮށްފައިވަނީ ވޯޓާ ޕްރޫފް ފެބްރިކަކުންތޯ ނުވަތަ ވޯޓާ ރިޕެލެންޓް ފެބްރިކަކުންތޯ ބަލަންވާނެ އެވެ. އެއީ ވޯޓާ ރިޕެލެންޓް ފެބްރިކެއް ނަމަ ވަކިވަރަށްވުރެ ގިނައިރު ތެމުމުން އެތެރެއަށް ފެން ލީކުވާން ފަށާނެ އެވެ. ވޯޓާ ޕްރޫފް ނަމަ ތަންކޮޅެއް އަގުބޮޑުވާނެ އެވެ.\nކޯޓުގެ ހުރިހާ ފައްޗެއް ހުރީ ފެން ނުވަންނަ ވަރަށް ފަހާފައިތޯ ބެލުން\nމިއީ ވަރަށް މުހިންމު ކަމެކެވެ. ބައެއް ފަހަރު ކޯޓުތަކުން އެތެރެއަށް ފެން ލީކުވެ އެވެ. އެއީ ކޯޓުގެ ހުރިހާ ފައްޗެއް ނުފަހާ ހުންނާތީ އެވެ. ބައެއް ކޯޓުތަކުގެ ބައެއް ފަތިތައް ހުންނާނީ ރަނގަޅަށް ނުފަހާ ތަތްކޮށްލައިފަ އެވެ. ކޯޓެއް ގަތުމުގެ ކުރިން ފެން ވަންނާނޭ ފަދަ ގޮތަކަށް އެއްވެސް ފައްޗެއް ނުފަހާ ހުރިތޯ ބަލަންވާނެ އެވެ.\nރަނގަޅު ހުޑެއް އިންތޯ ބެލުން\nކޯޓުގެ ހުޑަކީ ވެސް މުހިންމު ރޯލެއް އަދާކުރާ އެއްޗެކެވެ. ރަނގަޅު ހުޑެއް ނެތް ނަމަ ކޯޓު ތެރެއަށް ފެން އެޅޭނެ އެވެ. އެކަމުން ސަލާމަތްވާން ދެން ހޯދަން ޖެހޭނީ ކުޑަ އެކެވެ. އޭރަށް ކޯޓު ލުމުގެ ބޭނުން ވެސް ކެނޑުނީ އެވެ. ބޮލަށް ހެޔޮވަރު ނުވަތަ ރަނގަޅަށް އެޖަސްޓު ކުރެވޭ ހުޑެއް އިންކަން ޔަގީންކޮށްފައި ނޫނީ ކޯޓެއް ނުގަންނައްޗެވެ.\nފެޝަނަކަށް ނުވަތަ ލާ ހެދުމާއި، ޖިންސާއި މި ހުރިހާ އެއްޗަކަށް ގުޅުވަން ކުރު ކޯޓެއް ގަތުމަށް ވުރެ ބޮޑަށް ރަނގަޅީ ވީހާ ވެސް ދިގު ކޯޓެއް ގަތުމެވެ. ހިނގާފައި އުޅުނަސް ނުވަތަ ސައިކަލުގައި އުޅުނަސް އެންމެ ރަނގަޅުވާނީ ދިގު ކޯޓެކެވެ. ދިގު ކޯޓެއް ބޭނުން ނޫން ނަމަ ކޯޓާއި ހަރުވާޅު ވަކިން ހުންނަ ކަހަލަ ސެޓެއް ވެސް ހޯދިދާނެ އެވެ.


Maumoon ge thafaathu tweeteh: Mi vidhaalhuvanee keekay baa?\nމައުމޫންގެ ތަފާތު ޓްވީޓެއް: މި ވިދާޅުވަނީ ކީކޭބާ؟\nކުރީގެ ރައީސް މުހައްމަދު ނަޝީދުގެ މައްޗަށް ރޭ އިއްވި 13 އަހަރުގެ ޖަލު ހުކުމާ އެކު އެތައް ހާސް ބަޔަކު މާޔޫސްވެ މުޅި ގައުމު ހަމަހިމޭންވެގެން ދިޔައީ އެވެ. އެމްޑީޕީގެ އެތައް ހާސް ބަޔަކު ނުކުމެ ހަމަނުޖެހުން އުފައްދާނެ ކަމަށް އެއް ބަޔަކު ލަފާކުރިޔަސް މާ ލަސްވަންދެން ހަޅޭފަޅޭ ޖަހާކަށް ވެސް އެމީހުންނަކަށް ކެތެއްނުކުރެވުނެވެ.\nއެމްޑީޕީގެ ސަޕޯޓަރުން ހިނދިގެން ގޮސް އެމީހުންގެ ޖަޒުބާތުތައް ސޯޝަލް މީޑިއާ އަށް ބަންޑުންވަމުން ދިޔައިރު ކުރީގެ ރައީސް މައުމޫން އަބްދުލްގައްޔޫމް ވެސް ރޭގެ އެ ވަގުތުގައި ހާއްސަ ޓްވީޓެއް ކުރެއްވި އެވެ. އެ މަނިކުފާނު އާންމުކޮށް ކުރައްވާ ކަހަލަ ޓްވީޓަކަށް ނުވީމަ އެ ވާހަކަ ދައްކަން ޖެހެނީ އެވެ.\nމައުމޫނުގެ މި ޓްވީޓްގައި އޮތީ "ޑާކްނެސް" އަކާއި "ކެންޑްލް" އަކާއި "ޑާކްނެސް" އަކާއި "ކެންޑްލް" އެއްގެ ވާހަކަ އެވެ. އެ ޓްވީޓް ތިރީގައި މި އޮތީ އެވެ.\nމިއީ މާނައިން ފުރިގެންވާ ފަދަ ޓްވީޓެކެވެ. އާންމުކޮށް އެ މަނިކުފާނު މި ފެންވަރު ޓްވީޓެއް ނުކުރައްވަ އެވެ. ޖަވާބު ހޯދަން އިރުކޮޅަކަށް ވިސްނާލަން ޖެހޭ ކަހަލަ އަރަތްތަކެއް އެއް އިރެއްގައި "ހޭޔަންބޯ" އަށް ހަދިޔާ ކުރެއްވިޔަސް، ޓްވިޓާގެ ފޮލޯވަރުންނާ ދިމާލަށް އެފަދަ ޓްވީޓެއް އެއްލައެއް ނުލައްވަ އެވެ.\nމި ޓްވީޓާ ބެހޭ ގޮތުން ބައެއް މީހުން ބުނަނީ މިއީ ނުސީދާ ބަހުން މައުމޫނު އެ ބޭފުޅާގެ ސިޔާސީ ހަތުރުވެރިޔާ ނަޝީދަށް ކުރައްވާފައިވާ ތައުރީފެއް ކަމަށެވެ. ޓްވީޓް މާނަކުރައްވާ ފަރާތްތަކުން ބުނަނީ މައުމޫނު އެ ވިދާޅުވާ "ލައިޓް" އަކީ ނަޝީދަށް ވެދާނެ ކަމަށެވެ.\nނުވަތަ އެ އިޝާރާތް ކުރައްވަނީ ނަޝީދުގެ ޕޮލިޓިކަލް މަގުސަދަށެވެ. އަދި ވެރިވެފައި އޮތް އަނދިރި ކަމަކީ "ދައުލަތް" ކަމަށް ވެދާނެ ކަމަށް ބައެއް މީހުން ބުނެ އެވެ.\nމިއީ ބޮޑަށް ނަޝީދުގެ ސަޕޯޓަރުންނަށް މި ޓްވީޓުން ނެގިދާނެ މާނަ އެކެވެ. އެމްޑީޕީގެ ސަޕޯޓަރުން ގަބޫލުކުރާ ގޮތުން ނަޝީދަކީ ގައުމުގައި އޮތް "އަނދިރިކަމުގެ ސަރުކާރު" ކިބައިން ގައުމު ސަލާމަތްކޮށްދޭން މަސައްކަތްކުރާ ބަތަލެކެވެ.\nދެން މައުމޫން މި ވިދާޅުވަނީ މިހެންނެވެ. ކަނު އަނދިރީގައި ހިފަހައްޓާލުމުގެ ގާބިލުކަން ވެސް އުއްބައްތިއެއްގެ އައްޔަށް ލިބިގެންވާ ކަމަށެވެ. އަދި މުޅި އަނދިރިކަން އެކުގައި އެ ވަށާލިއަސް، އެއްކަމެއް ވެސް ނުކުރެވޭނެ ކަމަށެވެ.\nނަޝީދަށް ތާއީދުކުރާ ފަރާތްތަކުގެ ވިސްނުމުގައި މައުމޫނުގެ މި ޓްވީޓް ހަމަ އެންމެ ގުޅެނީ ނަޝީދު އާއި އެ ބޭފުޅާ މިއަދު ތަހަމައްލްކުރައްވަން ޖެހިވަޑައިގެންފައިވާ ސިޔާސީ މުސީބާތާ އެވެ. އެކަމަކު މީގެ އަނެއް ކޮޅު ވެސް އެބައޮތެވެ.\nމައުމޫނާއި ރައީސް އަބްދުﷲ ޔާމީންގެ ސަޕޯޓަރުން ވިދާޅުވާނީ، ޓްވީޓުގައި ފާހަގަކުރައްވާފައި އެވާ އަނދިރިކަމަކީ ނަޝީދު އާއި އެމްޑީޕީގެ ބައިގަނޑު ކަމަށެވެ.\nކޮންމެއަކަސް އަޅުގަނޑުމެންގެ ކުރީގެ ރައީސްގެ ޓްވީޓް މިފަހަރު މި އޮތީ "ހޭޔަންބޯ" ގެ އަރަތަކަށް ވުރެ ވެސް އުނދަގޫކޮށްލައިފަ އެވެ.\nދެން މީހުން ބުނާނެތެވެ. އަންނަނީ ހަމަ ހިންޏެވެ.


ޤިޔާމަތްދުވަހާ މެދު ޣާފިލުވެ ޝައިތާނާގެ ދަންތުރައިގައި ޖެހިފައިވަނީ ކިތައް ކިތައް މީހުންތޯ؟- ޚުތުބާ – Ilm\nޤިޔާމަތްދުވަހާ މެދު ޣާފިލުވެ ޝައިތާނާގެ ދަންތުރައިގައި ޖެހިފައިވަނީ ކިތައް ކިތައް މީހުންތޯ؟- ޚުތުބާ\nޤިޔާމަތްދުވަހާ މެދު ޣާފިލުވެ ޝައިތާނާގެ ދަންތުރައިގައި ޖެހިފައިވަނީ ކިތައް ކިތައް މީހުންތޯ؟ މިއަދުގެ ހުކުރު ޚުތުބާގައި ވިދާޅުވެއްޖެއެވެ.\nޚުތުބާގައި އެސުވާލުކުރައްވަމުން ވިދާޅުވީ ” އާޚިރަތް ދުވަހާ މެދު ޣާފިލުވެ، އެ ދުވަހުގެ ބިރުވެރިކަން ހަނދާން ނައްތާލައި، މި ކެހިވެރި ދުނިޔޭގެ އަރާމާއި އުފަލުގެ ފަހަތުން ދަނީ، ﷲގެ އަޅުތަކުންގެ ތެރެއިން ކިތައް ކިތައް މީހުންތޯއެވެ؟ ދެއްވާފައިވާ ޢުމުރުގެ އަގުބޮޑު ވަގުތު، ފައިދާއެއް ނެތް ކަންކަމުގައި ބޭކާރުކޮށްލަނީ ކިހާގިނަ ބަޔަކުތޯއެވެ؟ ލައްނަތް ލެއްވިގެންވާ ޝައިޠާނާ ވަނީ އޭނާގެ ދަންތުރައިގައި އެބައިމީހުން ޖައްސައި، ދުންޔަވީ ލައްދަތާއި ޝަހުވަތުގެ އަޅުވެތިކަމުގެ ކަސްތަޅުން ކަސްތަޅު އަޅުވާފައެވެ. ޝައިޠާނާގެ މި ދަންތުރައިން އަޅުތަކުންނަށް ސަލާމަތްވެވެން އޮތް ހަމައެކަނި މަގަކީ، ޝައިތާނީ ވަސްވާސްތަކުން ކިލަނބުވެފައިވާ ހިތްތައް، އީމާންކަމުގެ ނޫރުން އަލިކުރުމެވެ. ފަނާވެދަނިވި ދުނިޔޭގެ މި ކުރު ދަތުރުގެ މަޤްޞަދާ މެދު ފުންކޮށް ވިސްނައި، މި ދަތުރު ނިންމައިލަންޖެހޭ މަންޒިލު ކަމުގައިވާ އާޚިރަތުގެ މަތީން ތާއަބަދު ހަނދުމަކުރުމުގައި ސާބިތުވެ ތިބުމެވެ.”\nޤިޔާމަތުގެ ވާހަކަ ބަޔާންކޮށް ޚުތުބާގައި ވިދާޅުވީ ” އިންސާނާ މަރުވެ، ކަށްވަޅަށް ދިއުމާ ހަމައިން ޤިޔާމަތުގެ މަރުޙަލާ ފެށުނީއެވެ. ކަށްވަޅު ވެގެންދަނީ އާޚިރަތުގެ މަންޒިލްތަކުގެ ތެރެއިން އެންމެ ފުރަތަމަ މަންޒިލަށެވެ. މި މަންޒިލަށް އިންސާނާ ދާން މި ޖެހެނީ، އެތަނުގައި އެކަނިވެރިކަން ފިލުވައިދޭނެ އެއްވެސް މީހަކާ ނުލައެވެ. އެކަނިވެރިކަން ފިލުވައިދޭނެހައި ވެސް އެއްޗަކީ ދުނިޔޭގައި ހުރިއިރު، އޭނާ ކޮށްފައިވާ ހެޔޮ ޢަމަލުތަކެވެ. ނަމަވެސް ދުނިޔޭގައި ނުބައި ޢަމަލުކޮށްފައިވާ މީހުންނާ ކަށްވަޅުން ބައްދަލުކުރާނީ އެ ނުބައި ޢަމަލުތަކެވެ. އެ ޢަމަލުތައް، ކަށްވަޅުގައި ބައްދަލުކުރާނީ ބިރުވެރި ސިފައެއްގައެވެ. ޤިޔާމަތްވުމާ ހަމައަށް އެ މީހަކު އޮންނަން ޖެހޭނީ އެ ބިރުވެރިކަމާއި ނާމާންކަމުގެ ތެރޭގައެވެ. އަދި ހަމަ އެހެންމެ ނުބައި ޢަމަލު ކުޅަ މީހުންނަށް ކަށްވަޅު ވެގެންދާނީ ނަރަކައިގެ ވަޅުގަނޑަކަށެވެ. އެއާ ޚިލާފަށް ހެޔޮ ޢަމަލު ކުޅަ މީހުންނަށް ކަށްވަޅު ވެގެންދާނީ، ސުވަރުގޭގެ ބަގީޗާއަކަށެވެ.”\nޤިޔާމަތް ދުވަހު އެމީހަކު ކުރި އަމަލުތަކާއި މެދު ސުވާލު ވެވޭނެކަން ހާމަކޮށް ވިދާޅުވީ ” ޤިޔާމަތްދުވަހު، ކޮންމެ މީހަކު ވެސް ﷲގެ ދަރުބާރަށް ޙާޟިރުވާނީ އެ މީހަކު މި ބިންމަތީގައި އުޅުނު އިރު، ކުޅަ ޢަމަލަކާއިގެންނެވެ. ދުންޔަވީ ޙަޔާތުގެ އަރާމާއި ލައްޛަތަށް ހެއްލި، އުޚްރަވީ ޙަޔާތާމެދު ޣާފިލުވެފައިވާ މީހާގެ ގާތަށް މަރު އަންނަ ހިނދު، ތިމާގެ ބޮޑާކަމާއި ކިބުރުވެރިކަމާއި އަނިޔާވެރިކަމުގެ ނިމުން އަތުވެއްޖެކަން އެނގި ކަށަވަރުވެދެއެވެ. އަޅުގަނޑުމެންގެ ތެރެއިން ކޮންމެ މީހަކީ ވެސް މިދުނިޔޭގެ ދަންފަޅި ހަމަކޮށް ﷲގެ ޙަޟްރަތަށް ދަތުރުކުރަން ޖެހޭނެ މީހެކެވެ. ޤިޔާމަތް ދުވަހު ﷲ ގެ ދަރުބާރުގައި ޖަވާބުދާރީ ވާން ޖެހޭނެ މީހެކެވެ. އެ ދުވަހުން ހެޔޮކަމެއް ލިބިއްޖެ މީހާ ﷲ އަށް ޙަމްދުކުރާހުށިކަމެވެ! އަދި އެ ނޫން ކަމަކާ ކުރިމަތިވެއްޖެ މީހާ، އޭނާގެ އަމިއްލަ ނަފްސަށް މެނުވީ މަލާމާތް ނުކުރާހުށިކަމެވެ!“\nތައުބާ ވުމުގެ ފުރުސަތުބޭނުން އަވަހަށް ހިފުމަށް ގޮވާލައްވަމުން ވިދާޅުވީ ” ﷲ ގެ ރަޙްމަތުން އުއްމީދު ކަނޑައިނުލާށެވެ! ވަގުތު ފާއިތުވުމުގެ ކުރިން، ކުރެވިފައިވާ ފާފަތަކަށް ތައުބާވެ، ﷲ ތަޢާލާގެ ޙަޟްރަތުން ފާފަ ފުއްސެވުމަށް އެދި ދެންނެވުމަށް އަވަސްވެގަންނާށެވެ! އިސްވެ ބުނެވުނު ފަދަ ނަޞީބުވެރިންގެ ތެރޭގައި ހިމެނޭތޯ ގަދައަޅައި މަސައްކަތް ކުރާށެވެ! ކަނޑުގެ ފޮނުގަނޑުހައި ގިނައިން ފާފަ ކުރެވިފައި ވިޔަސް އިޚްލާޞްތެރި ތައުބާއަކުން ތައުބާވެ ފާފަތަކުން އެނބުރި ރުޖޫޢަ ވެއްޖެނަމަ އެ ހުރިހައި ފާފަތަކެއް ﷲ ތަޢާލާ ހެޔޮކަންތަކަށް ބަދަލުކޮށްދެއްވަ އެވެ.“


ރައީސުލްޖުމްހޫރިއްޔާ މުޙަންމަދު ނަޝީދު، ދިވެހިރާއްޖޭގެ އަޑު މެދުވެރިކުރައްވައި ދެއްވި 28 ވަނަ ރޭޑިއޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު، ދިވެހިރާއްޖޭގެ އަޑު މެދުވެރިކުރައްވައި ދެއްވި 28 ވަނަ ރޭޑިއޯ ޚިޠާބު\n25 ޑިސެންބަރު 2009، ރިފަރެންސް: PRO/RMN/2009/263\nމިއަދަކީ، 25 ޑިސެމްބަރު 2009 ވީ ހުކުރު ދުވަސް. އަޅުގަނޑު މިއަދު ތިޔަބޭފުޅުންނާ ބައްދަލުވާއިރު، ފުރަތަމައަށް ފާހަގަކުރަން އަޅުގަނޑު އެދޭ މުހިންމު ނުކުތާއެއް އެބަވޭ. އެނގިވަޑައިގަންނަވާނެ، ރޭޑިއޯ މެދުވެރިކޮށް ރައްޔިތުންނާ އެކުގައި އަޅުގަނޑު މިހޭދަކުރާ ވަގުތުކޮޅު މިގޮތަށް ހޭދަކުރަމުން ގެންދާތާ ދުވަސްތަކެއް މިހާރު ވެއްޖެ. އެހެން ނަމަވެސް، މިދިޔަ ހުކުރުދުވަސް ވެގެންދިޔައީ، މިމަސައްކަތަށް ނުވަތަ ރައްޔިތުންނާ އަޅުގަނޑު މިބައްދަލުވާ ބައްދަލުވުމަށް މެދުކެނޑުމެއް އައި ދުވަހަކަށް. އެއީ ވަރަށް ހިތާމައާއެކު އަޅުގަނޑު ފާހަގަކުރަން ބޭނުންވާ ނުކުތާއެއް. އެދުވަހުގެ ކަންތައްތައް ދިޔަގޮތުން އަޅުގަނޑަށް ހަމަ އެއްގޮތަކަށްވެސް ވަގުތުކޮޅެއް ނުލިބުނީ، މި ރޭޑިއޯ ރެކޯޑިންގ ހެދުމަށްފަހު، އެ ރެކޯޑިންގ ރާއްޖެ ފޮނުވައި އަދި އެ ގަޑިއަށް އެކަން ހިންގުމުގެ ފުރްޞަތު އަޅުގަނޑުމެންނަށް ގެއްލިގެންދިޔައީ. އެއީ، އެވަގުތު އަޅުގަނޑު ހުރީ އެނގިވަޑައިގަންނަވާނެ، ޑެންމާކުގެ ވެރިރަށް ކޯޕަންހޭގަންގައި. އެއީ މޫސުމަށް އަންނަ ބަދަލުތަކާ ގުޅޭގޮތުން އ.ދ.ގެ ޖަލްސާގައި ބައިވެރިވުމަށް.\nއެޖަލްސާގައި ކަންތައްދިޔަގޮތާއި، އެ ޖަލްސާއާ ގުޅޭގޮތުން އަޅުގަނޑު މިހާރުވާނީ ރައްޔިތުންނަށް އަޅުގަނޑަށްވީ އެންމެ ރަނގަޅަކަށް މަޢްލޫމާތު އަރުވާފައި. އަޅުގަނޑުގެ ނަޒަރުގައި، އެ އެއްބަސްވުމަކީ އަޅުގަނޑުމެންނަށް އެ އެއްބަސްވުން ނުލިބުނުނަމަ، އޭގެ ސަބަބުން ލިބޭނެ ގެއްލުންތައް ވަރަށްބޮޑު ކަމެއްގެ ގޮތުގައި ފާހަގަވެގެންދާނެ ކަމެއް. އެހެންވީމާ، އެ އެއްބަސްވުން ލިބުނުކަމީ، އަޅުގަނޑުމެންނަށް މިވަގުތަށް ލިބުނު ވަރަށް ރަނގަޅު ކާމިޔާބެއް.\nއަދި މީގެއިތުރުން، އެ އެއްބަސްވުމާ ހަމައަށް އަޅުގަނޑުމެންނަށް ދެވުނުއިރުގައި، ދިވެހިރާއްޖެއަށް ބައިނަލްއަޤްވާމީ ދުނިޔޭގެ އެކިއެކި ޤައުމުތަކުން ބަރޯސާ ކުރަން ޖެހުނު މިންވަރު އެއީ އަޅުގަނޑުގެ ނަޒަރުގައި ރާއްޖެއަށް ލިބުނު ވަރަށްބޮޑު ކާމިޔާބީއެއް. އެހެންވީމާ، އަޅުގަނޑު އެކަމަށްޓަކައި އެކަން އެގޮތަށް ހިނގުމަށް ފަހިވި އަދި ފަހިކޮށްދެއްވި ހުރިހާ ފަރާތްތަކަކަށް ނިހާޔަތަށް ޝުކުރު ދަންނަވަން. ޚާއްޞަ ގޮތެއްގައި ރާއްޖޭގެ ހުރިހާ ރައްޔިތުންނަށް މިކަމުގައި އަޅުގަނޑު ޝުކުރުވެރިވާން ބޭނުން. ކޯޕަންހޭގަންގައި ކަންތައްތައް ހިނގަމުންދިޔައިރުގައިވެސް އަދި އޭގެފަހުން އެތަނުގައި ކަންކަން ހިނގާދިޔަގޮތާ ގުޅޭގޮތުން ނޫސްވެރިން މަޢްލޫމާތުދެމުން ގެންދާ ގޮތުގައިވެސް ދިވެހިރާއްޖޭގެ ދައުރު ވަރަށްފުޅާ. އަދި ދިވެހިރާއްޖެ، އެ ކޯޕަންހޭގަންގެ އެ ކޯޑް ނުވަތަ އެއްބަސްވުން ސަލާމަތް ކުރުމަށް އަދާކުރި ދައުރުވެސް ނުހަނު ފުޅާ. އެއީ އަޅުގަނޑުމެންނަށް ލިބުނު ވަރަށްބޮޑު ފަޚްރެއް. ދިވެހިރާއްޖެއަށް ލިބޭ ވަރަށްބޮޑު ޝަރަފެއް.\nއެނގިވަޑައިގަންނަވާނެ، އިއްޔެ ވަނީ ދައުލަތުގެ ބަޖެޓް ފާސްކޮށްފައި، އެ ބަޖެޓް ފާސްކުރެވުނުއިރުގައި، ވަރަށްގިނަ މެންބަރުން ވަރަށްގިނަ ނުކުތާތަކެއް ފާހަގަކުރެއްވި. އަޅުގަނޑު އެހެން ނަމަވެސް، އެންމެ ފުރަތަމައިނުންވެސް ބަޖެޓާ ގުޅޭގޮތުން މަޖިލީހުގެ މެންބަރުންނަށް ޝުކުރު ދަންނަވަން ބޭނުން. ޚާއްޞަކޮށް، ބަޖެޓް ދިރާސާކުރާ ކޮމިޓީގެ ފުރިހަމަ މަސައްކަތަށް އަޅުގަނޑު ޝުކުރު ދަންނަވަން ބޭނުން. އަދި ޢާންމުކޮށް މަޖިލީހުގެ ހުރިހާ މެންބަރުންވެސް ބަޖެޓާ ގުޅޭގޮތުން ދެއްކެވި ވާހަކަ އަޅުގަނޑު ކަނުލާ އަޑުއެހީމު. އަދި އެވާހަކަތަކުގެ މައްޗަށް ބިނާވެ މެނުވީ، މިބަޖެޓް ތަންފީޒު ކުރަމުން ނުދާނެ ކަމުގެ ޔަޤީންކަން މަޖިލީހުގެ މެންބަރުންނަށާއި، ރާއްޖޭގެ ރައްޔިތުންނަށް އަޅުގަނޑު އަރުވަން. ބަޖެޓް ހުށަހެޅި، ބަޖެޓަށް ބަޙުޘް ކުރެވި، އަދި ބަޖެޓް ފާސްވަމުންދިޔަ މަރްޙަލާތަކުގައި ބަޖެޓަށް މިވަނީ ބައެއް ބައެއް އިޞްލާޙު ހުށަހެޅިފައި. މީގެތެރޭގައި، އިޞްލާޙު އެބަވޭ، ބަޖެޓް ދިރާސާކުރި ރިޕޯޓުގެ ލަފާ ނުވަތަ ރެކޮމެންޑޭޝަންގެ ތެރެއަށް ބައެއް ބޭފުޅުން އެބަހުރި އިތުރު ލަފާ ހިމަނުއްވާފައި. އަޅުގަނޑު އެ ލަފާތަކަށް ބަލައިލިއިރުގައި، އޭގެތެރެއިން ގިނަ ލަފައަކީ އަޅުގަނޑުގެ ނަޒަރުގައިވެސް ހަމަ އަޅުގަނޑުމެން ކަންކަން ކުރުމަށް ރަނގަޅު ގޮތްތަކެއް ހުށަހަޅާފައިވާ ހުށަހެޅުންތަކެއް. އަދި އެހެން ނަމަވެސް، އޭގެތެރޭގައި ބައެއް ލަފައަށް އަޅުގަނޑަށް ޢަމަލުކުރަން ދަތިވާ ލަފާ އެބަހުރި. އެއީ، އެފަދަ ގޮތަކަށް ޢަމަލުކޮށްފިނަމަ، ދެން އެކުލަވާލެވިފައި ހުރި ބައެއް ޤާނޫނުތަކާ ޚިލާފުވެދާނެ ކަމުގެ އުނދަގޫ ނުވަތަ ޚިލާފުވާނެ ކަމުގެ މައްސަލަ ނުކުންނާނެކަމުން، އަޅުގަނޑަށް، ސަރުކާރަށް ޢަމަލު ކުރެވެން ނެތް މައްސަލަތައް. އެނޫން އެހެން ހުރިހާ ކަންކަމަށް އަޅުގަނޑުމެން ފުރިހަމައަށް މިދިޔަ އަހަރުވެސް ޢަމަލު ކުރަމުން ގެންދިޔައީމު. އަދި ކުރިއަށް މިއޮތް އަހަރުގައިވެސް އަޅުގަނޑުމެން ޢަމަލު ކުރަމުން ގެންދާނެ ކަމުގެ ފުރިހަމަ ޔަޤީންކަން އަރުވަން. ހަމައެހެންމެ، ބައެއް އިޞްލާޙު އެބަހުރި. ކަނޑައެޅިގެން ވަކިކަމެއް ކުރުމަށް މެންބަރުން ހުށަހަޅުއްވައި އަދި ބައެއްފަހަރަށް އޭގެތެރެއިން މަދު ނަމަވެސް ބައެއް އިޞްލާޙު ފާސްވެފައި އެބަހުރި. ހަނދުމަފުޅުކޮށް ބަހައްޓަވަންޖެހޭނެ، ބަޖެޓަކީ ޢަދަދު ހިމެނޭ އެއްޗެއް. ހިސާބުގެ މަޢްލޫމާތު. ހިސާބުގެ މަޢްލޫމާތެއްގައި ސިޔާސީ ވަކި ބާވަތެއްގެ ވިސްނުމަކަށްޓަކައި ކަންތައްތައް ކޮށްގެން އޭގެ ހިސާބުގެ ދެކޮޅު ނުޖެހުން ނުކުންނާނެ. އެހެންވީމާ، ހިސާބުގެ ދެކޮޅުޖެހުމެއް ނުކުތުމަކީ، ބަޖެޓް އޭގެ ތަރާދުން ނައްޓައިގެން ހިނގައިދާނެ ކަމެއް. އެހެންވީމާ، ބަޖެޓް، ތަރާދުގައި ބެހެއްޓުމަކީ، މެކްރޯ އިކޮނޮމިކް ޕްރޮގްރާމް ފުރިހަމައަށް އޮތުމަކީ، މި ސަރުކާރުގެ ވަރަށްބޮޑު އަމާޒެއް. އަޅުގަނޑުމެން އެގޮތަށް އެކަން ބެހެއްޓުމަށް ކުރެވެންހުރި ހުރިހާ މަސައްކަތެއް އިރާދަކުރެއްވިއްޔާ ކުރަމުން ގެންދާނަން. މެންބަރުން ފާހަގަކުރައްވާ، ބަޖެޓުގައި ހިމެނިފައި ނެތް ކަމަށް، އެބޭފުޅުންގެ ދާއިރާތަކަށް ބޭނުންވާ ރަށްވެހި ތަރައްޤީގެ މަޝްރޫޢުތައް ހިމެނިފައި.\nއެނގިވަޑައިގަންނަވާނެ، މީގެކުރީގައިވެސް އަދި ޚާއްޞަކޮށް، އަޅުގަނޑުމެންގެ ސަރުކާރުގެ ކަމާބެހޭ ވަޒީރު އެއީ ޢުމްރާނީ ތަރައްޤީއާއި ނުވަތަ ރަށްވެހި ތަރައްޤީގެ މަޝްރޫޢުތައް އެންމެ ގިނައިން ހިންގާ އެއް ވުޒާރާ. އެއީ މިނިސްޓްރީ އޮފް ހައުސިންގ، އެންވަޔަރަންމަންޓް އެންޑް ޓްރާންސްޕޯޓް. އެމިނިސްޓްރީގެ ފަރާތުން އެމިނިސްޓްރީގެ ވަޒީރުވަނީ ރަށްވެހި ތަރައްޤީއާގުޅޭ ވަރަށް ފުރިހަމަ ބަޔާނެއް ހުށަހަޅުއްވާފައި. އަޅުގަނޑުގެ ނަޒަރުގައި އެބަޔާން ހަމަ ފުދޭ އަދިވެސް. އަދި އެ ބަޔާން ކިޔުއްވީމާ، އެ ބަޔާން އަޑު އެއްސެވީމާ، ރާއްޖޭގެ އެކިއެކި ކަންކޮޅުތަކުގައި ތިއްބެވި އެކިއެކި ރައްޔިތުންނަށް ފުރިހަމައަށް އިތުބާރު ލިބިލައްވަންޖެހޭނެ، ރަށްވެހި ތަރައްޤީގެ މަޝްރޫޢު މިފަހަރު ހިންގަން ރޭވިފައި މިވަނީ ހަމައެކަނި ސީދާ ސަރުކާރުގެ ބަޖެޓުން ނޫންކަން. މީގެތެރޭގައި ސަރުކާރު ޙިއްޞާވާ އަމިއްލަ ވިޔަފާރިތަކާ ގުޅިގެން ހިންގާ މަސައްކަތާއި އަދި ދިގު މުއްދަތުގައި ފައިސާ ދައްކާ އުޞޫލުން ސަޕްލަޔަރ ކްރެޑިޓްގެ ހަމަތަކުގައި ހިންގާ މަސައްކަތްތައްވެސް ހިމެނޭ. އެހެންވީމާ، ބަޖެޓުގައި އެހުރިހާ ކަމެއް ހިމެނިފައި ނެތް ނަމަވެސް، ސަރުކާރުން ރަށްވެހި ތަރައްޤީގެ މަޝްރޫޢުތަކަށް ކުޑަވެސް ހުއްޓުމެއް ނުގެނެސް ކުރިއަށް ގެންދާނެ ކަމުގެ ޔަޤީންކަން އަޅުގަނޑު ތިޔަ އެންމެ ބޭފުޅުންނަށް ފުރިހަމައަށް އަރުވަން.\nއެނގިވަޑައިގަންނަވާނެ، ދައުލަތުގެ ނުވަތަ ރާއްޖޭގެ މާލީ އަދި އިޤްތިޞާދީ ސިޔާސަތާ ގުޅޭ ހަމައެކަނި ވަސީލަތަކީ ދައުލަތުގެ ބަޖެޓެއް ނޫން. ދައުލަތުގެ ބަޖެޓަކީ ވަރަށްބޮޑު ޙިއްޞާއެއް އޭގައި އަދާކުރާ އެއް ވަސީލަތް. އެހެން ނަމަވެސް، ހަމަ އެއާއެކީގައި ސަރުކާރު ޙިއްޞާވާ ކުންފުނިތަކާއި އަދި އަމިއްލަ ކުންފުނިތަކުގެ އިންވެސްޓްމަންޓްސްއާއި އަދި އަމިއްލަ ކުންފުނިތަކުގެ ކޮންސަމްޕްޝަނާއި، އަމިއްލަ ކުންފުނިތަކުގެ ޕްރޮޑަކްޓިވިޓީއާއި ނުވަތަ އުފެއްދުންތެރިކަމާ، މިހުރިހާ ކަމަކާވެސް ގުޅިގެން ސީދާ ސަރުކާރުގެ މާލީ، ދައުލަތުގެ މާލީ ސިޔާސަތު އަދި އިޤްތިޞާދީ ސިޔާސަތު ބިނާވެގެން މިއަންނަނީ. މިބަޖެޓުގައި މަސައްކަތް ކޮށްފައިވާނީ، މިދެންނެވި ހުރިހާ ދާއިރާތަކެއްވެސް ވިސްނައި ބަލައި، ހުރިހާ ކަމެއް ހަމައިގައި ބަހައްޓައިގެން އަޅުގަނޑުމެންނަށް ތަރައްޤީގެ މަގުގައި ކުރިއަށް ދެވޭނޭ މަގުތަކެއް ފަހިކުރާ ބަޖެޓަކަށް. މިއީ އެއްވެސް ހާލެއްގައި ސިޔާސީ ފުރްޞަތަށްޓަކައި ހަމައެކަނި ބަސްތަކެއް ބުނެލުމަށް ސަރުކާރުން ހުށަހަޅާފައި އޮތް ބަޖެޓެއް ނޫން. މިއީ ހަމަ ކަނޑައެޅިގެން ވަކި ކަންތައްތަކެއް ކުރުމަށްޓަކައި، ވަކި ނަތީޖާތަކެއް ނެރުމަށްޓަކައި ސަރުކާރުން އެކުލަވާލައި ހުށަހަޅާފައިވާ ބަޖެޓެއް. އިރާދަކުރެއްވިއްޔާ، މި ބަޖެޓުގައިމިވާ ގޮތަށް ސަރުކާރަށް ކަންކަން ހިންގޭނެ. އަދި އޭގެ ސަބަބުން މިއަހަރުގެ ތެރޭގައި ފާގަތިކަން އިތުރުވެގެންދާނެކަމީ، އަޅުގަނޑުމެން އެއްވެސް ހާލެއްގައި ޝައްކުކުރާ ކަމެއް ނޫން.\nއެނގިވަޑައިގަންނަވާނެ، މާދަމައަކީ ސުނާމީ ރާއްޖެއަށް އެރިތާ5އަހަރު ފުރޭނެ ދުވަސް. އެ ކާރިސާ އަޅުގަނޑުމެންނާ ދިމާވި ދަނޑިވަޅުގެ ބިރުވެރިކަމާއި، އެދުވަހު އަޅުގަނޑުމެން ތަޙައްމަލް ކުރަމުން ގެންދިޔަ ކަންކަން އެއީ ކޮންމެހެން އިތުރަށް އަޅުގަނޑު އެވާހަކަތައް ތިޔަބޭފުޅުންނަށް ހަނދާންކޮށްދީ ދައްކައިދިނުން ކޮންމެހެން މުހިންމު ވާހަކައެއް ނޫން. އަޅުގަނޑުމެން އެންމެންގެ ހިތްތަކުގައިވެސް ވަނީ އެދުވަހާ ގުޅޭ މަންޒަރުތައް ބިންވަޅު ނެގިފައި. އަޅުގަނޑުމެންގެ ހަނދާނުން އެ މަންޒަރުތަކެއް ކެހިގެނެއް ނުދާނެ. އަދި އެދުވަހު ގެއްލުން ލިބުނު، ގެދޮރު ގެއްލުނު މީހުންގެ ޢަދަދާއި، އޭގެ ތެރެއިން އަޅުގަނޑުމެންނަށް މިއަދާ ހަމައަށް ބޯހިޔާވަހިކަން ފޯރުކޮށްދެވިފައި ތިބި ޢަދަދާ، މި މަޢްލޫމާތުތަކަކީވެސް ސަރުކާރު ވަރަށް ފަރިތަ މަޢްލޫމާތުތަކެއް. އަޅުގަނޑުމެންނަށް ސާފުކޮށް އެނގޭ ކަންތައްތަކެއް.\nއެނގިވަޑައިގަންނަވާނެ، ސުނާމީ ކާރިސާއާ ގުޅިގެން ގެދޮރު ގެއްލިދިޔަ ހަތްހާހެއްހާ މީހުންގެ ބޯހިޔާވަހިކަން އަނބުރާ ހޯދައިދިނުމަށް ކުރީ ސަރުކާރުންވެސް، އަދި މި ސަރުކާރުންވެސް ގިނަގުނަ މަސައްކަތްތަކެއް މިދަނީ ކުރަމުން. މިއަދާ ހަމައަށް އައިއިރުގައި، އަދިވެސް ބޯހިޔާވަހިކަން ފޯރުކޮށްނުދެވި ސޯޅަސަތޭކަ މީހުން އެބަތިބި. ސަރުކާރުން މިގެންދަނީ އެމީހުންގެ ކަންތައްތައް ވީހާވެސް އަވަހަކަށް ފުރިހަމަކުރެވޭތޯ ބަލަމުން. މިހެން މިމަސައްކަތް ކުރިއަށް ގެންދާއިރުގައި، ސަރުކާރަށް މިކަން ކުރުމަށް ހުރިހާ ފައިސާއެއްވެސް މިހާރު މިވަނީ ހޯދިފައި. އަދި މަޝްރޫޢުތައްވެސް މިވަނީ ފެށޭ ހިސާބަށް ދެވިފައި. ފެށޭއިރުގައި ބައެއް ރަށްރަށުގެ ރައްޔިތުން ނުވަތަ ރައްޔިތުންގެ ތެރެއިން ބައެއް ބޭފުޅުން، މިކަންކަން ސަރުކާރުން ރާވާފައިމިވާ ގޮތަށް ކުރިއަށް ގެންދިއުމަށް އެބަ އިންކާރު ކުރައްވާ. އެހެން ނަމަވެސް، އަޅުގަނޑު ދަންނަވަން އޮތް ވާހަކައަކީ، ސުނާމީގައި ގެދޮރު ގެއްލުނު ފަރާތްތަކަށް ގެދޮރު ހިލޭ ހޯދައިދިނުމޭ ސަރުކާރުގެ އަމާޒަކީ. އަދި މިދަންނަވާ ވާހަކައަކީ، އެދުވަހު އެމީހެއްގެ ގެ ހަލާކުނުވާ މީހެއްގެ ގެ މިއަދު ބިނާކޮށްދިނުމަކީ އެއީ ސަރުކާރަށް ކޮށްދެވޭނެ ކަމެއް ނޫން. އަދި އިންޞާފުވެރި ގޮތެއް ކަމަކަށްވެސް ސަރުކާރަކުން ނުދެކޭ. ސުނާމީ ރާއްޖެއަށް އެރި ދުވަހު ގެދޮރު ގެއްލުނު ހުރިހާ ފަރާތްތަކަކަށް އިރާދަކުރެއްވިއްޔާ، އަލުން އަނބުރާ ބޯހިޔާވަހިކަމެއް ހޯދައިދިނުމަކީ ސަރުކާރުގެ އަމާޒެއް. އިރާދަކުރެއްވިއްޔާ އަޅުގަނޑުމެން އެކަން އެގޮތަށް ކޮށްދޭނަން.\nވަރަށްގިނައިން އެބަ ފާހަގަވޭ ކޮޅުފުށްޓާއި މަޑިފުށީގައި މި މައްސަލަ މިހާރު ދިމާވެގެން އުޅޭ ކަމަށް. އެހެން ނަމަވެސް، އަޅުގަނޑަށް މިހާރު މަޢްލޫމާތު ލިބިފައިވާ ގޮތުގައި، ކޮޅުފުށީގެ އެންމެހާ ކަންކަން މިހާރުވަނީ ޙައްލު ކުރެވިފައި. ހަމަޖެހިފައި. އެހެންވީމާ، އެރަށުގައި ޢިމާރާތް ކުރުމުގެ މަސައްކަތް ދާދި އަވަހަށް ފަށައިގަނެވޭނެ. މަޑިފުށީގައިވެސް މިހާރުވެސް މިވަނީ އިތުރަށް އަދި ވާހަކަތަކެއް ދައްކައި މަޝްވަރާތަކެއްކޮށް، ރައްޔިތުންނާ އެކީގައި އެއްބަސްވުމަކަށް އަންނަން ޖެހިފައި. އަޅުގަނޑުމެންނަށް މިޑިސެމްބަރު މަސް ނިމުމުގެ ކުރީގައި މިމަސައްކަތް ފަށައިގަތުމުގެ އެންމެހާ ކަންކަން ނުނިންމިއްޖެނަމަ، މިހާރު ހޯދިފައި މިހުރި ފައިސާ ގެއްލުމަކީ ވަރަށް އެކަށީގެންވާ ކަމެއް. އެހެންވީމާ، ޑިސެމްބަރު މަހުގެ ނިޔަލަށް ނުވަތަ ޑިސެމްބަރު މަސް ނިމުމުގެ ކުރީގައި ޢިމާރާތް ކުރުމުގެ އެންމެހާ މަސައްކަތް ފެށުމަށްޓަކައި ބޭނުންވާ ހުރިހާ ކަމެއް ސަރުކާރުން ފުރިހަމަކޮށް، އެގޮތަށް މަސައްކަތް ފެށުމަށް ފިޔަވަޅުތައް އެޅޭނެ. އެ ފިޔަވަޅުތަކާ އެކީގައި މި މަޝްރޫޢުތައް އިރާދަކުރެއްވިއްޔާ ކުރިއަށް ގެންދެވޭނެ. ސަރުކާރުން ބައެއް ބޭފުޅުންގެ ޚިޔާލު ތަފާތުވުމުގެ ސަބަބުން އެތައް ބަޔަކަށް ގެއްލުންވެދާކަހަލަ ކަންތައްތަކުގައި، ހަމައެކަނި އެ މަދު ބައެއްގެ އަޑު އަހައިގެނެއް ކަންކަން ކުރިއަށް ނުގެންގޮސް ތިބުން އެއީ ބުއްދިވެރި ގޮތަކަށް ނުދެކެން. އެހެންވީމާ، ކުރަން އޮތް ކަމެއް، ސަރުކާރުން އެ ކުރަން އޮތް އުޞޫލަކުން އިރާދަކުރެއްވިއްޔާ ކޮށް ގެންގޮސް ނިންމާނެ.\nސުނާމީ ކާރިސާއަށްފަހުގައި ރާއްޖެއަށް ދިމާވި ޙާލަތުން ރާއްޖެއަށް ފުރިހަމައަށް އަރައިގަތުމަށް އަދިވެސް އެބަ ނަގާ އަހަރެއް، ދެއަހަރެއްހާ ދުވަސް. އެހެން ނަމަވެސް، އުފަލަކީ އަދި ލިބޭ ހިތްހަމަޖެހުމަކީ، އެ ޙާދިސާވެސް ފަހަނައަޅައި މިހާރު އަޅުގަނޑުމެންގެ ތެރެއިން އެތައް ބަޔަކަށް ދެވިއްޖެއޭ. މާދަމައާ އަޅުގަނޑުމެން ކުރިމަތިލާއިރުގައި، އަޅުގަނޑުމެންގެ މާދަމާގެ ދިރިއުޅުމަކީ، އެދުވަހުގެ ދިރިއުޅުމާ ވަރަށް ތަފާތު ދިރިއުޅުމެކޭ. އަޅުގަނޑުމެންގެ ކަންކަން ދުވަހުން ދުވަހަށް ފަސޭހަވަމުން، ފުރިހަމަވަމުން، ތަރައްޤީވަމުން ދިއުމަކީ އަޅުގަނޑުމެން އެންމެންވެސް މަސައްކަތް ކުރަމުން މިއަންނަ މަގު.\nއަޅުގަނޑުގެ އުންމީދަކީ މިއަދަށްވުރެ އަދި މާ ފާގަތި މާދަމައެއް އަޅުގަނޑުމެން އެންމެންނަށް ލިބުން. އަޅުގަނޑުގެ ދުޢާއަކީ އަޅުގަނޑުމެންނަށް ދެ ދުނިޔޭގެ ބާއްޖަވެރިކަން ލިބުން.


Allied in Ghiyasuddin ah Raspberry Pi kit thakeh hadhiyaa kohfi\nއެލައިޑުން ގިޔާސުއްދީން ސްކޫލަށް ރާސްބެރީ ޕައި ކިޓްތަކެއް ހަދިޔާކޮށްފި\nރާސްބެރީ ކިޓަކީ ކުދިން ބޭނުންކުރާ ކޮމްޕިއުޓަރު ވަސީލަތެއް\nއެލައިޑުން ހަދިޔާކުރީ 30 ކިޓް\nމި ކިޓްތަކުން ދެ ކްލާހަށް ކިޔަވައިދެވޭ\nރާސްބެރީ ޕައި ކިޓްތައް އެލައިޑްގެ އެމްޑީ އަމީލް (ވ) ގިޔާސުއްދީން ސްކޫލާ ހަވާލު ކޮށްދެއްވަނީ.--އަވަސް ފޮޓޯ: އަހުމަދު ޝުރާއު\nއެލައިޑް އިންޝުއަރެންސުގެ މެނޭޖަރު މާކެޓިން ނިއުޝާދު ޝަރީފު.--އަވަސް ފޮޓޯ: އަހުމަދު ޝުރާއު\nކޮމްޕިއުޓަރުގެ ހުނަރު ތަރައްގީ ކުރަން ހިތްވަރު ދިނުމުގެ ގޮތުން، އެލައިޑު އިންޝުއަރެންސުން ގިޔާސުއްދީން އިންޓަނޭޝަނަލް ސްކޫލަށް "ރާސްބެރީ ޕައި" ކިޓްތަކެއް މިއަދު ހަދިޔާކޮށްފި އެވެ.\nގިިޔާސުއްދީން ސްކޫލުގައި މިއަދު ބޭއްވި ރަސްމިއްޔާތެއްގައި "ރާސްބެރީ ޕައި" ކިޓްތައް ހަދިޔާކޮށްދެއްވީ އެލައިޑް އިންޝުއަރެންސުގެ މެނޭޖިން ޑިރެކްޓަރު އަހުމަދު އަމީލް އެވެ. އަދި މި ކިޓްތަކާ ހަވާލުވީ ގިޔާސުއްދީން ސްކޫލްގެ ޕްރިންސިޕަލް ތޯހާ ސަލީމް އެވެ.\nރާސްބެރީ ޕައި ކިޓަކީ ކުޑަކުދިންގެ މެދުގައި ކޮމްޕިއުޓަރު ސައިންސްގެ ދާއިރާއަށް ޝައުގުވެރިކަން އުފެއްދުމުގައި ކާމިޔާބުކަން ސާބިތުވެފައިވާ ހާއްސަ ވަސީލަތެކެވެ.\nރާސްބެރީ ޕައި ކިޓްް.؛؛\n"ރާސްބެރީ ޕައި" ކިޓްތަކާ ބެހޭ ގޮތުން އެލައިޑް އިންޝުއަރެންސުގެ މެނޭޖަރު މާކެޓިން ނިއުޝާދު ޝަރީފު ވިދާޅުވީ ރާސްބެރީ ޕައި ކިޓްތަކުގެ ސަބަބުން ކުދިންގެ ކޮމްޕިއުޓަރުގެ ހުނަރު އިތުރަށް ތަރައްގީ ވެގެންދާނެ ކަމަށެވެ.\n"މިފަދަ ކަންކަމުގެ ސަބަބުން ސްކޫލް ނިންމައި މަސައްކަތުގެ މައިދާނަށް ނުކުންނައިރު ހުނަރުތައް އިތުރު ވެގެންދާނެ،" ނިއުޝާދު ވިދާޅުވި އެވެ.\nރާއްޖޭގައި ކޮމްޕިއުޓަރު ރޮބޮޓިކް ޕްރޮގާމެއް ހަމައެކަނި ހިންގަމުންދާ ގިޔާސުއްދީން ސްކޫލްގެ ޑެޕިއުޓީ ޕްރިންސިޕަލް އައިޝަތު ޝިރުމީނާ ފަހީމް ވިދާޅުވީ އެލައިޑުގެ ސްޕޮންސާއެއްގެ ދަށުން އެ ސްކޫލަށް ހަދިޔާކުރި 30 ރާސްބެރީ ޕައި ކިޓު ބޭނުންކޮށްގެން ދެ ކްލާހަށް ކޮމްޕިއުޓަރު ކްލާސްތައް ކުރިއަށް ގެންދެވޭނެ ދެވޭނެ ކަމަށެވެ.\n"މި ރާސްބެރީ ޕައި ކިޓްތައް ބޭނުންކޮށްގެން ގްރޭޑް، އެކެއް، ދޭން އަދި ތިނަކަށް ކްލާސްތައް ކުރިއަށް ގެންދެވޭނެ،" ޝިރުމީނާ ވިދާޅުވި އެވެ.\nއެލައިޑުގެ އައްޑޫ އޮފީހުގެ ހިދުމަތް ފަށައިފި\nއެލައިޑުގެ ގިނަ ހިދުމަތްތަކެއް އޮންލައިންކޮށް ލިބޭނެ\nކޮވިޑް19 އާއެކު ބަދަލު ހޯދުމުގެ ހުށަހެޅުންތައް


Israel in Muslimun faiban govaalumun Netanyahuge dharifulhu facebook in beyrukoffi | Mihaaru\nދުނިޔެ / ބިންޔާމިން ނަތަންޔާހޫ\nއިޒްރޭލުން މުސްލިމުން ފައިބަން ގޮވާލުމުން ނަތަންޔާހޫގެ ދަރިފުޅު ފޭސްބުކުން ބޭރުކޮށްފި\nއިޒްރޭލުގެ ބޮޑު ވަޒީރު ނަތަންޔާހޫ އާއި ދަރިކަލުން ޔައިރް\n18 ޑިސެމްބަރ 2018 - 08:38\nއޭނާގެ ފޭސްބުކް ޕޭޖް ބްލޮކްކޮށްފައި ވަނީ ކުރިން މަނާކޮށްފައިވާ ކޮންޓެންޓެއް އަނެއްކާވެސް ޕޯސްޓް ކުރުމުންނެވެ.\nއިޒްރޭލާއި ފަލަސްތީނުގެ މަޝްރަހު ހޫނުވެ ފަލަސްތީނުގެ ފަސް މީހުން ޝަހީދުވެ އަދި އިޒްރޭލުގެ ތިން މީހުން މަރުވެފައިވާ ވަނިކޮށް ޔައިރު މިދިޔަ ބުރާސްފަތި ދުވަހު ވަނީ އިޒްރޭލުން ފަލަސްތީން މީހުން ފޭބުމަށް ގޮވާލައި ޕޯސްޓެއް ފޭސްބުކްގައި ލިޔެފަ އެވެ.\n"ހަމަލާތައް ނުދޭ ތަންތަން އެނގޭތަ؟ އައިސްލެންޑާއި ޖަޕާނުގައި އިއްތިފާގަކުން ނަމަވެސް މުސްލިމުން ނޫޅޭ،" އިޒްރޭލުގެ ބޮޑު ވަޒީރުގެ ދަރިފުޅު ލިޔެފައިވެ އެވެ.\nއޭނާ ކުރި އެހެން ޕޯސްޓެއްގައި ބުނެފައި ވަނީ ސުލްހަ އަށް އޮތީ ދެ ގޮތެއް ކަމަށެވެ. އެއްގޮތަކީ ޔަހޫދީން އިޒްރޭލުން ފޭބުން ނުވަތަ މުސްލިމުން ފޭބުން ކަމަށެވެ.\n"އަހަރެން ބުރަވަނީ ދެ ވަނަ ގޮތަށް،" އުމުރުން 27 އަހަރުގެ ޔައިރް ލިޔެފައިވެ އެވެ.\nއިޒްރޭލުގެ ބޮޑު ވަޒީރު ނަތަންޔާހޫގެ ދެ ދަރިކަލުން ކަމަށްވާ ޔައިރް (ވ) އަދި އަވްނަރް\nއިޒްރޭލް ސިފައިންގެ މަރުގެ ބަދަލު ހިފުމަށް ޔައިރް ގޮވާލައި ލިޔެފައިވާ ޕޯސްޓްތައް ފޭސްބުކްގެ ފަރާތުން ވަނީ ޑިލީޓްކޮށްފަ އެވެ.\nފޭސްބުކް އިން ބޭރުކޮށްލުމުން ޔައިރް ވަނީ ދުނިޔޭގެ އެންމެ ބޮޑު ސޯޝަލް މީޑިއާ ނެޓްވޯކަށް ފާޑުކިޔައިފަ އެވެ.\nބޮޑު ފިރިހެނަކަށްވެ ހުރެ، ރަސްމީ ހައިސިއްޔަތެއް ނެތި ބޮޑު ވަޒީރުގެ ގެކޮޅުގައި ދިރިއުޅެ ސަރުކާރުން ބޮޑީގާޑަކާއި ޑްރައިވަރެއް ދީފައިވާތީ ޔައިރް އަށް ވަނީ ފާޑުކިޔުންތައް އަމާޒުވެފަ އެވެ.\nފޭސްބުކުން ވެސް ވަކި ފަރާތަކަށް ޖެހިފައިވާ ކަމަށް ބުނެ ފަލަސްތީނުގެ ނޫސްވެރިންނާއި އެކްޓިވިސްޓުން ފާޑުކިޔަމުންދާތާ އެތައް ދުވަހެއް ވެއްޖެ އެވެ. ހަމާސްގެ ތަރުޖަމާނަކު ބުނެފައި ވަނީ ފޭސްބުކް އިން މިދިޔަ އަހަރު ވަނީ ފަލަސްތީން މީހުންގެ 200 ވަރަކަށް އެކައުންޓް ބްލޮކްކޮށް އަދި މި އަހަރު ފެށުނު ފަހުން 100 އަށް ވުރެ ގިނަ އެކައުންޓް ބްލޮކްކޮށްފަައި ކަމަށެވެ. އޭނާ ބުނެފައި އިޒްރޭލްގެ ފޭސްބުކް އެކައުންޓްތަކުގެ 20 ޕަސެންޓަކީ ހަމަނުޖެހުމަށް ގޮވާލައި އެކައުންޓްތައް ކަމަށާއި އެކަމަކު ފިޔަވަޅެއް ނާޅާ ކަމަށެވެ.\nއަރަބް ސެންޓަ ފޯ ސޯޝަލް މީޑިއާ އެޑްވާންސްމަންޓް އިން އެޕްރީލް މަހު ބުނެފައި ވަނީ ފަލަސްތީން މީހުންގެ އެކައުންޓް ބްލޮކް ކުރަން އިޒްރޭލް ސަރުކާރުން އެދުނު މައްސަލަތަކުގެ 85 ޕަސެންޓް ފޭސްބުކުން ގަބޫލްކޮށް އިޒްރޭލުން އެދިފައިވާ ގޮތަށް އަމަލުކޮށްފައިވާ ކަމަށެވެ.\nއިޒްރޭލް ފަލަސްތީން މުސްލިމުން ބިންޔާމިން ނަތަންޔާހޫ\n4 ކޮމެންޓް, 33 ރިއެކްޝަންސް\nކީއްކުރަން ފޭސްބުކުން ބޭރުކުރަނީ؟ ތިޔަ މީހުން އެ މުގައްދަސް ބިމުން ބޭރު ކުރަންވީ. އެ ބިމަކީ އިސްރާއީލާއި ވެސް ޔަހޫދީންނާއި ވެސް ބެހޭ ތަނެއް ނޫންވިއްޔަ.\nއެ ބިން ނިސްބަތްވަނީ މުސްލިމުންނަށް ފަލަސްތީނީންނަށް އަރބިންނަށް . ވީމާ ދުނިޔޭގެތަފާތުގައުމުތަކުން އެބިމަށް އައިސް ވަޒަންކުރުވާފައިބި ފަރާތްތައް އެބިންދޫކޯސް ދިއުމުން އަމާންކަންގާއިމްވެދާނެ. އެ ސޮރު ގާތު މިވާހަކަބުނޭ\nޔަހޫދީން އިޒްރޭލުން ފޭބުންމާ ރަނގަޅުވާނެ


Dharivarakah Jinsee Goanaa Kuri Kamuge Thuhumathugai Islam Teacharaku Jalah Laifi - Vaguthu\nދަރިވަރަކަށް ޖިންސީ ގޯނާ ކުރި ކަމުގެ މައްސަލައެއްގައި އިސްލާމް ޓީޗަރަކު ޖަލަށް ލައިފި\n8 އަހަރުގެ ދަރިވަރަކަށް ޖިންސީ ގޯނާ ކުރި ކަމުގެ މައްސަލައެއްގައި ސޫދާންގެ މުސްލިމު ޓީޗަރެއް ކަމަށްވާ މުހައްމަދު މުސްތަފާ އިދްރީސް ޖަލަށްލައިފިއެެވެ.\nއުމުރުން 46 އަހަރުގެ މުހައްމަދު މުސްތަފާ އިދްރީސް އަކީ ގޭގެއަށް ގޮސް އިސްލާމް ކިޔަވާދޭ މުދައްރިސެެކެވެ. އަދި އޭނާ ޖިންސީ ގޯނާކޮށްފައިވަނީ އޭނާ ޓިއުޝަން ދެމުން ގެންދާ ކުޑަ އަންހެން ކުއްޖަކަށެވެ.\nއަދި އިދްރީސް އެ އަންހެންކުއްޖާއަށް ޖިންސީ ގޯނާކުރި އިރު އޭނާގެ މައިންބަފައިން ތިބީ އެހެން ކޮޓަރިއެއްގައެވެ. އަދި އެ މައްސަލަ ތިލަވީ ގޯނާ ލިބުނު އަންހެން ކުއްޖާ އޭނާގެ މައިންބަފައިންނަށް އެވާހަކަ ހިއްސާކުރުމުން ކަމަށް ފުލުހުންގެ ތަހުޤީޤަށް އެނގިފައިވެއެވެ.\nއަންހެންކުއްޖަކަށް ޖިންސީ ގޯނާ ކުރި ކަމުގެ ތުހުމަތުގައި އިދްރީސް ޖަލަށް ލާން ހުކުމް ކުރަމުން ކޯޓިގެ ގާޒީ އެންތޮނީ ހޯވްކްސް ބުނީ ޓުއިޝަން ދޭ ވަގުތުގައި ކުއްޖާއަށް ފުރިހަމައަށް ރަށްކާތެރިވާން ޖެހޭނީ އެ ކުއްޖަކަށް ޓިއުޝަން ނަގައިދޭ ޓީޗަރުކަމަށެވެ. ނަމަވެސް އިދްރީސް މަސައްކަތްކޮށްފައިވަނީ ކިޔަވައިދިނުމުގެ ނިޔަތުގައި ތުއްތު އަންހެން ކުއްޖެއް ލައްވާ މަޖުބޫރުން ބޭއަދަބީ ކަންކަން ކުރުވުން ކަމަށާއި އެކަމަކީ އެއްގޮތަކަށްވެސް ބަލައިގަނެވޭނެ ކަމެއް ނޫން ކަމުގައި ގާޒީ ވަނީ ބުނެފައެވެ.\nފަހަކަށް އައިސް ކުޑަކުދިންނަށް ކުރާ ޖިންސީ ގޯނާގެ މައްސަލަތަށް އަންނަނީ އިތުރުވަމުންނެވެ. އެގޮތުން އެންމެ ގިނައިން ކުޑަކުދިންނަށް ޖިންސީ ގޯނާކުރާ އެއްގައުމަކީ އިންޑިއާއެވެ. އަދި ތަފާސް ހިސާބުތަކުން ދައްކާ ގޮތުގައި އެގައުމުގައި ކޮންމެ 15 މިނެޓަކުން ކުޑަ އަންހެން ކުއްޖަކަށް ޖިންސީ ގޯނާ ލިބެއެވެ. ނުވަތަ ޖިންސީ ފުރައްސާރައާއި ކުރިމަތިލާން ޖެހެއެވެ.\n276 ކުޑަކުދިންނަށް ޖިންސީީ ގޯނާ ކުރި މީހަކު ޖަލަށް ލައިފި\nކުއްޖަކު ރޭޕުކޮށް މަރާލުމުން ޔަމަނުގައި ޤިޞާޞް، އިސްލާމް ދީނަށް ކާފަރުންގެ ތައުރީފު\nޖުލައި 13, 2018 10:46\nޖިންސީ ގޯނާ ކުރާ ފިރިހެން މީހާ އަންހެން މީހާއަށް ވުރެ ޢުމުރުން ގިނަ ދުވަސް ވެފާ ހުރިއްޔާ ޖެހޭނީ ތިދަތުރު ،! ޖިންސީ ގޯނާ ކުރުމުގެ ޤާނޫނު ހަދާ ދައިތަ ބުނަނީ ޖިންސީ ގޯނާއާއި ފުރައްސާރަ ކުރުން ހުއްދަވާނީ ފިރިހެން މީހާއަށް ވުރެއުމުރުން ގިނަ ދުވަސް ވެފައިވާއަންހެންވެރިންނަށޭ !\nޖުލައި 13, 2018 14:01\nއިސްލާމް ފިލާވަޅެއްވެސް ނަގާލެވެން ނޯވޭދޯ މިޒަމާނުގަ. ގައިމު 1400 އަހަރު ކުރިން ނުލާހިކު ފަސޭހަ\nޖުލައި 13, 2018 14:21


މަހަކު -/12،000 ރުފިޔާ\nކ. މާލެ / މިނިސްޓްރީ އޮފް އެންވަޔަރަންމަންޓް އެންޑް އެނަރޖީ/ ސައިކަމް ޕްރޮޖެކްޓް\n1. އެންވަޔަރަމަންޓް ސައިންސް ނުވަތަ ގުޅުންހުރި ދާއިރާއަކުން ބެޗްލަރސް ޑިގްރީއެއް ހާސިލުކޮށްފައިވުން.\nމަހަކު -/10،000 ރުފިޔާ\n1. އެންވަޔަރަންމަންޓް ސައިންސް ނުވަތަ ގުޅުންހުރި ދާއިރާއަކުން ބެޗްލަރސް ޑިގްރީއެއް ހާސިލުކޮށްފައިވުން.\nކޮމްޕިއުޓަރ ސައިންސްއިން އެޑްވާންސް ޑިގްރީއެއް ހާސިލުކޮށްފައި ވުމާއެކު، މަސައްކަތާ ގުޅުންހުރި ދާއިރާއެއްގައި މަދުވެގެން4އަހަރުދުވަހުގެ މަސައްކަތު ތަޖުރިބާ ލިބިފައިވުން.\nއިތުރު މަޢުލޫމާތު ސާފުކުރެއްވުމަށް މި މިނިސްޓްރީގެ ނަންބަރު 3018366، 3018325، 3018329 އަށް ގުޅުއްވުން އެދެމެވެ.\nވީމާ މި މަޤާމުތަކަށް ޝައުޤުވެރިވާ ފަރާތްތަކުން "އެކްސްޕްރެޝަން އޮފް އިންޓްރެސްޓް" ހުށަހެޅުމުގެ ދަޢުވަތު މިނިސްޓްރީ އޮފް އެންވަޔަރަންމަންޓް އެންޑް އެނާރޖީ އިން ހުޅުވައިލަމެވެ. މިގޮތުން މިކަމަށް ޝައުޤުވެރިވެލައްވާ ފަރާތްތަކުން ތިރީގައިވާ މަޢުލޫމާތުތައް ހުށަހެޅުއްވުމަށް އެދި ދަންނަވަމެވެ.\nމި މަސައްކަތުގެ "ޓާރމްސް އޮފް ރިފަރެންސް" މި މިނިސްޓްރީގެ ވެބްސައިޓް www.environment.gov.mv ޑައުންލޯޑް ކުރެވެން ހުންނާނެއެވެ.\nމިކަމަށް ޝައުޤުވެރިވާ ފަރާތްތައް މަސައްކަތް ކުރުމުގެ ޤާބިލުކަން ސާބިތުކޮށްދިނުމުގެ މަޢުލޫމާތު ( ދާއިރާއިން ކޮށްފައިވާ މަސައްކަތްތަކުގެ ތަފުސީލު ، މިފަދަ ހާލަތްތަކުގައި މަސައްކަތް ކުރުމުގެ ތަޖުރިބާ އަދި އެހެނިހެން މަޢުލޫމާތު )\nވަޒީފާއަށް އެދި ހުށަހަޅާ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ކޮޕީ\nލިބިފައިވާ ތަޢުލީމީ ސެޓުފިކެޓުތަކުގެ ކޮޕީ (އެކްރެޑިޓްކޮށް އެޓެސްޓް ކުރެވިފައިވާ ފޮޓޯކޮޕީ)\nސުންގަޑި: 15 ސެޕްޓެންބަރު 2014 ވާ ބުރާސްފަތި ދުވަހުގެ 12:00 ގެ ކުރިން މިނިސްޓްރީ އޮފް އެންވަޔަރަންމަންޓް އެންޑް އެނަރޖީ އަށް\nސުންގަޑި: 15 ސެޕްޓެންބަރު 2014 1200


ރަޙްމަތުގެ ވާރޭ ވެއްސަވައިދެއްވާތޯ އާދޭސް ދަންނަވާ! – ޚުތުބާ – Ilm\nރަޙްމަތުގެ ވާރޭ ވެއްސަވައިދެއްވާތޯ އާދޭސް ދަންނަވާ! – ޚުތުބާ\nރަޙްމަތުގެ ވާރޭ ވެއްސަވައިދެއްވާތޯ އާދޭސް ދަންނެވުމަށް މިއަދު އިސްތިސްޤާ ނަމާދު ޚުތުބާގައި ގޮވާލައްވައިފިއެވެ.\nޚުތުބާގައި ގޮވާލެއްވީ ” މި ބަރަކާތްތެރި އިސްތިސްޤާ ނަމާދަކީ މާތް ﷲ ގެ ޙަޟްރަތަށް ކުއްތަންވުމަށް މާތް ނަބިއްޔާގެ ސުންނަތުގައި ކަނޑައެޅިފައިވާ އިސްތިސްޤާ ނަމާދެވެ! މި ނަމާދާއެކުގައި ވަނީ ހިތާއިދުލުން މާތް ﷲ ގެ ޙަޟްރަތަށް ރުޖޫޢަވެ ދުއާކޮށް އިސްތިޣްފާރު ކުރުމެވެ. މި ޙާލަތުން މިއަށް ވުރެ ހެޔޮ ޙާލަތަކަށް ބަދަލުކޮށްދެއްވުން އެދި ދުޢާކުރުމެވެ. މާތް ﷲ އީ އަޅުތަކުންގެ ބޭނުންތައް ފުއްދަވައިދެއްވާ ރަސްކަލާނގެއެވެ. ފާފަފުއްސަވައިދެއްވުން އެދި ދުޢާކުރާށެވެ. މިޙާލަތާމެދު ވިސްނާ ފިކުރުކޮށް މާތް ﷲ އަށް ބިރުވެތިވެ ދުޢާކުރާށެވެ. ރަޙްމަތުގެ ވާރޭ ވެއްސަވައިދެއްވާތޯ އާދޭސް ދަންނަވާށެވެ! އެކަލާނގެ ދެއްވާ ރިޒްޤު ގައި ބަރަކާތް ލައްވާތޯ ދުޢާކުރާށެވެ! އިޚްލާޞްތެރިކަމާއެކު އެކަލާނގެ ޙަޟްރަތުގައި ދަންނަވާ ކޮންމެ އަޅަކަށް ނުދެއްވައި ދޫކޮށެއް ނުލައްވައެވެ.”\nއިތުރަށް ޚުތުބާގައި ގޮވާލެއްވީ ” މިއަދު މިވަނީ ފެނަށް ދަތިވެ ނުތަނަވަސްކަން ރަށުތެރެއަށް ފެތުރިފައެވެ. އެހެންކަމުން މިކަމުން މިންޖު ކުރައްވާތޯ މާތް ﷲ ގެ ޙަޟްރަތަށް ރުޖޫޢަވާށެވެ! ފާފައެއް ކުރެވިފައިވާނަމަ އެފާފައަކުން ތައުބާވެ ދެވަނަ ފަހަރަށް އެފަދަ ފާފައަކަށް އަރައި ނުގަތުމަށް ޢަޒުމް ކަނޑައަޅާށެވެ! އަދި މާތް ﷲ އަށް އިޚްލާޞްތެރިކަމާއި ތެދުވެރިކަމާއެކު ހެޔޮގޮތުގައި ތައުބާވެ އިސްތިޣްފާރު ކުރާށެވެ! މާތް ﷲ ގެ ހައިބަވަންތަކަން ހިތަށް ގެނެސް ތިމާގެ ނިކަމެތިކަން ވިސްނާށެވެ! އެކަލާނގެ ދެއްވާފައިވާ ގިނަގުނަ ނިޢުމަތްތަކަށް ޝުކުރުވެރިވެ އެކަލާނގެ ޙައްޤުގައި ތިމާއަށް ކުރެވިފައިވާ އުނިކަންތައްތައް ހިތްމައްޗަށް ގެނެސް ފާފަ ފުއްސަވައިދެއްވުން އެދޭށެވެ! އެކަލާނގެއި ޙާލުގައި ޖެހިފައިވާ މިސްތަކުންގެ ހާލަތު ބައްލަވައި ވޮޑިގެންވާ ރަސްކަލާނގެއެވެ! އެކަލާނގެ ރަޙްމަތަށް އެދޭށެވެ! އެކަލާނގެއީ ގޮތް ހުސްވެފައިވާ މީސްތަކުންނަށް ރަޙްމަތުގެ ނަޒަރުން ބައްލަވައިވޮޑިގަންނަވާ ރަސްކަލާނގެއެވެ. އެކަލާނގެ ޙަޟްރަތުގައި ނިކަމެތިކަމާ އެކު އާދޭސް ދަންނަވައި ދުޢާކުރާށެވެ! އެކަލާނގެއީ ދުޢާ އިޖާބަކުރައްވާ ރަސްކަލާނގެއެވެ.”\nއަދިވެސް އިތުރަށް ޚުތުބާގައި ގޮވާލެއްވީ ” އިސްތިޣްފާރުކުރުމަކީ އެކަމުގެ ފައިދާ ވަރަށް ބޮޑުކަމެކެވެ. އެކަމުގެ ސަބަބުން ނިޢުމަތްތައް އިތުރުވާ ކަމެކެވެ. ބަރަކާތްތައް ގިނަވާކަމެކެވެ. މާތްﷲ ގެ ދީލަތިވެވޮޑިގެންނެވުން އެބަޔަކަށް ކެނޑިނޭޅި ލިބިލިބި ހުންނާނޭ ކަމެކެވެ. ގުނާ ޢަދަދު ނުކުރެވޭ ވަރަށެވެ! މާތް ﷲ އަށް ތަޤްވާވެރިވެ ދުޢާކުރާށެވެ! ދުޢާގައި ފާފަފުއްސަވައިދެއްވުން އެދި ގިނަގިނައިން ދަންނަވާށެވެ!.”


Mulhi Raajje gaumee team aeku, rathun jareekohllaifi | ThePress\nމުޅި ރާއްޖެ ގައުމީ ޓީމާއެކު، ރަތުން ޖަރީކޮށްލައިފި\nލ. އަތޮޅު ސުކޫލުގެ މުވައްޒަފުން ރަތް ހެދުމުގައި / ފޮޓޯ: ލ. އަތޮޅު ސްކޫލް\nމިރޭގެ މެޗަކީ ރާއްޖެއަށް ވަރަށް މުހިންމު މެޗެކެވެ. ދިވެހީންގެ އަމިއްލަ ފަސްގަނޑުގައި ގައުމީ ޓީމު ނުކުންނަން ތައްޔާރުވެފައި މިވަނީ އިންޑިއާއާ ދެކޮޅަށެެވެ. މި މެޗްގެ ނަތީޖާއާ ރާއްޖެ ފައިނަލަށް ދިއުމާ ގުޅިފައިވާއިރު މިރޭގެ މެޗަށް އެންމެންގެ ވެސް އުންމީދުތައް ހުރީ "އާސްމާނުގަ"އެވެ. ދިވެހިންގެ ހިތުގެ މިކަމަށް އޮތް ޝައުގުވެރިކަމާ ގައުމީ ޓީމަށް އޮތް ސަޕޯޓް ބަލާލި ކޮންމެ ދިމާލަކުން އެބަ ފެނެއެވެ.\nގައުމީ ޓީމު / ފޮޓޯ: އަދަދު\nބަލާލި ކޮންމެ ދިމާލަކުން ވެސް ފެނިގެން މިދަނީ ރަތް ކުލައެވެ. ދިވެހިންގެ ހިތުގައި ގައުމީ ޓީމަށް އޮތް ލޯތްބެއެވެ. ދިވެހިންގެ ހިތުގެ ފުޓުބޯޅަށް އޮތް ޝައުގުވެރިކަމެވެ.\nގާޒީ ސްކޫލުގެ މުވައްޒަފުން ރަތް ހެދުމުގައި ގައުމީ ޓީމާއެކު\nއެގޮތުން ސުކޫލުތަކުގެ މުވައްޒަފުންނާ، ސަރުކާރުގެ އޮފީތަކަގެ މުވައްޒަފުން އަދި އަމިއްލަ އޮފިސްތަކުގެ މުވައްޒަފުން ވެސް މިއަދު ވަޒީފާއަށް ނިކުތީ ރަތް ހެދުމުގައެވެ. އޮފީތައް ވެސް މިވަނީ ރަތް ކުލައިން އަދި ގައުމީ ދިދައިން ޖަރީކޮށްލާފައެވެ.\nއެޑިއުކޭޝަން މިނިސްޓްރީގެ މުވައްޒަފުން ރަތް ހެދުމުގައި ގައުމީ ޓީމާއެކު\nއޮފީތައް އެކަންޏެއް ނޫނެވެ. އާންމުން މިއަދު މަގުމަތީގައި ވެސް އުޅޭތައް މިފެންނަނީ ރަތް ހެދުމުގައެވެ. ބޮޑެއް ކުޑައެއް ނެތެވެ. ކުޑަކުދިން ވެސް މިފެނިގެންދަނީ ރަތް ޖޯޒީގައެވެ.\nމިއަދަކީ ޖޯޒީ ވިއްކާ ފަރާތްތަކަށް ވެސް ވަރަށް ފައިދާ ވާނެ ދުވަހަކަށް ވާނެއެވެ. އެންމެން ވެސް ޖޯޒީ ގަތުމަށް އަވަދިނެތި އުޅެމުންދާއިރު ގިނަ ތަންތަނުން ޖޯޒީތައް ގެންނައިރަށް ހުސްކޮށްލާފައިވާ ކަން ވެސް ފާހަގަކުރެވެއެވެ. ޖޯޒީގެ އިތުރުން ރަތް ހެދުން / ޓީޝާޓް ފަދަ އެއްޗހި ގަންނަ މީހުންގެ ވެސް މަދެއް ނޫނެވެ. މަޖީދީ މަގު ބަލާލި ކޮންމެ ފިހާރައަކުން އިސްތިހާރުކޮށްލާފަ ހުރީ ވެސް ރަތް ހެދުންތަކެވެ.\nޕްލޭނިން މިނިސްޓްރީގެ މުވައްޒަފުން ރަތް ހެދުމުގައި ގައުމީ ޓީމާއެކު\nމިއަދު މެޗު ބަލަން ގިނަ ބަޔަކު ގަލޮޅު ދަނޑަށް ދާއިރު ޓިކެޓު ނުލިބިގެން ދަނޑަށް ނުދެވޭ މީހުންނަށް މެޗުތައް ބޮޑު ސްކުރީނުގައި ބަލާލުމުގެ ފުރުސަތު މާލެގެ އެކި ތަންތަކުގައި މިވަނީ ފަހިކޮށްދީފައެވެ.\nސޯޝަލް ސެންޓަރުގައި ބޮޮޑު ސްކްރީން އަޅުވާފައި / ފޮޓޯ: ދަ ޕްރެސް\nއަތޮޅުތެރެ ވެސް ރަތް ކޮށްލާފަ\nމާލެ އެކަންޏެއް ނޫނެވެ. އަތޮޅު ތެރޭގައި ވެސް މިހާލެވެ. އެންމެވެސް ރަތް ޖޯޒީގައި ނުވަތަ ރަތް ހެދުމުގައެވެ. މިއަދު ގިނަ އިދާރާތަކުގެ މުވައްޒަފުން ވަޒީފާއަށް ނިކުތީ ވެސް ރަތް ހެދުމުގައެވެ. ބައެއް ރަށްތަކުގައި ބޮޑު ސްކްރީނުގައި މެޗް ބެލޭނެ އިންތިޒާމް ވެސް މިވަނީ ހަމަޖައްސާފައެވެ.\nހޯރަފުށީ ސިއްހީ މަރުކަޒުގެ މުވައްޒަފުން ރަތް ހެދުމުގައި ގައުމީ ޓީމާއެކު\nކޮމަންޑޫ ސުކޫލުގެ މުވައްޒަފުން ރަތް ހެދުމުގައި ގައުމީ ޓީމާއެކު\nމިރޭ ރާއްޖެއާއި އިންޑިއާ ބައްދަލު ކުރާ މެޗު އޮންނާނީ ރޭގަނޑު 9:00 ގައެވެ. މި މެޗު އެއްވަރު ކޮށްލައިގެން ވެސް ރާއްޖެ އަށް މުބާރާތުގެ ފައިނަލަށް ދެވޭނެއެވެ. އިންޑިއާއި ރާއްޖެ މެޗުގެ ޓިކެޓް ޓިކެޓް ވިއްކަން ފެށިތާ އިރުކޮޅެއްގެ ތެރޭގައި ވިކި ހުސްވެފައި ވާއިރު، ދިވެހީންނަށް ހާއްސަކޮށް ވިއްކާފައި ވަނީ 3000 ޓިކެޓެވެ.\nލައިފްސްޓައިލް ސާފް ޗެމްޕިއަންޝިޕް


Fund libun dhathikamun muvazzafun thamreenu kuran dhathi: CSC | Mihaaru\nސިވިލް ސާވިސް ކޮމިޝަނުގެ ރައީސް ޑރ. އަލީ ޝަމީމް (ކ) ބަންގްލަދޭޝް އިން ރާއްޖެއަށް އައި ޓީމުގެ ވެރިޔާ އެމް.ޑީ މުޚްލެސަ ރަހްމާންއަށް މާބޮނޑިއެއް ދެއްވަނީ. -- ފޮޓޯ: ނިޝާން އަލީ/މިހާރު\nފަންޑުގެ ދަތިކަމާ ހުރެ މުވައްޒަފުން ތަމްރީނުކުރަން ހުރަސްއެޅޭ: ސީއެސްސީގެ ރައީސް\n12 މެއި 2019 - 15:10 14 comments\nބަންގްލަދޭޝްގެ ޕަބްލިކް ސާވިސް ކޮމިޝަނުން ރާއްޖެ އަށް އައި ޓީމަކާ އެކު ސީއެސްސީގެ ވެރިން ބޭއްވި ބައްދަލުވުމުގައި ޑރ. އަލީ ވިދާޅުވީ ސިވިލް ސާވިސް ސެކްޓަރަށް އެކި މައްސަލަތައް ދިމާވެފައިވާ ކަމަށެވެ. އޭގެ ތެރޭގައި ގިނައީ ފަންޑު ނުލިބުމުން ދިމާވާ މައްސަލަތައް ކަމަށް އޭނާ ވިދާޅުވި އެވެ.\nޑރ. އަލީ ވިދާޅުވި ގޮތުގައި ފަންޑުގެ ދަތިކަން ހުރުމުން، ފެންވަރު ރަނގަޅު މުވައްޒަފުން ބިނާކުރަން ދަތިވެ އެވެ. އަދި އެތަނުން ކުރިއަށް ގެންދަން ބޭނުންވާ އެހެން ޕްރޮޖެކްޓުތަކަށް ބަޖެޓުގެ ދަތިކަން ހުރުމުން ބުރޫ އަރާ ކަމަށް ވެސް އޭނާ ވިދާޅުވި އެވެ.\nބަންގްލަދޭޝް ޕަބްލިކް ސާވިސް ކޮމިޝަނުނާއި ރާއްޖޭގެ ސީއެސްސީއާ އެކު ބޭއްވި ބައްދަލުވުމުގެ ބައެއް ބައިވެރިން. -- ފޮޓޯ: ނިޝާން އަލީ/މިހާރު\nނަމަވެސް ޒަމާނީ ޓެކްނޮލޮޖީގެ އެހީގައި ހުރިހާ ރަށްތައް އޮންލައިން ނެޓްވޯކަކުން ގުޅާލުމުން، ތަމްރީން ކުރުމަށް ދިމާވާ އެކި މައްސަލަތަކަށް ކުރިއެރުންތަކެއް ލިބުނު ކަމަށް ޑރ. އަލީ ވިދާޅުވި އެވެ. އަދި އެތަނުން އަންނަނީ ސިވިލް ސާވިސް ޓްރެއިނިން އިންސްޓިޓިއުޓްގައި އޮންލައިން ދެ ކްލާހެއް ހެދުމުގެ މަސައްކަތްކުރަމުން ކަމަށް އޭނާ ވިދާޅުވި އެވެ. އޭރުން ދުރު ރަށްތަކުގައި އުޅޭ ސީއެސްސީގެ މުވައްޒަފުންނަށް ފަސޭހަކަމާ އެކު ތަމްރީން ޕްރޮގްރާމްތަކުގައި ބައިވެރިވެވޭނެ އެވެ.\nސީއެސްސީގެ ރައީސް ވިދާޅުވި ގޮތުގައި އޮންލައިން ނެޓްވޯކަކުން ރަށްތައް ގުޅާލުމުން ފައިސާ އާއި ވަގުތު ސަލާމަތްވާ ކަމަށެވެ. ފަސޭހަކަމާ އެކު މުއާމަލާތުކުރެވޭ މި ނިޒާމު، އޭނާ ސިފަކުރެއްވީ ސީއެސްސީއަށް ލިބުނު އެންމެ ބޮޑު އެއް ކުރިއެރުން ކަމުގަ އެވެ.\nސިވިލް ސާވިސް ކޮމިޝަނުގެ ރައީސް ޑރ. އަލީ ޝަމީމް މިއަދުގެ ބައްދަލުވުމުގައި ވާހަކަދައްކަވަނީ -- ފޮޓޯ: ނިޝާން އަލީ/މިހާރު\nތަމްރީނު ދިނުމުގައި ކުރިއެރުން ހޯދުނު ނަމަވެސް އަދިވެސް އެތަނުގައި މައްސަލަތައް ހުރި ކަމަށް އޭނާ ވިދާޅުވި އެވެ. އޭގެ ތެރޭގައި ވަޒީފާގައި ކުރިއެރުން ލިބޭނެ ފުރުސަތުތައް މަދުކަން ފާހަގަކުރެއްވި އެވެ. އެހެންވެ ވަޒީފާގައި ގިނަ ދުވަހު ނޫޅެ، ކެނޑިގެންދާ މުވައްޒަފުންގެ ނިސްބަތް ގިނަ ކަމަށް ވިދާޅުވި އެވެ.\n"ވަޒީފާގައި ކުރިއަށް ދެވޭނެ ފުރުސަތުތައް ނެތުމުން ވަޒީފާ ރަނގަޅަށް އަދާކުރާނެ މޮޓިވޭޝަނެއް ވެސް މުވައްޒަފުންގެ ނުހުރޭ،" އޭނާ ވިދާޅުވި އެވެ.\nމި ބައްދަލުވުމުގައި ބަންގްލަދޭޝް ޕަބްލިކް ސާވިސް ޓީމުގެ ހެޑް އެމް.ޑީ. މުހްލެސަ ރަހްމާނާއި ބަންގްލަދޭޝް އިން ރާއްޖެ އަށް ކަނޑައަޅާފައިވާ ސަފީރު ވައިސް އެޑްމިރަލް އަޚްތަރު ހަބީބް ވެސް ވާހަކަ ދެއްކެވި އެވެ. ހަތަރު ދުވަހުގެ މުއްދަތަށް އެ ޓީމުން ރާއްޖެ އަށް ކުރާ ދަތުރުގައި ރާއްޖޭގެ އެންވަޔަރަމެންޓް މިނިސްޓްރީ އާއި އާޓްސް، ކަލްޗާ އެންޑް ހެރިޓެޖް މިނިސްޓްރީގެ އިސް އޮފިޝަލުންނަށް ބައްދަލުކުރާނެ އެވެ.\nއިތުރު ލިޔުންތައް ސިވިލް ސާވިސް ކޮމިޝަން ބަންގްލަދޭޝް ރާއްޖެ-ބަންގްލަދޭޝް ޑރ. އަލީ ޝަމީމް ސިވިލް ސާވިސް ސިވިލް ސާވަންޓުން